**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

### Στην Αθήνα, σήμερα, 14 Σεπτεμβρίου 2023, ημέρα Πέμπτη και ώρα 16.15΄, συνεδρίασε, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, η Διαρκής Επιτροπή Κοινωνικών Υποθέσεων, υπό την Προεδρία του Προέδρου αυτής, κ. Βασίλειου Οικονόμου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εργασίας και Κοινωνικής Ασφάλισης «Για την ενίσχυση της εργασίας - Ενσωμάτωση της Οδηγίας (ΕΕ) 2019/1152 του Ευρωπαϊκού Κοινοβουλίου και του Συμβουλίου της 20ής Ιουνίου 2019 - Απλοποίηση ψηφιακών διαδικασιών και ενίσχυση της Κάρτας Εργασίας - Αναβάθμιση της επιχειρησιακής λειτουργίας του Υπουργείου Εργασίας και Κοινωνικής Ασφάλισης και της Επιθεώρησης Εργασίας».

Στη συνεδρίαση παρέστησαν ο Υπουργός Εργασίας και Κοινωνικής Ασφάλισης, κ. Σπυρίδων – Άδωνις Γεωργιάδης, ο Υφυπουργός Εργασίας και Κοινωνικής Ασφάλισης, κ. Βασίλειος - Πέτρος Σπανάκης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ: Ακτύπης Διονύσιος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Κρητικός Νεοκλής, Λιάκος Ευάγγελος, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Βασίλειος, Παπαθανάσης Αθανάσιος, Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Παπασωτηρίου Σταύρος, Ράπτη Ζωή, Ρουσόπουλος Θεόδωρος (Θόδωρος), Σαλμάς Μάριος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στεφανάδης Χριστόπουλος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Ακρίτα Έλενα, Γαβρήλος Γεώργιος, Ηλιόπουλος Αθανάσιος (Νάσος), Καλαματιανός Διονύσιος – Χαράλαμπος, Λινού Αθηνά, Παναγιωτόπουλος Ανδρέας, Παππάς Πέτρος, Πολάκης Παύλος, Φωτίου Θεανώ, Καζάνη Αικατερίνη, Λιακούλη Ευαγγελία, Μουλκιώτης Γεώργιος, Μπαράν Μπουρχάν, Πουλάς Ανδρέας, Τσίμαρης Ιωάννης, Έξαρχος Νικόλαος (Πάκος), Κατσώτης Χρήστος, Λαμπρούλης Γεώργιος, Στολτίδης Λεωνίδας, Γαυγιωτάκης Μιχαήλ, Δημητριάδης Πέτρος, Αθανασίου Μαρία, Γραμμένος Βασίλειος, Κουρουπάκη Ασπασία, Τσιρώνης Σπυρίδων, Μπιμπίλας Σπυρίδων, Χουρδάκης Μιχαήλ και Φλώρος Κωνσταντίνος.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ο προγραμματισμός για το νομοσχέδιο αυτό θα είναι ο εξής: Σήμερα κάνουμε την πρώτη συνεδρίαση, στην 16.00΄.

Τη Δευτέρα, 18 Σεπτεμβρίου, η 2η συνεδρίαση με τους φορείς, στην 12.00΄.

Τη Δευτέρα στις 18 Σεπτεμβρίου, η 3η συνεδρίαση η επί των άρθρων στην 15.00΄.

Την Τρίτη, στις 19 Σεπτεμβρίου, στην 10.00΄, ολοκληρώνουμε με την β΄ ανάγνωση, την 4η συνεδρίαση.

Την Πέμπτη, στις 20 Σεπτεμβρίου, εισέρχεται στην Ολομέλεια.

Τον λόγο έχει ο κ. Γαβρήλος.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Κύριε Πρόεδρε, αν μου επιτρέπετε, επί της διαδικασίας.

Κύριοι συνάδελφοι, έρχεται με αφορμή την Ευρωπαϊκή Οδηγία 1152 του 2019 και την ενσωμάτωσή της στο Ελληνικό Δίκαιο ένα σχέδιο νόμου, με σκοπό να γίνει νόμος του κράτους και ασφαλώς όλοι που παρευρισκόμαστε σήμερα σε αυτή την Επιτροπή και έχουμε μελετήσει το σχέδιο νόμου. Πέρα από 3-4 άρθρα που αναφέρονται πραγματικά στην Ευρωπαϊκή Οδηγία, τα υπόλοιπα 30 άρθρα, κύριε Υπουργέ, αφορούν νέο Εργατικό Δίκαιο που θέλετε να θεσπίσετε για την πατρίδα μας.

Έτσι, λοιπόν, ερχόμαστε σε μία περίοδο που αυτή τη στιγμή η χώρα έχει τα προβλήματα που έχει. Όλος ο κόσμος, ασφαλώς και όλοι είμαστε, με το μυαλό μας, σε αυτά τα προβλήματα που δημιουργήθηκαν στη Θεσσαλία, από τις καταστροφές της πρόσφατης νεροποντής. Παρότι η Ελληνική Κυβέρνηση ακόμη δεν έχει αναλάβει τις ευθύνες της. Ωστόσο πρέπει να πούμε ότι αυτή τη στιγμή όποιος βλέπει το κείμενο, κύριε Υπουργέ, που εσείς μας ενεχειρίσατε, βλέπει ότι δεν υπάρχει καμία συμμετοχή στη διαβούλευση, η οποία ήταν πολύ λίγες μέρες, για ένα τόσο σημαντικό θέμα. Έχουμε σχόλια τριών - πέντε σχολίων σε κάθε άρθρο.

Φρονώ, κύριε Πρόεδρε, ότι θα πρέπει να αποσυρθεί το νομοσχέδιο. Η χώρα αυτή τη στιγμή βρίσκεται σε κατάσταση έκτακτης ανάγκης. Προσπαθούμε σαν Πολιτεία να επουλώσουμε τις πληγές μας. Φαίνεται ότι δεν υπήρχε ο ανάλογος χρόνος έτσι ώστε, ενώ το νομοσχέδιο απασχολεί χιλιάδες εργαζόμενους και το σύνολο της κοινωνίας να συμμετάσχει η κοινωνία, ο κόσμος, σε αυτή τη διαβούλευση.

Είναι νομίζω σημαντικό αυτό και το λέω γιατί αυτές οι διατάξεις που έρχονται αλλάζουν προς το χειρότερο, αλλάζουν άρδην το εργασιακό τοπίο.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Είστε έμπειρος και γνωστός εργατολόγος, όμως και τα ακούω με προσοχή αυτά που λέτε, το διαδικαστικό ποιο είναι όμως;

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Το διαδικαστικό είναι, που το βάζουμε και σαν ΣΥ.ΡΙΖ.Α., η απόσυρση του νομοσχεδίου.

Η απόσυρση του νομοσχεδίου, κύριε Πρόεδρε. Πρέπει να γίνει μια σοβαρή κουβέντα με την ελληνική κοινωνία, με χιλιάδες κόσμου που απασχολεί το εργασιακό που έρχεται σήμερα στη Βουλή και όπως είπα, δεν εισάγει μόνο τρεις τέσσερις διατάξεις που έχουν σχέση με την Ευρωπαϊκή Οδηγία.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Σωστό, έτσι είναι.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Αλλά δεκάδες άρθρα που αλλάζουν το σύνολο του Εργατικού Δικαίου της χώρας.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Είναι γεγονός ότι είναι ένα σοβαρό νομοσχέδιο.

Ο κ. Κατσώτης, έχει τον λόγο.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του ΚΚΕ):** Ευχαριστώ, κύριε Πρόεδρε.

Εμείς ζητάμε όχι μόνο την απόσυρση, εμείς ζητάμε να μην ξανάρθει. Είναι έκτρωμα.

Επειδή ζορίζετε πάρα πολύ τους εργοδότες, κύριε Υπουργέ, τους ζορίζετε πάρα πολύ με το να ενημερώνουν τους εργαζόμενους, μήπως μας φύγουν κιόλας. Μήπως χάσετε την επενδυτική βαθμίδα, γι’ αυτό αποσύρτε το.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ενημερωθήκατε, λοιπόν, ποιος είναι ο προγραμματισμός της Επιτροπής μας, που, αφού καταλαβαίνετε, παίρνει την πρωτοβουλία τη νομοθετική η Κυβέρνηση, εμείς, ως νομοθετικό σώμα, πλέον είμαστε υποχρεωμένοι να κάνουμε τον προγραμματισμό συζήτησης του πονήματος.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Ωστόσο, είναι στην κρίση σας, στο Προεδρείο, η δήλωσή μας, όχι μόνο στο διαδικαστικό θέμα.

Ο συνάδελφος από το ΚΚΕ, προχώρησε και στην ουσία της υπόθεσης, αλλά εγώ εμμένω στο διαδικαστικό ζήτημα, κύριε Πρόεδρε.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Απορρίπτεται.

Είναι σεβαστό.

Ο κ. Υπουργός, έχει τον λόγο.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):**Ευχαριστώ, κύριε Πρόεδρε.

Να απαντήσω στα διαδικαστικά. Το νομοσχέδιο αυτό ξεκίνησε να συζητείται στη δημόσια σφαίρα από το τέλος Ιουλίου, σε όλες τις εφημερίδες, σε όλα τα δελτία ειδήσεων, σε όλες τις πρωινές εκπομπές και με δικές μου συνεντεύξεις και του κ. Σπανάκη και του κ. Τσακλόγλου και της κυρίας Στρατηνάκη, υπερβολικά πολύ.

Άρα, στην πραγματικότητα, η κοινωνία έχει συζητήσει γι’ αυτό το νομοσχέδιο από το τέλος Ιουλίου.

Πάμε τώρα στα τεχνικά ζητήματα. Το νομοσχέδιο αυτό είχε δεκαπέντε ημέρες δημόσια διαβούλευση, η οποία πήρε και παράταση και έφτασε τις 19 μέρες, στο σύνολο.

Όπως ξέρετε, νομοτεχνικά, έχουμε τη δυνατότητα να βάλουμε και οκτώ μέρες διαβούλευση. Άρα, από τις οκτώ μέρες, που είναι το ελάχιστο, στις 19 μέρες διαβούλευσης αυτού του νομοσχεδίου, το να το λέμε στα σοβαρά ότι δεν έχει τηρηθεί η δημόσια διαβούλευση εδώ, με συγχωρείτε, κύριε συνάδελφε και εύχομαι καλορίζικος, είναι υπερβολή.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Αλλά μιλάμε σε μια κατάσταση έκτακτης ανάγκης που βρίσκεται η χώρα εδώ και δύο μήνες.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):**

Η νομοθετική πρωτοβουλία της Κυβερνήσεως δε σταματάει λόγω των εκτάκτων αναγκών. Το κράτος δε σταματάει να κινείται, το αντίθετο. Οι έκτακτες ανάγκες κάνουν πιο πιεστικές τις λύσεις των προβλημάτων και όχι λιγότερο πιεστικές.

Άρα, αυτό που λέτε είναι λάθος. Είστε νέος Βουλευτής, σας εύχομαι μακροημέρευση στο Κοινοβούλιο, είναι λάθος.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Κύριε Υπουργέ, από τον Αύγουστο του 2022, έπρεπε να είχαμε κυρώσει αυτήν την Ευρωπαϊκή Οδηγία.

Τι σας πειράζει να την καθυστερήσουμε ένα μήνα ακόμη;

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):**

Ποτέ το Κοινοβούλιο δεν έχει σταματήσει.

Παρακαλώ πάρα πολύ, έχω το λόγο κι εγώ δε σας διέκοψα.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Παρακαλώ, αλλά από τον Αύγουστο του 2022, έπρεπε να έχει κυρωθεί.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):**

Είμαι δεκαέξι χρόνια Βουλευτής κι έχω μάθει να σέβομαι όσους μιλάνε. Δε σας διέκοψα, είναι η τέταρτη φορά που με διακόπτετε.

Μπορείτε να ζητήσετε τον λόγο από το Προεδρείο μετά και να απαντήσετε. Αν κρίνει ότι πρέπει να σας τον δώσει, ευχαρίστως.

Επανέρχομαι, λοιπόν. Το νομοσχέδιο τήρησε όχι απλώς τους όρους δημόσιας διαβούλευσης αλλά τους τήρησε με το παραπάνω, είναι η απάντηση.

Δηλώσατε στο Κοινοβούλιο ότι μόνο τέσσερα άρθρα του παρόντος σχεδίου νόμου αφορούν την Ευρωπαϊκή Οδηγία. Είναι λάθος, δεκαοκτώ άρθρα αφορούν την Ευρωπαϊκή Οδηγία.

Επειδή είστε εργατολόγος, δε μπορεί να μη μπορείτε να διαβάσετε τα άρθρα της Οδηγίας.

Επίσης, πρέπει να σας πω ότι, μια και κάνουμε τη κουβέντα, προφανώς δεν διανοούμαι ότι ο ΣΥ.ΡΙΖ.Α. δε θα ψηφίσει τα άρθρα της Οδηγίας.

Τα κόμματα που λέμε ότι υποστηρίζουμε την ευρωπαϊκή πορεία της χώρας, μπορείτε αν θέλετε να καταψηφίσετε επί της αρχής το νομοσχέδιο και να διαφωνήσετε με ότι άλλο έχουμε φέρει μέσα.

Το λέω μόνο, κύριε Πρόεδρε, για τους συναδέλφους, για τα πρακτικά, τα άρθρα είναι υποχρεωτικής εφαρμογής και δεν είναι στη διακριτική μας ευχέρεια.

Το ΚΚΕ, βεβαίως. Έχει κάθε δικαίωμα ο κ. Κατσώτης, λέει «θέλουμε να βγούμε από την Ευρωπαϊκή Ένωση», να λέει όχι.

Εσείς και το ΠΑΣΟΚ, όχι δε μπορείτε να πείτε «όχι» στα άρθρα της Οδηγίας. Σε όλα τα άλλα να πείτε ό,τι θέλετε, στα άρθρα δε γίνεται.

Πολιτικά μιλάω δε λέω νομικά, γιατί δε μπορείτε ταυτόχρονα να λέτε «στηρίζω την ευρωπαϊκή πορεία της χώρας» και ταυτόχρονα να λέτε «θέλω να πάει η Ελλάδα στο Ευρωπαϊκό Δικαστήριο».

Μια και να αναφέρατε το θέμα της προειδοποιητικής επιστολής, να σας ενημερώσω ότι ο λόγος που η Ελλάδα δεν παραπέμφθηκε στο Ευρωπαϊκό Δικαστήριο είναι γιατί δεσμευτήκαμε ότι θα έχει μπει σε δημόσια διαβούλευση τον Αύγουστο και θα έχει ψηφιστεί τον Σεπτέμβριο.

Γι’ αυτό το λόγο σταμάτησε η διαδικασία παραπομπής της χώρας στο Ευρωπαϊκό Δικαστήριο.

Άρα, λοιπόν, για όλους αυτούς τους λόγους, το αίτημα απόσυρσης με τη δικαιολογία ότι δεν έχει γίνει επαρκής δημόσιος διάλογος είναι λάθος. Το να διαφωνείτε επί της ουσίας του νομοσχεδίου είναι ασφαλώς αναφαίρετο συνταγματικό σας δικαίωμα. Όπως εσάς δικαίωμα είναι να διαφωνείτε με το νομοσχέδιο, έτσι δικό μας δικαίωμα είναι να συμφωνούμε με το νομοσχέδιο και να κρίνει το σώμα της Βουλής. Έτσι δουλεύει η κοινοβουλευτική δημοκρατία. Αλλά, προς Θεού, μην ξεκινάμε τώρα την κοινοβουλευτική διαδικασία με ένα άτοπο αίτημα περί απόσυρσης που δεν ερείδεται πουθενά. Είναι εντελώς στον αέρα. Πιο έντιμη η στάση του ΚΚΕ που λέει την αλήθεια, θέλουμε να φύγει και να μην ξανάρθει. Δεν θέτει διαδικαστικά ζητήματα. Μπαίνει στην ουσία. Διαφωνούμε. Κι εγώ, αν ήμουν κομμουνιστής μπορεί να διαφωνούσα. Το νομοσχέδιο, η αλήθεια είναι, δεν είναι κομμουνιστικό. Θέλω να είμαι ειλικρινής. Άρα, σέβομαι ότι ένας κομμουνιστής λέει να φύγει. Το νομοσχέδιο όμως για μας πιστεύουμε, αγαπητέ κύριε Κατσώτη, στις δυνάμεις ελεύθερης αγοράς, είναι σύμφωνο με τους κανόνες και τα πιστεύω της ελεύθερης αγοράς. Τόσο απλά. Μπορεί να διαφωνούμε. Τι να κάνουμε. Εσείς κομμουνιστής, εγώ καπιταλιστής. Προχωράμε.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Είναι γεγονός ότι δεν είναι κομμουνιστικό νομοσχέδιο, αλλά έτσι γίνεται καμιά φορά. Κύριε Γαβρήλο, πάλι θέλετε τον λόγο;

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Μισό λεπτό μόνο, επειδή, ο κ. Υπουργός, μπήκε και στην ουσία της υπόθεσης. Λέω, λοιπόν, ότι κανένας δεν μας υποχρεώνει, από τα τέσσερα επιμένω πέντε άρθρα της Ευρωπαϊκής Οδηγίας που πρέπει να ακυρώσουμε σαν κράτος, να φέρουμε αυτές τις διατάξεις που φέρνει σήμερα το νομοσχέδιο. Είναι διατάξεις που δεν μας τις επιβάλλει η Ευρωπαϊκή Ένωση να τις φέρουμε προς ψήφιση. Είναι επιλογή, κυβερνητική πολιτική.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Είναι πρωτοβουλία της κυβερνήσεως.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Ακριβώς.Των συμφερόντων που θέλει να εξυπηρετήσει, αλλά να ξέρουμε τι συζητάμε. Εγώ έμεινα στο διαδικαστικό μόνο, γιατί πράγματι δεν νομίζω ότι υπάρχει Έλληνας πολίτης να μην καταλαβαίνει που βρίσκεται αυτή τη στιγμή η χώρα. Κι εμείς συζητάμε επίσης ένα νομοσχέδιο που αφορά το σύνολο της κοινωνίας. Άρα, δεν μπορεί να κλείνουμε τα μάτια μας, κύριε Πρόεδρε, σε αυτό που συμβαίνει και να λέμε ότι επιταχύνουμε τις διαδικασίες, κάτι που δεν κάναμε, ενώ ήμασταν υποχρεωμένοι ένα χρόνο πριν.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Είναι κατανοητό και καταγράφεται αυτό που είπατε. Εγώ είμαι υποχρεωμένος να επανέλθω στο πεζός εις την κατάσταση της διεκπεραίωσης των θεμάτων κοινοβουλευτικώς. Σας είπα, λοιπόν, τον προγραμματισμό. Σημειώστε τον για να είστε έτοιμοι. Θα έρθουν και οι προσκλήσεις βέβαια. Θα παρακαλούσα από τους Εισηγητές να μας φέρουν τους φορείς που προτείνουν.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Μήπως θέλετε από το Προεδρείο να τους εκφωνήσουμε πρώτα, κ. Πρόεδρε;

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Όχι, όχι ακόμα. Να τα μαζέψουμε όλα μαζί, να κάνουμε μία συλλογή. Από τη Νέα Δημοκρατία θα μας προτείνετε φορείς;

**ΝΕΟΚΛΗΣ ΚΡΗΤΙΚΟΣ (Εισηγητής της Πλειοψηφίας):** Ομιλία εκτός μικροφώνου.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Δεν υπάρχει τέλος, γιατί πρέπει να ενημερώσουμε τους ανθρώπους.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ομιλία εκτός μικροφώνου.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ζητήσαμε να μας διευκολύνετε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ομιλία εκτός μικροφώνου.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον Κανονισμό θα μας τον μάθετε εσείς; Πώς λέτε βάσει Κανονισμού; Δηλαδή, σας μιλάω εγώ εκτός Κανονισμού;

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ομιλία εκτός μικροφώνου.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Σας λέω εκτός Κανονισμού; Εκτός, αν θεωρείτε ότι ό,τι λέει το Προεδρείο είναι εκτός Κανονισμού και έρχεστε εσείς να μιλήσετε για τον Κανονισμό. Δεν το καταλαβαίνω. Εκ του περισσού αυτό που είπατε, ότι το λέει ο Κανονισμός.

Τον λόγο έχει ο κ. Χουρδάκης.

**ΜΙΧΑΗΛ ΧΟΥΡΔΑΚΗΣ:** Επειδή προτείνατε 18/09 δύο συνεδριάσεις και 19/09 μια και επειδή θεωρώ, ότι και ο κ. Υπουργός έχει όλη την καλή διάθεση να ακουστούν, όσα θα ακουστούν, έχοντας κατά νου και με γνώμονα το καλύτερο δυνατό αποτέλεσμα, να σεβαστούμε δηλαδή όλες τις απόψεις και πιθανώς να βελτιώσουμε, αν βελτιώνεται, αυτό που έχει έρθει στη διαβούλευση, θα ήθελα να σας παρακαλέσω τουλάχιστον η τελευταία, δεν έχει λόγο να μπει μετά τη διπλή συνεδρίαση της Δευτέρας, δώστε μας τουλάχιστον μία δύο μέρες ακόμα, να μπορέσουμε να έχουμε όσο το δυνατόν το καλύτερο δυνατό αποτέλεσμα. Αυτό το Fast Trackπου γίνεται ήδη από τον Ιούλιο, δεν Εξυπηρετεί σε κάτι. Αυτό ήθελα να καταθέσω, λάβετε το υπόψη, να μετατεθεί και η Ολομέλεια, πράξετε αναλόγως

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Δεν χρειάζεται να το πω βάσει του Κανονισμού και βάσει των Κείμενων Διατάξεων, λέω, όμως, ότι είναι ένας προγραμματισμός ο οποίος προβλέπει την Ολομέλεια Πέμπτη και Παρασκευή. Για να βγει η συνεδρίαση στην Ολομέλεια Πέμπτη και Παρασκευή, υπάρχει αυτός ο προγραμματισμός.

Όσον αφορά τους φορείς, θα ήθελα να παρακαλέσω να μας δώσουν όλα τα κόμματα τους φορείς που προτείνουν.

Τον λόγο έχει ο κ. Κρητικός.

**ΝΕΟΚΛΗΣ ΚΡΗΤΙΚΟΣ (Εισηγητής της Πλειοψηφίας):** Κύριε Πρόεδρε, φαίνεται σήμερα είμαστε όλοι διαβασμένοι. Κύριε Υπουργέ, κυρίες και κύριοι συνάδελφοι, την Τρίτη 12 Σεπτεμβρίου το Υπουργείο Εργασίας και Κοινωνικής Ασφάλισης κατέθεσε στη Βουλή σχέδιο νόμου με τίτλο Για την ενίσχυση της εργασίας - Ενσωμάτωση της Οδηγίας (ΕΕ) 2019/1152 του Ευρωπαϊκού Κοινοβουλίου και του Συμβουλίου της 20ής Ιουνίου 2019 - Απλοποίηση ψηφιακών διαδικασιών και ενίσχυση της Κάρτας Εργασίας - Αναβάθμιση της επιχειρησιακής λειτουργίας του Υπουργείου Εργασίας και Κοινωνικής Ασφάλισης και της Επιθεώρησης Εργασίας.

Ποια είναι λοιπόν τα περιεχόμενα. Το σχέδιο νόμου αποτελείται από έξι μέρη. Το πρώτο μέρος, καθορίζει το σκοπό και το αντικείμενο του σχεδίου. Στο δεύτερο μέρος, ενσωματώνεται η Οδηγία της Ε.Ε. 2019/1152 του Ευρωπαϊκού Κοινοβουλίου και του Συμβουλίου της 20ής Ιουνίου του 2019 για διαφανείς και προβλέψιμους όρους εργασίας στην Ε.Ε.. Με το τρίτο μέρος, συμπληρώνονται ρυθμίσεις του κώδικα ατομικού εργατικού δικαίου. Στο τέταρτο μέρος, περιέχονται διατάξεις για την απλοποίηση των ψηφιακών διαδικασιών και την ενίσχυση της κάρτας εργασίας. Επίσης, προτείνονται ρυθμίσεις για την αναβάθμιση της επιχειρησιακής λειτουργίας του Υπουργείου Εργασίας και Κοινωνικής Ασφάλισης, καθώς και της Επιθεώρησης Εργασίας.

 Στο Ε΄ Μέρος προβλέπονται εξουσιοδοτικές και καταργούμενες διατάξεις, ενώ στο ΣΤ΄ και τελευταίο, καθορίζεται η έναρξη ισχύος των προτεινόμενων ρυθμίσεων.

Σκοπός του σχεδίου είναι: αφενός, η ενίσχυση της εργασίας και η αύξηση της απασχόλησης με διαφανείς και προβλέψιμος όρους εργασίας. Αφετέρου, η απλοποίηση των διοικητικών διαδικασιών με στόχο την αύξηση της απασχόλησης και των βιώσιμων και δίκαια αμειβόμενων θέσεων εργασίας, η θέσπιση νέων προστατευτικών κανόνων για τους εργαζόμενους η καταπολέμηση της αδήλωτης και υποδηλωμένης εργασίας, καθώς, και η διασφάλιση της ανταγωνιστικότητας των επιχειρήσεων.

Το αντικείμενο, τώρα. Αυτοί οι στόχοι επιτυγχάνονται μεταξύ άλλων κατά πρώτον, με την ενσωμάτωση της Οδηγίας της Ε.Ε. όπως έχουμε πει- 2019/1152ΕΚ του Ευρωπαϊκού Κοινοβουλίου και του Συμβουλίου της 20ης Κοινωνίας του 2019- για διαφανείς και προβλέψιμους όρους εργασίας στην Ευρωπαϊκή Ένωση όπως αυτή δημοσιεύτηκε στην επίσημη εφημερίδα της Ευρωπαϊκής Ένωσης στο Φύλλο 186 της 11ης Ιουλίου του 2019.

Η άλλη σημαντική έμπρακτη μεταρρύθμιση που επιφέρει το σχέδιο νόμου είναι η απλοποίηση των διαδικασιών εντός του πληροφοριακού συστήματος ΕΡΓΑΝΗ ΙΙ του Υπουργείου Εργασίας και Κοινωνικής Ασφάλισης.

Τι αντιμετωπίζουμε. Με τις προτεινόμενες ρυθμίσεις του Β’ και Γ’ Μέρος του σχεδίου νόμου ενσωματώνεται στην ελληνική νομοθεσία η Οδηγία του Ευρωπαϊκού Κοινοβουλίου για διαφανείς και προβλέψιμος όρους εργασίας στην Ευρωπαϊκή Ένωση. Αυτή η Οδηγία αποσκοπεί στη βελτίωση των όρων εργασίας με την προώθηση περισσότερο διαφανούς και προβλέψιμης απασχόλησης διατηρώντας παράλληλα μια εύλογη ευελιξία στην άτυπη απασχόληση. Αυτή η ευελιξία καταφέρνει να διατηρεί πλεονεκτήματα τόσο για τους εργαζόμενους όσο και για τους εργοδότες διασφαλίζοντας, τελικά, την αναγκαία προσαρμοστικότητα της αγοράς εργασίας.

Οι διατάξεις του Β΄ και Γ΄ και μέρος έρχονται να αντιμετωπίσουν ένα σοβαρό πρόβλημα το οποίο γεννούν οι συνεχείς και ταχείες εξελίξεις στην αγορά εργασίας. Αυτές οι εξελίξεις επιβάλλουν την παράλληλη προσαρμογή και μεταρρύθμιση του νομικού πλαισίου που διέπει τις οικείες εργασιακές σχέσεις, ώστε να αποφευχθεί ο κίνδυνος δημιουργίας καθεστώτων αβεβαιότητας και ανασφάλειας για τους εργαζόμενους. Στο πλαίσιο αυτό καθίσταται επιτακτική η ανάγκη ενίσχυσης, επέκτασης και επικαιροποίησης των ελάχιστων απαιτήσεων για την ενημέρωση των εργαζομένων ως προς τα ουσιώδη στοιχεία και τους βασικούς όρους που διέπουν τις εργασιακές σχέσεις τους.

Ενόψει των ανωτέρω οι προτεινόμενες ρυθμίσεις έχουν τέσσερις βασικές επιδιώξεις: πρώτον. Την κατοχύρωση ενός ελάχιστου επιπέδου προβλεψιμότητας και ασφάλειας κατά την απασχόληση. Αυτή η προβλεψιμότητα και ασφάλεια επιδιώκεται, μάλιστα, να καλύπτει ακόμα και τις πλέον άτυπες μορφές εργασίας μέσω της θέσπισης ορισμένων ελάχιστων δικαιωμάτων για τους εργαζόμενους. Δεύτερη βασική επιδίωξη είναι η παροχή εγγυήσεων για την αποτελεσματική άσκηση των δικαιωμάτων που κατοχυρώνονται μέσω της διασφάλισης της δυνατότητας προσφυγής στις προς τούτο επιφορτισμένες ελεγκτικές αρχές καθώς και στα αρμόδια δικαστήρια. Τρίτη βασική επιδίωξη αποτελεί η αναχαίτιση της άνισης μεταχείρισης των εργαζομένων λόγω του είδους της εργασιακής σχέσης που τηρούν ή της σύμβασης της εργασίας που έχουν συνομολογήσει. τέταρτη και τελευταία επιδίωξη αλλά όχι λιγότερο σημαντική, είναι η αποτροπή της κοινωνικής απόρριψης ή διαφορετικά όπως είναι περισσότερο γνωστό από την αγγλική του social daubing. Αυτό επιτυγχάνεται με τη διαμόρφωση ορισμένων βασικών εργασιακών προτύπων ή διαφορετικά ελάχιστων δικαιωμάτων των οποίων η τήρησή διασφαλίζεται στο πλαίσιο του ευρωπαϊκού πυλώνα κοινωνικών δικαιωμάτων.

Στο σημείο αυτό αξίζει να επισημανθεί ότι στη διατύπωση των προτεινομένων ρυθμίσεων έχουν ληφθεί υπόψη συναφείς πρακτικές σε άλλες χώρες της Ευρωπαϊκής Ένωσης. Πιο συγκεκριμένα έχουν μελετηθεί πράξεις ενσωμάτωσης άλλων κρατών - μελών της Ευρωπαϊκής Ένωσης όπως του Βελγίου, της Γαλλίας με το με το διάταγμα 325/2020 και τον ν. 171/2023, της Γερμανίας με τον ν. 285/2022, της Δανίας με το ν. 833/ 2023, της Ιρλανδίας, της Ιταλίας με το νομοθετικό διάταγμα 104/2022, της Κύπρου με το φετινό «περί διαφανών και προβλέψιμων όρων εργασίας νόμο», της Μάλτας με το ν.266/2022 και ν.267/2022 και την Πράξη Προέδρου 20/2022 αλλά και της Ολλανδίας.

Ενόψει, λοιπόν, των ανωτέρω οι στόχοι των προτεινόμενων ρυθμίσεων δύνανται να διακριθούν περαιτέρω σε άμεσους, αλλά και περισσότερο μακροπρόθεσμους. Άμεσο στόχο συνιστά η επικαιροποίηση των ελάχιστων απαιτήσεων του εργαζομένου, για ενημέρωση από τον εργοδότη αναφορικά με τη σύμβαση που συνομολογείτε η τη σχέση εργασίας που τηρείται.

Επίσης, εισάγονται νέες απαιτήσεις για την παροχή πληροφοριών, όπως για παράδειγμα, σχετικά με το χώρο εργασίας και τη διαδικασία λύσης της σύμβασης ή σχέσης εργασίας με καταγγελία.

Τη διάρκεια και τους όρους της δοκιμαστικής υπηρεσίας.

Το δικαίωμα κατάρτισης, αλλά και στις περιπτώσεις που το πρόγραμμα οργάνωσης του χρόνου εργασίας είναι εξ ολοκλήρου ή ως, επί το πλείστων μη προβλέψιμο.

Για την ρύθμιση του ανωτέρου, έχει ληφθεί βεβαίως υπόψιν η επικράτηση συγκεκριμένων μορφών οργάνωσης της εργασίας, όπως οι συμβάσεις κατόπιν κλήσεως ή κατά παραγγελία καθώς και η εργασία σε ψηφιακές πλατφόρμες.

Επιπλέον, εισάγονται νέες απαιτήσεις, για την παροχή πρόσθετων πληροφοριών στους εργαζόμενους οι οποίες αποστέλλονται προς εργασία, σε κάποιο άλλο κράτος μέλος της Ευρωπαϊκής Ένωσης ή σε κάποια τρίτη χώρα.

Μακροπρόθεσμος στόχος των υπό εξέταση διατάξεων είναι, η εμπέδωση μιας κουλτούρας προστασίας των εργαζομένων. Αυτή η κουλτούρα προστασίας καλλιεργείται με την προβλεψημότητα των εργασιακών σχέσεων, τη διασφάλιση των εργασιακών δικαιωμάτων, τη μείωση των εργασιακών ανισοτήτων, την αποτροπή της κατάχρησης των άτυπων μορφών απασχόλησης, αλλά και την αποσόβηση, όπως είπαμε του social dubbing.

Κυρίες και κύριοι συνάδελφοι, στο σημείο αυτό θα ήθελα να περάσω το τέταρτο μέρος του σχεδίου νόμου, το οποίο αναφέρεται στην απλοποίηση των ψηφιακών διαδικασιών, την ενίσχυση της κάρτας εργασίας καθώς και την αναβάθμιση της Επιχειρησιακής Λειτουργίας του Υπουργείου Εργασίας και Κοινωνικής Ασφάλισης, αλλά και της Επιθεώρησης Εργασίας και σε αυτή την ενότητα των υπό συζήτηση διατάξεων, οι στόχοι των προτεινομένων ρυθμίσεων μπορούν, να διακριθούν σε άμεσους και περισσότερο μακροπρόθεσμους. Άμεσοι στόχοι αυτών των διατάξεων είναι.

Η απλοποίηση των διοικητικών διαδικασιών, η θωράκιση του δικαιώματος στην εργασία όσων δεν επιθυμούν να συμμετάσχουν σε μια απεργία. Ο προσδιορισμός, του πλαισίου προστασίας των εργαζομένων μεταξύ άλλων και στη δυστυχώς επίκαιρη περίπτωση των φυσικών ή τεχνολογικών καταστροφών και εκτάκτων καιρικών φαινομένων. Η καταπολέμηση της αδήλωτης και υποδουλωμένης εργασίας, αλλά και η παράλληλη διασφάλιση της ανταγωνιστικότητας των επιχειρήσεων.

Μακροπρόθεσμα τώρα, σκοπός των ρυθμίσεων αυτών ο οποίος τελικά περνά μέσα από τα παραπάνω είναι, η ενίσχυση της απασχόλησης καθώς και η δημιουργία η διατήρηση και η αύξηση των βιώσιμων και δίκαια αμειβόμενων θέσεων εργασίας.

Στο πλαίσιο της ενότητας αυτών των διατάξεων και ενόψει της μεγάλης σημασίας που παρουσιάζει πρόοδος ψηφιακής διακυβέρνησης στη χώρα μας, αξίζει να ξεχωρίσουμε την αξιοποίηση του πληροφοριακού συστήματος Εργάνη 2,σύμφωνα με τα προτεινόμενα άρθρα 20, 21, 22, 23, 25 και 26 στις εξής περιπτώσεις.

Πρώτον, τη φιλοξενία της ψηφιακής πλατφόρμας REBRAIN GREECE.

Δεύτερον, την ανάλυση των βασικών όρων των ατομικών συμβάσεων εργασίας.

Τρίτον,την καταχώρηση πληροφοριών που αφορούν στο χρόνο εργασίας των εργαζομένων.

Τέταρτον, την υποβολή της ατομικής σύμβασης εργασίας.

Πέμπτον, καθώς και τη δήλωση της απασχόλησης εργαζομένων κατά την 6η ημέρα εργασίας, σε επιχειρήσεις που εφαρμόζουν το σύστημα πενθήμερης εβδομαδιαίας εργασίας είτε αυτές οι επιχειρήσεις είναι, συνεχώς σε λειτουργία είτε όχι.

Κυρίες και κύριοι συνάδελφοι, μία συνολική αξιολόγηση του υπό συζήτηση σχεδίου νόμου οδηγεί στη διαπίστωση ότι αυτό παρουσιάζει σημαντικά οφέλη. Οι προτεινόμενες ρυθμίσεις βελτιώνουν την αποτελεσματικότητα και αποδοτικότητα των σχετικών διοικητικών υπηρεσιών. Διασφαλίζουν την αξιοπιστία των θεσμών και ευνοούν τη δικαιότερη μεταχείριση των εργαζομένων. Η συμπλήρωση του υφιστάμενου νομικού πλαισίου αναμένεται να οδηγήσει σε εξοικονόμηση διοικητικού κόστους.

Εξασφαλίζονται σημαντικά οφέλη τόσο για την κοινωνία όσο και για την οικονομία, όπως είναι η διασφάλιση της διαφάνειας και της προβλεψιμότητας των εργασιακών σχέσεων, η καλλιέργεια κουλτούρας προστασίας των εργαζομένων, η μείωση των εργασιακών ανισοτήτων, η προστασία από ενδεχόμενη κατάχρηση των άτυπων μορφών απασχόλησης, αλλά και η αποτροπή φαινομένων social dubbing.

Για όλους, λοιπόν, τους παραπάνω λόγους νομίζω πως το υπό συζήτηση σχέδιο νόμου είναι σημαντικό και δύναται να επιφέρει αξιόλογες μεταρρυθμίσεις τόσο στα δικαιώματα των εργαζομένων όσο και στη λειτουργία των σχετικών διαδικασιών.

Σε τελική ανάλυση, οι προτεινόμενες ρυθμίσεις συνιστούν έμπρακτη επιδίωξη δύο σημαντικών στόχων βιώσιμης ανάπτυξης. Καταρχήν επιδιώκουν τη διασφάλιση αξιοπρεπούς εργασίας η οποία, άλλωστε, είναι προϋπόθεση της υγιούς οικονομικής ανάπτυξης. Ο έτερος στόχος δεν είναι άλλος από αυτόν της διαμόρφωσης μιας κοινωνίας με λιγότερες ανισότητες και περισσότερες ευκαιρίες για όλες και όλους.

Σας ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Εμείς ευχαριστούμε, κ. Κρητικέ.

Τον λόγο έχει ο κ. Γαβρήλος.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας)**: Ευχαριστώ πολύ, κύριε Πρόεδρε.

Συζητάμε σήμερα, πρώτη συνεδρίαση της Διαρκούς Επιτροπής Κοινωνικών Υποθέσεων, για το νομοσχέδιο που φέρνει το Υπουργείο Εργασίας και Κοινωνικής Ασφάλισης και έχει να κάνει με την ενίσχυση της εργασίας, την ενσωμάτωση της Οδηγίας 2019/1152 του Ευρωπαϊκού Κοινοβουλίου και του Συμβουλίου της 20ης Ιουνίου 2019, την απλοποίηση ψηφιακών διαδικασιών και ενίσχυσης της κάρτας εργασίας, την αναβάθμιση της επιχειρησιακής λειτουργίας του Υπουργείου Εργασίας και Κοινωνικής Ασφάλισης και της Επιθεώρησης Εργασίας. Θα έχουμε την ευκαιρία σε τρεις, τέσσερις συνεδριάσεις σ’ αυτή την Επιτροπή, αλλά και στην Ολομέλεια πιστεύω για ένα διήμερο, πραγματικά να αντιμετωπίσουμε όλες αυτές τις αντεργατικές διατάξεις που βάλλουν ευθέως κατά των εργασιακών δικαιωμάτων.

Ωστόσο, όπως προείπα, η ελληνική κοινωνία και οι Έλληνες εργαζόμενοι δεν είχαν αυτή την ευκαιρία να μπουν σ’ αυτή την διαβούλευση και εντύπωση προκαλεί το γεγονός ότι η κυβέρνηση, παρά τα όσα συμβαίνουν στη χώρα, επέλεξε να φέρει ένα νομοσχέδιο που βάλλει ευθέως τα εργασιακά δικαιώματα και αλλάζει άρδην το τοπίο της εργασίας.

Έτσι, παρά τον ανθρώπινο πόνο, τις ανείπωτες καταστροφές, την αδράνεια που το επιτελικό κράτος έχει επιδείξει όλο αυτό το διάστημα για τις πληγείσες περιοχές, το περιβάλλον και τους ίδιους τους πολίτες ασφαλώς, παρά τις ευθύνες της ίδιας της κυβέρνησης που υποχρεούται να δώσει άμεσα απαντήσεις σε αμείλικτα ερωτήματα, η Νέα Δημοκρατία συνεχίζει ακάθεκτη το έργο της αποδόμησης των κοινωνικών δικαιωμάτων.

Εδώ, κύριε συνάδελφε, τίθεται ένα ηθικό, πρωτίστως, ζήτημα, όπως εξήγησα, αλλά και ένα διαδικαστικό ζήτημα. Θεωρούμε ότι το νομοσχέδιο με τόσο μικρό χρόνο διαβούλευσης, που ο περισσότερος από αυτό το χρόνο ήταν εν μέσω καλοκαιριού, θεομηνιών και φυσικών καταστροφών, δεν μπορεί να πληροί τις βασικές νομιμοποιητικές και δημοκρατικές προϋποθέσεις ώστε να έρθει προς συζήτηση στη Βουλή. Το θέσαμε στην κρίση ήδη του Προεδρείου της Επιτροπής μας.

Στη συνέχεια της εισήγησής μου θέλω να τονίσω ότι μπορεί το νομοσχέδιο να έχει τίτλο «Για την ενίσχυση της εργασίας και την ενσωμάτωση της Ευρωπαϊκής Οδηγίας 2019/1152 του Ευρωπαϊκού Συμβουλίου», όμως, επί της ουσίας, τα άρθρα που αφορούν στην ενσωμάτωση της Οδηγίας είναι μετρημένα στα δάχτυλα του ενός χεριού. Όλο το υπόλοιπο είναι ρυθμίσεις αντεργατικές και σκληρά νεοφιλελεύθερες που κανένας δεν μας τις επέβαλε. Είναι όλες εμπνεύσεως κυβέρνησης Μητσοτάκη και εκτέλεσης Άδωνι Γεωργιάδη. Άλλωστε, η Οδηγία 2019/1152 της Ευρωπαϊκής Ένωσης, επειδή έπρεπε ήδη να έχει ενσωματωθεί στο εσωτερικό μας δίκαιο εδώ και περίπου ένα χρόνο, από τον Αύγουστο δηλαδή του 2022, έρχεται με καθυστέρηση. Για την καθυστέρηση αυτή, μάλιστα, η Ευρωπαϊκή Επιτροπή απέστειλε αιτιολογημένη γνώμη στην Ελλάδα απειλώντας την με παραπομπή στο Δικαστήριο της Ευρωπαϊκής Ένωσης.

Τα λοιπά άρθρα του νομοσχεδίου μπορούν κάλλιστα να θεωρηθούν ως συνεπή συνέχεια του σχεδίου Πισσαρίδη και των νόμων Χατζηδάκη. Η ίδια πολιτική, άλλος Υπουργός, ακόμη πιο σκληρές αντεργατικές ρυθμίσεις.

Γιατί, η αλήθεια είναι ότι, ενώ η χώρα αποδεσμεύτηκε οριστικά από τα μνημόνια με την κυβέρνηση του ΣΥΡΙΖΑ, η επόμενη κυβέρνηση, αυτή του Κυριάκου Μητσοτάκη, έφερε και εξακολουθεί να φέρνει νόμους που εξαθλιώνουν τον εργαζόμενο και κάνουν κουρελόχαρτο το εργασιακό δίκαιο.

Ποιος μπορεί να ξεχάσει τη θεσμοθέτηση της 10ωρης απασχόλησης χωρίς πρόσθετη αμοιβή; Τη νομιμοποίηση των απλήρωτων υπερωριών; Την κατάργηση της αιτιολόγησης των απολύσεων; Την εναλλακτική λύση της επιπλέον αποζημίωσης αντί της υποχρεωτικής επαναπρόσληψης για τους μισθωτούς για τους οποίους η απόλυση κρίνεται άκυρη από τα δικαστήρια; Την κατάργηση της ευθύνης του πραγματικού εργοδότη έναντι του εργαζόμενου; Τη γενίκευση της ελαστικής και φτηνής εργασίας; Την επίθεση στη συλλογική διαπραγμάτευση και στη συνδικαλιστική έκφραση των εργαζομένων και την υποβάθμιση του ΣΕΠΕ;

Όλες αυτές οι νεοφιλελεύθερες εμπνεύσεις άλλαξαν άρδην το τοπίο στις εργασιακές σχέσεις και δημιούργησαν ένα άκρως αρνητικό για τον εργαζόμενο περιβάλλον. Το νέο νομοσχέδιο έρχεται για την πλήρη ισοπέδωση. Ανοίγει και επίσημα πλέον ο δρόμος για την παράλληλη εργασία σε έτερο εργοδότη που μπορεί να φτάνει μέχρι και τις δεκατρείς ώρες το εικοσιτετράωρο. Μια ρύθμιση που σε συνδυασμό με το ότι οι ελεγκτικοί μηχανισμοί δεν λειτουργούν οδηγεί κυριολεκτικά σε εξόντωση των εργαζόμενων και σε «γαλέρες».

Η εξαήμερη εργασία επεκτείνεται πια σε όλους τους κλάδους των επιχειρήσεων. Τη στιγμή, δηλαδή, που στην υπόλοιπη Ευρώπη εξετάζουν το 35ωρο χωρίς μείωση μισθού, η Ελλάδα γυρνάει σε συνθήκες Σικάγο 1886. Ένα δικαίωμα δεκαετιών, κύριε Υπουργέ, εσείς αναλάβατε αυτή τη δουλειά να κάνετε. Δε θα μπορούσε ενδεχομένως άλλος. Ίσως επειδή έχετε και άγνοια κινδύνου και το λέω αυτό μετά τις πρώτες δηλώσεις που κάνατε στα τηλεοπτικά μέσα και γύρω από τα εργασιακά εννοώ, γιατί νομίζω εξετέθη ο κ. Υπουργός στις πρώτες του εμφανίσεις για το εργασιακό νομοσχέδιο στους τηλεοπτικούς μας δέκτες και στα Μέσα Μαζικής Ενημέρωσης για ζητήματα που προφανώς δεν είχε ακόμη γνωρίσει.

Έτσι, λοιπόν, ένα δικαίωμα δεκαετιών για τον κόσμο της εργασίας, να εργάζεται δηλαδή πέντε μέρες την εβδομάδα με δύο συνεχόμενες ημέρες ανάπαυσης καταργείται δια χειρός Μητσοτάκη το 2023. Δίνεται η δυνατότητα η δοκιμαστική περίοδος να φτάνει στους έξι μήνες, χωρίς όμως να προβλέπεται παράλληλα μετά το πέρας της περιόδου η καταβολή αποζημίωσης για την απόλυση. Άρα, ο κάθε εργοδότης μπορεί να προσλαμβάνει και να απολύει εργαζόμενους στο πλαίσιο της μαθητείας τάχα ανά εξάμηνο ή της δοκιμής, χωρίς καμία αποζημίωση ή άλλη συνέπεια και χωρίς βέβαια επίδομα εργασίας για τον εργαζόμενο.

Θεσμοθετήθηκε ο εργαζόμενος «λάστιχο» απ’ ότι φαίνεται από τις διατάξεις του νόμου Χατζηδάκη, αλλά συνεχίζει περαιτέρω η θεσμοθέτηση και για πιο εντατικές συνθήκες εργασίας και για ένα εργαζόμενο που θα δουλεύει σχεδόν ή θα είναι σε ετοιμότητα 24 ώρες και τις επτά ημέρες της εβδομάδας. Επιτρέπονται πια ατομικές συμβάσεις με αναφορά σε σχεδόν μηδενικές ώρες και συμβάσεις με κατά παραγγελία εργασία μετά από συμφωνία τάχα των μερών, δηλαδή, τη συμφωνία που θα επιβάλει το ισχυρότερο μέρος της σύμβασης που είναι ο εργοδότης. Όποτε θέλει ο εργοδότης, δηλαδή, ο εργαζόμενος πρέπει να είναι διαθέσιμος και κυρίως ευέλικτος, χωρίς υπερωρίες και με πενιχρές αποδοχές.

Ποινικοποιείται με διατάξεις που έρχονται στο νομοσχέδιο η συνδικαλιστική δράση και γίνεται πλέον καθεστώς ο εκφοβισμός των εργαζομένων να ασκήσουν το δικαίωμα της απεργίας. Ασφαλώς και πρέπει να το πούμε στα θετικά της επεξεργασίας του νομοσχεδίου ότι αφαιρέσατε στο παραπέντε την ψυχολογική βία που αρχικά αναφέρονταν στο σχέδιο νόμου.

Το εργαλείο της ψηφιακής κάρτας εργασίας χρησιμοποιείται ως άλλοθι για να ανοίξει περαιτέρω η «κερκόπορτα» της εργοδοτικής αυθαιρεσίας. Έτσι, για τις επιχειρήσεις που έχουν εκφράσει την ψηφιακή κάρτα και έχουν εφαρμόσει την ψηφιακή κάρτα καταργείται η υποχρέωση να καταχωρούν στο πληροφοριακό σύστημα «ΕΡΓΑΝΗ 2» τις αλλαγές ή την τροποποίηση του ωραρίου εργασίας των εργαζομένων.

Τέλος, μια σειρά ρυθμίσεων της κυβέρνησης δίνει έμφαση στις ατομικές συμβάσεις εργασίας εις βάρος των συλλογικών διαπραγματεύσεων και δικαιωμάτων.

Κυρίες και κύριοι, αυτή είναι η πραγματική ατζέντα της κυβέρνησης για τα εργασιακά. Εξαθλίωση των εργαζομένων, νομιμοποίηση της απλήρωτης υπερεργασίας, χάρες σε μεγάλα ιδιωτικά συμφέροντα, φίμωση του συνδικαλισμού.

Στόχος της Νέας Δημοκρατίας, η κατάργηση της πλήρους και σταθερής εργασίας, η αποδόμηση του προστατευτικού πλαισίου, αλλά και η πρόθεση να κρύψει μέσα από ελαστικές συμβάσεις την ανεργία, ειδικά των νέων. Η συνεχιζόμενη ακρίβεια στα βασικά είδη διατροφής, οι καθηλωμένοι μισθοί, τα επιδόματα «τσιρότο», όπως λέγονται στην αγορά, τα βίαια φυσικά φαινόμενα που όμως, έρχονται σε ένα κράτος χωρίς δομές και πρόσληψη σε χωριά και ολόκληρες περιφέρειες που τα λεφτά για τα έργα προστασίας έχουν γίνει χαρτοπόλεμος, έχουν φέρει μια νέα κρίση στην ελληνική κοινωνία.

Μόλις, δύο μήνες από την ανάληψη των καθηκόντων της νέας Κυβέρνησης που όμως, δεν είναι νέα Κυβέρνηση είναι μια παλιά Κυβέρνηση που κυβερνά ήδη τεσσεράμισι χρόνια. Η αποψίλωση κάθε θεσμικού πλαισίου για την εργασία και η θεσμοθέτηση περαιτέρω βάρβαρων για τον εργαζόμενων όρων δυστυχώς, δημιουργεί μόνο σε ακόμη πιο μεγάλη και οδηγεί φτωχοποίηση και περιθωριοποίηση του κόσμου της εργασίας.

Γι’ αυτά εσείς, είστε υπεύθυνοι κύριοι της Νέας Δημοκρατίας. Θα είμαστε εδώ, σε αυτές τις τέσσερις συνεδριάσεις της Επιτροπής της Βουλής, αλλά και μέσα στην Ολομέλεια της Βουλής, με τις προτάσεις μας, με την κριτική μας σε αυτές τις αντεργατικές διατάξεις «οδοστρωτήρα» για τα εργασιακά δικαιώματα. Να αντιμετωπίσουμε αυτό το νομοσχέδιο που μας έρχεται δυστυχώς, από το παρελθόν από πολλές δεκαετίες πίσω, κύριε Υπουργέ, δεν είναι ένα νέο νομοσχέδιο, είναι ένα νομοσχέδιο που μας γυρνάει πολλές δεκαετίες πίσω τη χώρα.

Σας ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Προέδρος της Επιτροπής):** Τον λόγο έχει κ. Μουλκιώτης εκ μέρος του ΠΑΣΟΚ, για δέκα λεπτά.

**ΓΕΩΡΓΙΟΣ ΜΟΥΛΚΙΩΤΗΣ (Ειδικός Αγορητής της Κ.Ο. του ΠΑΣΟΚ-ΚΙΝΗΜΑΤΟΣ** **ΑΛΛΑΓΗΣ):** Κύριε Πρόεδρε, δεν θα σταθώ εγώ στον τίτλο του υπό συζήτηση νομοσχεδίου, καθώς αποτελεί παράδοση στις νομοθετικές πρωτοβουλίες της Κυβέρνησης Μητσοτάκη, να προτιμώνται θελκτικές επικεφαλίδες που καμία όμως, σχέση έχουν με το περιεχόμενο κάθε νομοθετήματος ή και με τις συνέπειες του.

Μάλιστα, η επικοινωνιακή θύελλα θα έλεγα που προκλήθηκε από την Κυβέρνηση, από αρχές καλοκαιριού για το νομοσχέδιο αυτό, μας οδήγησε να αναρωτηθούμε τι εντυπωσιακό και θετικό, θα νομοθετήσει για την ενίσχυση της εργασίας. Στην πραγματικότητα τώρα, με το υπό συζήτηση νομοσχέδιο επιχειρείται με σημαντική καθυστέρηση και χωρίς, να απολογηθεί κοινωνικός διάλογος με τους κοινωνικούς εταίρους, η Ενσωμάτωση όπως αναφέρεται στο άρθρο 2 στο Εθνικό μας Δίκαιο της Οδηγίας 2019/1152 για διαφανείς και προβλέψιμες όρους εργασίας στην Ευρωπαϊκή Ένωση.

Μιας Οδηγίας, η οποία αντικαθιστά μια άλλη Οδηγία, την 1991/553, η οποία είχε ενσωματωθεί στην εθνική νομοθεσία με τις διατάξεις του Προεδρικού Διατάγματος 156 του 1994, όπου πράγματι προβλεπόταν υποχρέωση του εργοδότη και είχε ειδοποιηθεί εν μέρει αρκετά, να ενημερώνει γραπτά τον εργαζόμενο δύο μήνες μετά, την έναρξη εργασίας του για τους ουσιώδεις όρους εργασίας.

Η αλήθεια είναι ότι, η χώρα μας καθυστέρησε σημαντικά να ενσωματώσει στο Εθνικό Δίκαιο αυτή την Οδηγία, έληγε η προθεσμία, το ακούσαμε και προηγουμένως 01 Αυγούστου του 2022 και μάλιστα, η Επιτροπή είχε ξεκινήσει τη διαδικασία ελέγχου και παραπομπής της χώρας στο Δικαστήριο της Ευρωπαϊκής Ένωσης, για παράβαση καθαρά Ενωσιακού Δικαίου.

Τώρα, το Υπουργείο Εργασίας πάρα αυτή την προειδοποίηση και το επισημαίνω αυτό, κύριε Υπουργέ, λόγω παράλειψης μεταφοράς της Οδηγίας, το ίδιο κρίσιμο διάστημα και ακούσατε κύριοι συνάδελφοι, το ίδιο κρίσιμο διάστημα προχώρησε στη σύνταξη και δημοσιοποίηση του Κώδικα Ατομικού Εργατικού Δικαίου. Το διάστημα που είχαμε υποχρέωση άλλη και έκανε αυτό. Δημοσιεύτηκε ο Κώδικας τον Δεκέμβρη του 2022 και στο οποίο ενέταξε και το Προεδρικό Διάταγμα 156 του 1994, το οποίο όμως έπρεπε πάλι να αντικατασταθεί από την Οδηγία που μιλάμε σήμερα την 2019/1152.

Αποτέλεσμα αυτής της παράλειψης -το τονίζω- εκτός των άλλων, τι είναι; Ό,τι ο Κώδικας Ατομικού Ιδιωτικού Δικαίου του 2022 τροποποιείται. Να το πω προχειρότητα; Να το πείτε όπως θέλετε. Τροποποιείται. Πριν λίγους μήνες δημοσιεύτηκε.

Θεωρώ, λοιπόν, ότι αυτό που έχει σημασία να δούμε είναι εάν και κατά πόσον τώρα, με το υπό συζήτηση νομοσχέδιο, αναβαθμίζεται. Βελτιώνεται το ισχύον επίπεδο προστασίας των εργαζομένων, όπως η Κυβέρνηση διαμηνύει, ή όχι;

Και μπορεί η νυν ηγεσία του Υπουργείου να είναι μετά τις εκλογές άλλη, αλλά η κυβέρνηση Μητσοτάκη δεν γνωμοδοτεί εν κενώ, σε σχέση με τη συνεργασία και τις εργασιακές σχέσεις. Αντιθέτως, όμως, ακολουθεί πιστά την πολιτική λογική των νομοθετικών παρεμβάσεων της προηγούμενης 4ετίας. Νομοθετήματα, με τα οποία, τότε, η Νέα Δημοκρατία αφαίρεσε εργασιακά δικαιώματα, αποδυνάμωσε τη συλλογική διεκδίκηση εργαζομένων, αλλά και ενίσχυσε την κυβερνητική αυθαιρεσία.

Αναφέρω ιδιαίτερα:

Πρώτον, την αποδυνάμωση κωδικών συμβάσεων, με δημιουργία δραστικών περιορισμών για την κήρυξη ως υποχρεωτικών, αλλά και την καθολική εφαρμογή τους. Έχουμε και θέματα.

Δεύτερον, την κατάργηση του δικαιώματος επαναπρόσληψης σε εργαζόμενο, ακόμα κι αν η απόλυση κριθεί παράνομη από τα δικαστήρια.

Τρίτον, την κατάργηση υποχρέωσης σύναψης συλλογικής σύμβασης και στην αλλαγή του χρόνου εργασίας και την αντικατάσταση με ατομική σύμβαση, όπου ο εργαζόμενος είναι σαφέστατα ζημιωμένος.

Τέταρτον, συνειδητή αποδυνάμωση του Σώματος Επιθεωρητών Εργασίας, με απομάκρυνση από το Υπουργείο Εργασίας. Έχει κάνει και διάταξη, τώρα, η οποία δείχνει αντιφατικότητα. Την αντιφατικότητα μιας Ανεξάρτητης Αρχής και ότι μπορεί να επιβάλλει ό,τι θέλει στην Ανεξάρτητη Αρχή.

Πέμπτο. Δραστικό περιορισμό των συνδικαλιστικών ελευθεριών.

Και γιατί τα αναφέρω αυτά, τώρα. Τα αναφέρω, προφανώς, διότι οδήγησαν, κυρίες και κύριοι συνάδελφοι, στην εργασιακή ανασφάλεια και την αβεβαιότητα. Για μας τα στοιχεία είναι αμείλικτα:

Πρώτον. Η Ελλάδα είναι αρνητική πρωταθλήτρια, στην Ευρωπαϊκή Ένωση, με μέσο όρο εβδομαδιαίας απασχόλησης 39,7 ώρες, όταν ο ευρωπαϊκός μέσος όρος είναι 36,4 ώρες.

Δεύτερον. Το 55% των θέσεων εργασίας που δημιουργούνται αφορούν και θέσεις μερικής ή εκ περιτροπής απασχόλησης, που αμείβονται με πενιχρούς μισθούς.

Τρίτον. Το ποσοστό κάλυψης εργαζομένων με συλλογικές συμβάσεις είναι από τα πιο χαμηλά στην Ευρώπη.

Τέταρτο. Σύμφωνα με τον ΟΟΣΑ, η αγοραστική δύναμη των εργαζόμενων μειώθηκε κατά 7,4%, το 2022. Ενώ, σύμφωνα με την EUROSTAT, η χώρα μας είναι τρίτη από το τέλος στην αγοραστική δύναμη των νοικοκυριών. Και μάλιστα, μέσα στην τριετία 2019-2022, με Νέα Δημοκρατία, τα κέρδη των επιχειρήσεων αυξήθηκαν κατά 17% και, σύμφωνα με το Ινστιτούτο Εργασίας της ΓΣΕΕ, οι πραγματικοί μισθοί υπέστησαν σοβαρή μείωση 8,7% την περασμένη χρονιά.

Πέμπτο. Η Ελλάδα είναι στη χειρότερη θέση, μεταξύ των χωρών της Ευρωπαϊκής Ένωσης, ως προς την ποιότητα του χρόνου της εργασίας και της ισορροπίας μεταξύ επαγγελματικής και οικογενειακής ζωής. Μείζονος σπουδαιότητας και προτεραιότητας αυτό το ζήτημα, το οποίο αγνοεί η Κυβέρνηση.

Έκτο. Το 30% των εργαζομένων δουλεύουν με μερική απασχόληση και μισθούς της τάξης των 400ων έως 500ων ευρώ το μήνα.

Έβδομο. Οι συνέπειες της απουσίας των πολιτικών και των ελέγχων στον τομέα υγείας και ασφάλειας εργασίας είναι τραγικές. Το 2022, χάθηκαν 104 εργαζόμενοι, ενώ μόνο για το πρώτο 6μηνο του 2023 είχαμε 86 απώλειες ανθρώπινων ζωών.

Κύριε Πρόεδρε, οι ανεπτυγμένες χώρες στρέφονται όλο και περισσότερο στην 4ήμερη απασχόληση, χωρίς μείωση αποδοχών. Διότι, τα αποτελέσματα της πιλοτικής εφαρμογής της είναι ενθαρρυντικά, τόσο για τη βελτίωση των συνθηκών ζωής των εργαζομένων, όσο και για την αύξηση της παραγωγικότητας της εργασίας.

Στα καθ’ ημάς, τώρα, η κυβέρνηση του κυρίου Μητσοτάκη αγνοεί επιδεικτικά αυτές τις διεθνείς εξελίξεις και μάλιστα δεν λαμβάνει καμία πρωτοβουλία για την ενίσχυση της 4ήμερης εργασίας στη χώρα μας. Αντίθετα, με το νομοσχέδιο αυτό, η Νέα Δημοκρατία συνεχίζει ακάθεκτη την ισοπέδωση των εργασιακών δικαιωμάτων στην επανεντατικοποίηση της φθηνής, αλλά και απαξιωμένης εργασίας. Και αποτελεί ειρωνεία – θα πω όλως επιεικώς - ένα νομοσχέδιο που προωθεί, μεταξύ άλλων, την εργασιακή ευελιξία και τον περιορισμό του δικαιώματος απεργίας, να ομνύει στο όνομα προστασίας και βελτίωσης των δικαιωμάτων των εργαζομένων.

Κυρίες και κύριοι συνάδελφοι, η επίκληση της ανάγκης ενσωμάτωσης, στην ελληνική έννομη τάξη, της ευρωπαϊκής Οδηγίας, αν μη τι άλλο -κατά την άποψή μας- είναι ψευδεπίγραφη. Διότι η Οδηγία στοχεύει στην προστασία εργαζόμενων με ιδιαίτερα ελαστικές μορφές απασχόλησης, όπου υπάρχουν και όχι στην άμεση εφαρμογή τους, όπως επιχειρεί η Νέα Δημοκρατία, με το παρόν νομοσχέδιο.

Με τις «παρωδία-συμβάσεις», ο εργαζόμενος θα είναι δέσμιος του εργοδότη, χωρίς προγραμματισμό της προσωπικής του ζωής, με πλήρη ανασφάλεια και, φυσικά, με πολύ χαμηλές αμοιβές.

Αποτελεί πρόκληση το γεγονός ότι ουσιαστικά καταργείται η προσαύξηση των αμοιβών για την εργασία τις Κυριακές και τις νυχτερινές ώρες.

Με την πολύ διαφημιζόμενη εξαγγελθείσα πολλαπλή απασχόληση, δίνεται η δυνατότητα στον εργαζόμενο να απασχολείται και σε άλλον εργοδότη, με συνολικό ρεκόρ απασχόλησης 13ωρών ημερησίως.

Eνώ παράλληλα διατηρείται η ευρωπαϊκή και εθνική πρόβλεψη, για ελάχιστη ημερήσια ανάπαυση 11 ωρών. Η κυβέρνηση εδώ τι κάνει, με τις όποιες προβλέψεις νομίζουμε ότι συνομολογεί την πλήρη αποτυχία της να βελτιώσει την ποιότητα της απασχόλησης και της ζωής των εργαζομένων και γι’ αυτό νομοθετεί κατά τέτοιο τρόπο για την πολλαπλή απασχόληση, γιατί διαφορετικά τι άλλο θέλει να κάνει. Το ότι δυστυχώς, κυρίες και κύριοι συνάδελφοι με το παρόν νομοσχέδιο, λέει υποτίθεται ότι θα τηρείτε το ημερήσιο ωράριο ανάπαυσης των 11ωρών αυτό δεν διασφαλίζεται κατ’ ελάχιστο λόγω της μετακίνησης από και προς την εργασία ή τις πολλαπλές εργασίες.

Αυτές οι ώρες τι γίνονται και πως αυτό συνοδεύεται με την ανάπαυση του εργαζόμενου. Πολύ απλώς η κυβέρνηση νομοθετεί, ως μη όφειλε το 13ωρο ημερήσιας απασχόλησης που θα είναι πράγματι 14,15 ώρες όπως είπα, νομοθετεί ως μη όφειλε την παραβίαση των 11ωρών συνεχούς ημερησίας ανάπαυσης και δεν νομοθετεί επαναλαμβάνω δεν νομοθετεί ως οφείλει τις οδηγίες, ασφαλιστικές δικλείδες, που να απαγορεύουν ή να περιορίζουν τη δεύτερη ή τρίτη απασχόληση σε επικίνδυνες και βαριές για την ασφάλεια και υγεία των εργαζομένων δουλειές.

Επίσης, δεν νομοθετεί, ως οφείλει η κυβέρνηση την αποτροπή της απασχόλησης για 13 ώρες την ημέρα του ίδιου εργαζομένου σε συνδεδεμένες επιχειρήσεις, δηλαδή στον ίδιο εργοδότη. Ακούσατε κάτι γράφει στην αιτιολογική έκθεση, αλλά δεν γράφει τίποτα απολύτως τίποτα στη διάταξη, την οποία η εισηγείται. Επίσης κ. Υπουργέ, απορία μάλλον θα πω, πριν νομοθετήσετε, εισηγηθείτε αυτές τις διατάξεις.

Έχω μια απορία και θα ήθελα να την ακούσετε, κύριε Υπουργέ, τι πράγματι συζητείται σε αυτές τις διατάξεις και δεν κατατέθει 13ωρη απασχόληση. Έχει υπουργοποιηθεί και δεν το ξέρουμε πράγματι, αν εγκριθεί κάποια μελέτη των επιπτώσεων της πολλαπλής απασχόλησης στην ορθή υλοποίηση των πολιτικών απασχόλησης. Υπάρχει άρα κάποια μελέτη για τις επιπτώσεις αυτής της διαδικασίας στην ανεργία, στο αίσθημα μακροχρόνιας εξάντλησης αυτό που λέμε το σύνδρομο «Burn out» των εργαζομένων.

Έχει ασχοληθεί το Υπουργείο για τα εργατικά ατυχήματα σε σχέση με όλα αυτά. Τώρα, το νομοσχέδιο κυρίες και κύριοι συνάδελφοι κάνει και κάποια άλλα πράγματα. Μειώνει τη δοκιμαστική περίοδο απασχόλησης στους 6 από τους 12 μήνες και το διαφημίζει σε όλα τα μέσα μαζικής ενημέρωσης σαν μεγάλη προστασία των εργαζομένων. Είναι έτσι τα πράγματα για να δούμε. Υπάρχει από το 2017 καταδικαστική απόφαση ναι ή όχι σε βάρος της Ελλάδας μετά από προσφυγή της ΓΕΣΕΕ το 2014, που λέει ότι η μη καταβολή αποζημίωσης κατά την 12μηνη δοκιμαστική περίοδο παραβιάζει τον ευρωπαϊκό κοινωνικό χάρτη.

Υπάρχει επίσημη οδηγία. Τώρα τι λέει η οδηγία μειώστε τη δοκιμαστική περίοδο από 12 μήνες σε 3,4,5,6 μήνες. Και ποιο είναι λοιπόν το πνεύμα της οδηγίας. Μειώστε αντίστοιχα αφού μειώνεται την απασχόληση και το χρόνο καταβολής αποζημίωσης απόλυσης, αυτό λέει και τι κάνει η κυβέρνηση.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης) *(Ομιλεί εκτός μικροφώνου):***………

**ΓΕΩΡΓΙΟΣ ΜΟΥΛΚΙΩΤΗΣ (Ειδικός Αγορητής της Κ.Ο του ΠΑΣΟΚ-Κινήματος Αλλαγής):** Καταλάβατε, κύριε Υπουργέ, ρητά όχι αλλά το λέω αυτό εννοεί και τι κάνουμε εδώ κύριε Υπουργέ, τι κάνουμε. Μειώνουμε τη διάρκεια δοκιμαστικής περιόδου μόνο τίποτε άλλο. Για την ταμπακιέρα της αποζημίωσης σε περίπτωση απόλυσης εντός της δοκιμαστικής περιόδου δεν λέει απολύτως τίποτα και έτσι παραβιάζεται η οδηγία κατά την άποψή μας που υποχρεώνει ρητά δοκιμαστική περίοδο όχι μεγαλύτερη από 6 μήνες, ενώ η πολιτεία είναι υπόλογη στα όργανα του ελέγχου του συμβουλίου της Ευρώπης επιμένοντας να διατηρήσει σε ισχύ τη ρύθμιση για τους 12 μήνες παρά τούτο παραβιάζει το άρθρο 4 του ευρωπαϊκού κοινωνικού χάρτη.

Απλά εάν λέει όχι με ενδιαφέρον θα ακούσουμε τις απόψεις τους. Τώρα όσον αφορά το θέμα της διευθέτησης του χρόνου εργασίας σε ετήσια εξαμηνιαία βάση με ατομική σύμβαση, καταργείται κύριε Υπουργέ ακόμη και η πρόβλεψη του συναδέλφου σας, του κυρίου Χατζηδάκη ν. 48/00058 που προβλέπεται αίτημα του εργαζόμενου για αυτήν την αλλαγή.

Τότε τι κάνει ο εργοδότης;

Ο εργοδότης αλλάζει το ωράριο εργασίας ουσιαστικά όπως επιθυμεί. Αυτός είναι ο αρχηγός και αυτός κάνει ότι θέλει. Στόχος ποιος είναι; Είναι ναι ή όχι να μην πληρώνονται υπερωρίες, είναι ναι ή όχι να μην πληρώνετε η υπερεργασία, τι άλλο θα θέλαμε. Αλλά ο εργαζόμενος τι θα κάνει, θα υποχρεωνόταν να δουλεύει 10ωρο όποτε θέλει ο εργοδότης. Επίσης μέχρι σήμερα η παράνομη εργασία επιχειρεί 24 ώρης λειτουργίας σε βάρδιες σε όλους τους κλάδους της οικονομίας ενώ ίσχυε μόνο σε ξενοδοχεία και επισιτισμό.

Η εργασία καθίσταται υποχρεωτική εφόσον, ζητηθεί από τον εργοδότη και η 6η ημέρα με μια μικρή αύξηση της υπερωριακής αποζημίωσης. Ακόμα περιορίζεται περισσότερο και ποινικοποιείται το δικαίωμα της απεργίας και θέλω να σας τούτο. Σε συνέχεια του άρθρου 93, του κυρίου Χατζηδάκη στην οποία αναφέρεται ρητά.

Σε συνέχεια του άρθρου 93, του προηγούμενου νόμου, του κ. Χατζηδάκη, αναφέρεται ρητά, υπάρχει ρητά η έννοια της ψυχολογικής βίας. Αυτή είναι η αόριστη έννοια και παραμένει. Κοίταξα εχθές το νόμο και πράγματι υπάρχει, ισχύει πάλι. Στο κείμενο δεν υπήρχε τότε, στη διαβούλευση υπήρχε η έννοια της ψυχολογικής βίας. Τώρα αποσύρεται. Η προστασία του εργατικού αγώνα, κύριε Υπουργέ, πώς μπορεί να γίνει έναντι του εργοδότη; Ας προσλάβει απεργοσπάστες κάτι που απαγορεύεται. Και ο εργοδότης θα προσλάβει απεργοσπάστες. Τι θα κάνει ο εργαζόμενος, τι θα πει δηλαδή στους απεργοσπάστες «καλωσορίσατε, πάρτε γλυκό, πάρτε λουλούδια»; Δεν πρέπει να υπάρχει κάποια κίνηση; Τι εννοούμε, λοιπόν, να δούμε εδώ πως θέλετε να κάνετε και ποινικοποιείτε αυτό το δικαίωμα.

Και να σας πω και κάτι ακόμα. Το ξέρετε, ίσως σας το έχουν πει οι συνεργάτες σας. Η παράνομη βία, η κατηγορία παράνομης βίας, είναι μοναδικό φαινόμενο, σε περιπτώσεις απεργίας. Ότι και να γίνει, κατηγορούμενοι όλοι οι απεργοί. Είναι δεδομένο. Αυτά γιατί τα βάζετε επιπλέον; Τι είναι αυτό που σας υποχρεώνει ή ποιοι αναγκάζουν να υποχρεωθείτε να κάνετε αυτό. Κάτι είναι. Δεν είναι τυχαίο, είμαι βέβαιος. Όμως, αφού υπάρχει ποινική διάταξη, πρόβλεψη έστω, για παράνομη βία, στο κλασικό ποινικό δίκαιο, γιατί εσείς το κάνετε όπως το κάνατε σε αυτή την διάταξη, πιστεύοντας ότι με τον τρόπο αυτό που κάνετε, ότι σίγουρα τον πυρήνα του απεργιακού δικαιώματος, το συνταγματικό δικαίωμα, το περιορίζετε.

Τέλος, στο νομοσχέδιο περιλαμβάνεται διάταξη που καταργεί την ενημέρωση του εργαζόμενου για την οικειοθελή του παραίτηση με εξώδικο ή με δικαστικό επιμελητή. Μου κάνει εντύπωση αυτό. Και προβλέπεται ενημέρωση με sms, email κ.λπ.. Που μπορεί να το πάρει ή να μην το πάρει ο εργαζόμενος. Θα δημιουργηθεί ζήτημα. Και ρωτάω, μπορεί με το email ή με το sms να λειτουργήσει διορθωτικά ο εργαζόμενος, να αμυνθεί; Με το εξώδικο που γινόταν με δικαστικό επιμελητή, αμύνονταν. Έστελνε πάλι ένα εξώδικο. Εδώ, τώρα, κύριε Υπουργέ, 43 ευρώ κάνει το εξώδικο. Ο δικαστικός επιμελητής θέλει 43 ευρώ για να κάνει μια επίδοση. Τόσο δύσκολο για τον εργοδότη είναι αυτό, που βάζει sms, email, κ.λπ. και αφήνουμε ανυπεράσπιστο τον εργαζόμενο, σε σχέση με ένα δικαίωμα άμυνας το οποίο έχει;

Κυρίες και κύριοι συνάδελφοι, για το 156 του 1994 προεδρικό διάταγμα, που προανέφερα, κύριε Υπουργέ, που ανέφερε τη γνωστοποίηση των όρων εργασίας, των ατομικών όρων εργασίας, που πράγματι το είχαμε και στην πράξη, το χρησιμοποιούσαν οι εργαζόμενοι και στα δικαστήρια ακόμα, εγώ θεωρώ θετικό ότι, πράγματι, διευρύνεται η γνωστοποίηση και πράγματι, ότι είναι για τον εργαζόμενο για να γνωστοποιούνται όροι, συνθήκες, καταστάσεις, είναι καλό και θετικό. Πράγματι, είναι καλό και οφείλω να το πω. Όμως, η κοινωνική λογική, την οποία έχετε εσείς, για κανονικότητα και ρεαλισμό στην αγορά εργασίας, είναι κατά τη γνώμη μας, μια δυστοπική πραγματικότητα. Το χειρότερο είναι ότι, η κυβέρνηση με αυτό το νομοθέτημα επιχειρεί να ενσταλάξει στις συνειδήσεις των εργαζομένων και των πολιτών, που δεν τα βγάζουν πέρα με το εισόδημά τους, που προκύπτει από την πρώτη τους απασχόληση το οκτάωρο, ότι είναι παρωχημένο το οκτάωρο. Δεν φτάνει το οκτάωρο και αυτό είναι θέμα μεγάλο. Είναι τραγικό.

Τέλος και κλείνω κύριε Πρόεδρε και σας ευχαριστώ. Θα ήθελα να αναφερθώ στη δημιουργία της ψηφιακής πλατφόρμας του Rebrain Greece. Επειδή είναι καλές οι νομοθετικές πρωτοβουλίες, αλλά ακόμα πιο σημαντικό είναι η εφαρμογή και η αξιολόγησή τους για το αποτέλεσμα. Θα ήθελα, κύριε Υπουργέ, να πω ότι από τον Απρίλη του 2019 επί ΣΥΡΙΖΑ κυβέρνησης, συστάθηκε στο Υπουργείο Εργασίας μια διεπιστημονική και δια φορεακή επιτροπή, αποτελούμενη από φορείς υψηλής τεχνογνωσίας, με στόχο να παίρνουν μέτρα και πρωτοβουλίες, ενάντια στη διαρροή νέων ταλαντούχων επιστημόνων στο εξωτερικό και να δημιουργηθεί, επίσης, ένα περιβάλλον επιστροφής όσων είχαν φύγει. Το 2019 το Δεκέμβρη, κυβέρνηση η Νέα Δημοκρατία, Υπουργός Γιάννης Βρούτσης τότε, το θυμάμαι, παρουσίασε τέσσερις άξονες του Rebrain. Ερώτηση. Τέσσερα χρόνια μετά, τι συμβαίνει και ξανά θυμηθήκαμε το Rebrain Greece; Yπήρξε κάτι από τότε, επί Γιάννη Βρούτση μέχρι σήμερα; Κάτι άλλο; Και γιατί το επαναφέρετε πάλι, αφού υπάρχει. Επιδιώκει υποτίθεται η κυβέρνηση την παλινόστηση των νέων επιστημόνων μας, αλλά ταυτόχρονα, τι κάνει με το εργατικό δίκαιο; Τι τους λέει; Διαλύω το εργατικό δίκαιο; Τι κάνω. Τα εργασιακά δικαιώματα; Τι κάνω; Προωθώ μοντέλο φτηνής εργασίας ή κάτι άλλο; Ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει ο κύριος Κατσώτης, από τη μεριά του Κομμουνιστικού Κόμματος.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής της Κ.Ο. του Κ.Κ.Ε.):** Ευχαριστώ, κύριε Πρόεδρε. Ενώ ο λαός πνίγεται και καίγεται, γιατί τα αντιπλημμυρικά, τα αντιπυρικά έργα, η αντισεισμική θωράκιση, δεν είναι επιλέξιμα έργα, επειδή δεν φέρνουν κέρδος σε επιχειρηματικούς ομίλους, η κυβέρνηση που έχει όλες τις ευθύνες για αυτή την κατάσταση, έρχεται με αυτό το νομοσχέδιο να νομιμοποιήσει τους πιο σκληρούς όρους εκμετάλλευσης των εργαζομένων. Αυτούς που κατάργησε ο αγώνας τους από το 1886 και μετά. Η κυβέρνηση όλο αυτό το διάστημα παρουσιάζει την αλήθεια με το κεφάλι κάτω. Διακινεί μύθους, διαστρεβλώσεις γύρω από το νομοσχέδιο «έκτρωμα», όπως το χαρακτηρίζουν οι εργαζόμενοι και τα συνδικάτα τους. Ο Υπουργός Εργασίας επαναλαμβάνει να μας λέει, ότι το νομοσχέδιο είναι θετικό για τους εργαζόμενους. Ρωτάμε λοιπόν, αν πράγματι είναι έτσι, γιατί η κυβέρνηση ενώ το είχε έτοιμο το κρατούσε κρυφό προεκλογικά; Γιατί δεν παρουσίασε στο προεκλογικό της πρόγραμμα, ότι σκοπεύει να φέρει δεκατρείς ώρες δουλειάς, τη γιγάντωση της ευελιξίας, την παραπέρα ποινικοποίηση της απεργίας; Αλήθεια, μήπως πιστεύετε, ότι όλοι όσοι σας ψήφισαν συμφωνούν με αυτή τη βαρβαρότητα;

Το νομοσχέδιο αποτελεί δέσμευση της Νέας Δημοκρατίας στην παραγγελία της εργοδοσίας. Θέλουν ακόμα πιο φτηνή εργατική δύναμη και εσείς αυτό έρχεστε να νομοθετείτε σήμερα. Πρόκειται για ένα νέο αντεργατικό τερατούργημα, που στόχο έχει να γιγαντώσει την ευελιξία και να εντατικοποιήσει την εργασιακή εκμετάλλευση των εργαζομένων. Θεσμοθετεί την πολλαπλή απασχόληση, την κατάργηση του πενθημέρου, την κατάργηση του διαλείμματος στη δουλειά και νέες μορφές συμβάσεων ευέλικτης και μερικής απασχόλησης, φέρνοντας νέο χτύπημα στα εργασιακά δικαιώματα κατά παραγγελία όπως είπαμε των επιχειρηματικών ομίλων που νόμιμα πλέον θα μπορούν να ξεζουμίζουν τους εργαζόμενους με πληθώρα αντεργατικών επιλογών.

Το νομοσχέδιο, με τον προκλητικό τίτλο για τους διαφανείς και προβλέψιμους όρους εργασίας στην Ευρωπαϊκή Ένωση, είναι η νομιμοποίηση της ακόμα μεγαλύτερης εκμετάλλευσης των εργαζομένων που όλες οι κυβερνήσεις της Νέας Δημοκρατίας, του ΠΑΣΟΚ και του Σύριζα, έθρεψαν από το 1990 και μετά. Έρχεται να προστεθεί στις δεκάδες μορφές ευέλικτης απασχόλησης που υπάρχουν ήδη και έχουν ως αποτέλεσμα και το ξέρετε πολύ καλά, ιδίως στις 3 προσλήψεις κάθε έτος, να είναι ευέλικτες. Να έχουμε πάνω από 6.000 απολύσεις εργαζομένων καθημερινά. Συμπληρώνει, λοιπόν, το νομοσχέδιο τις αντεργατικές διατάξεις του νόμου Χατζηδάκη για τη διευθέτηση του χρόνου εργασίας με στόχο την πλήρη κατάργηση του οκταώρου, πενθημέρου, 40ωρου.

Σήμερα, την ένταση της εκμετάλλευσης την αναφέρετε ως πραγματική ζωή, για να της δώσετε νομιμοποίηση και πλευρές δήθεν ελέγχου όπως λέτε. Ισχυρίζεστε, ότι ο σταθερός ημερήσιος χρόνος δουλειάς και ο αξιοπρεπής μισθός είναι παρωχημένη κατάσταση, εμπόδιο στην ανάπτυξη των ιερών καπιταλιστικών κερδών που οι εργαζόμενοι πρέπει να θυσιάζουν τα δικαιώματά τους. Αυτοί είστε. Πρόθυμοι να προωθήσετε και τα πιο νοσηρά σχέδια των επιχειρηματικών ομίλων. Εχθροί της προόδου, του ελεύθερου χρόνου των εργαζομένων, της ευημερίας τους. Η κυβέρνηση νομοθετεί το δικαίωμα στους εργοδότες να ξεζουμίζουν τους εργαζόμενους με 13 ώρες δουλειάς την ημέρα, 78 ώρες δουλειάς την εβδομάδα, σε πάνω από έναν εργοδότη. Ομολογείτε έτσι ότι με 800 ευρώ το μήνα μέσο μισθό και την ακρίβεια να τσακίζει κόκαλα, για να ζήσει μια εργατική οικογένεια που έχει παιδιά πρέπει οι δύο ενήλικοι γονείς να δουλεύουν «26 ώρες» το εικοσιτετράωρο. Αυτή είναι η πρόοδος σας.

Αλήθεια, είναι πρόοδος και εξέλιξη η εργασία δεκατρείς ώρες την ημέρα, 150 χρόνια περίπου μετά την καθιέρωση του οκταώρου Είναι πρόοδος ο εργαζόμενος να δίνει πέντε επιπλέον ώρες από τη ζωή του; Πέντε επιπλέον ώρες από την ξεκούραση του, απ’ τη ψυχαγωγία του, από την ενασχόλησή του με την οικογένειά του; Είναι συναινετική και με ελεύθερη βούληση η επιλογή της 13ωρης εργασίας από τον εργαζόμενο, όταν ο μισθός του τελειώνει το πρώτο δεκαήμερο κάθε μήνα; Όταν ξεχειλίζουν τα όρια του ημερήσιου χρόνου εργασίας. Δηλαδή, ο απαραίτητος χρόνος που χρειάζεται ένας άνθρωπος για να είναι παραγωγικός, να συμμετέχει στην κοινωνική ζωή, να έχει δραστηριότητες και να ξεκουράζεται. Καμία μελλοντική διευθέτηση του χρόνου εργασίας σε εξάμηνη ή ετήσια βάση δεν μπορεί να καλύψει και να ισοφαρίσει τις ανθρώπινες αντοχές που δαπανώνται σε ένα εικοσιτετράωρο.

Η Κυβέρνηση, θέλει να κάμψει κάθε εργατική αντίσταση, να επιβάλει με το ζόρι τον αντεργατικό μεσαίωνα. Για παράδειγμα, είναι φανερό ότι προσπαθεί να φέρει με νόμο, ό τι κατάργησαν οι εργάτες της COSCO στο λιμάνι του Πειραιά με τους αγώνες του και την υπογραφή της συλλογικής σύμβασης, τις κόντρα βάρδιες, τα εξαντλητικά ωράρια και τις ειδοποιήσεις για δουλειά με sms που είχαν ως τότε τραγικές συνέπειες για τους λιμενεργάτες, σωματική και ψυχική εξάντληση, ομηρία από τους εργοδότες πολλούς νεκρούς και δεκάδες σακατεμένους.

Με δεδομένο, μάλιστα, ότι με το νόμο Χατζηδάκη το διάλειμμα δεν περιλαμβάνεται στο ωράριο εργασίας, η πρόβλεψη για δεκατρείς ώρες δουλειάς σημαίνει και την ουσιαστική κατάργηση του, ενώ, στο νομοσχέδιο δεν γίνεται καμία αναφορά στην ώρα που θα μεσολαβεί για τον εργαζόμενο που θα πηγαίνει από τη μια δουλειά στην άλλη. Άρα, ανοίγει ο δρόμος για την πλήρη εξάντληση των εργαζομένων.

Άλλη αντιδραστική ρύθμιση που περιλαμβάνει το νομοσχέδιο, είναι η προώθηση νέων ευέλικτων μορφών εργασίας σε βάρος των εργαζομένων με σταθερή δουλειά και δικαιώματα που έχουν σήμερα. Αυτοί, θα δουν τις θέσεις εργασίας τους να απειλούνται ακόμη και να χάνονται. Η έμμεση παράταση του εργασιακού βίου ως τα 74 χρόνια μέσω αρχικά των προγραμμάτων της ΔΥΠΑ, του ΟΑΕΔ, σε ένα νομοσχέδιο που ήρθε κατακαλόκαιρο, συμπληρώνετε με τις εργασιακές σχέσεις των συμβάσεων μηδενικού χρόνου των συμβάσεων κατά παραγγελία, που μετατρέπουν τον εργαζόμενο σε μια ευέλικτη μηχανή παραγωγής χωρίς δικαιώματα.

Για να περάσει το προηγούμενο νομοσχέδιο έκτρωμα για τα εργασιακά, ο νόμος Χατζηδάκη, η Κυβέρνηση τότε εξαπέλυσε λάσπη και ενώ διευκόλυνε τις απολύσεις συνδικαλιστών έλεγε, ότι εξισώνει τους όρους απόλυσης τους με αυτούς που ισχύουν για τις εγκυμονούσες. Μα καλά, είναι δυνατόν, να έχουν περισσότερα προνόμια οι συνδικαλιστές από τις εγκύους, έλεγαν τότε η Κυβέρνηση και τα παπαγαλάκια της, παριστάνοντας τους προστάτες τάχα της μητρότητας, προσπαθώντας να ενεργοποιήσουν τον κοινωνικό αυτοματισμό. Δύο χρόνια μετά, το εκτρωματικό νομοσχέδιο που συζητά σήμερα η Επιτροπή, με τις διατάξεις τη δοκιμαστική περίοδο δίνει το πράσινο φως σε απολύσεις εγκύων νωρίτερα και από το οκτάμηνο που υποτίθεται ότι ισχύει η απαγόρευση.

Με το επιχείρημα της δοκιμαστικής περιόδου, το νομοσχέδιο δίνει τη δυνατότητα σε εργοδότη να απολύσει εγκυμονούσα μετά από έξι μήνες, δίχως καμία επίπτωση αν κρίνει ότι απέτυχε η δοκιμή. Αντίστοιχα, θα μπορεί να κρίνεται ανεπιτυχής η πρόσληψη ενός εργαζομένου που τόλμησε να συνδικαλιστεί και άρα να απολύεται με συνοπτικές διαδικασίες . Τι αλήθεια νομοθετείτε; Σε όποιον αρέσει η δουλειά ήλιο με ήλιο και το βράδυ, αλλιώς απόλυση και μάλιστα χωρίς αποζημίωση, χωρίς κανένα κόστος για την εργοδοσία, ανεξάρτητα αν πρόκειται για εγκυμονούσα ή για συνδικαλιστή ή για οποιοδήποτε εργαζόμενο. Αυτό, είναι η αποκάλυψη της ξεδιάντροπης κυβερνητικής υποκρισίας περί προνομίων και μητρότητας.

Το νομοσχέδιο, αφού εισάγει αυτές τις άθλιες εργασιακές σχέσεις, θέτει ως μοναδική εξασφάλιση του εργαζομένου την έγκυρη ενημέρωση του από τον εργοδότη για τη διάρκεια της εργασίας, τον τόπο εργασίας και την αμοιβή. Κύριε Υπουργέ, σας είπα και πριν, μην προστατεύετε τόσο πολύ τους εργαζόμενους, μη ζορίζετε τόσο πολύ τους εργοδότες γιατί μπορεί να θυμώσουν και να φύγουν. Είναι ντροπή πραγματικά ο εργαζόμενος όμηρος σε μια νέα εργασιακή σχέση, καθώς, δεν θα ξέρει αν και πότε θα έχει δουλειά, αν πότε και πόσο θα έχει ελεύθερο χρόνο και φυσικά σε αυτές τις εργασιακές σχέσεις κάθε άλλο δικαίωμα να είναι ανύπαρκτο. Αυτό νομοθετείτε.

Η εμπειρία από αυτές τις εργασιακές σχέσεις γαλέρας, σε όσες χώρες της Ευρώπης που έχουν εφαρμοστεί, δείχνουν πως οι εργαζόμενοι προσλαμβάνονται με την αμοιβή τους ανάλογα με τις ώρες που απασχολούνται χωρίς να δικαιούνται και να κατοχυρώνουν δικαίωμα σε οποιαδήποτε μορφή άδειας ούτε καν αναρρωτική, τις Κυριακές, στη νυχτερινή εργασία και στην προϋπηρεσία, πώς αξιοποιείται αλήθεια η ευελιξία στους κλάδους; Παραδείγματος χάρη, μια εργολαβική καθαρίστρια που ψάχνει σήμερα να βρει εργατοώρες για να συμπληρώσει το εισόδημά της, θα είναι ακόμα πιο ευέλικτη σε δικαιώματα σε ένα καθεστώς που ο εργοδότης θα την καλεί από την προηγούμενη για να καθαρίσει ένα νοσοκομείο, στη συνέχεια ένα εκπαιδευτικό ίδρυμα, μετά ένα σταθμό τρένου κι όλα αυτά, μπροστά σε ένα ωράριο εργασίας που θεριεύει με βάση το 13άωρο.

Αντίστοιχα ένας εργαζόμενος στον επισιτισμό δεν θα συμπιέζεται μόνο ανάμεσα στις ήδη υπάρχουσες απαράδεκτες συμβάσεις ευέλικτης εργασίας, αλλά ο συνδυασμός τους μαζί με τις συμβάσεις των μηδενικών ελάχιστων ωρών, θα τον μετατρέπουν σε εργαζόμενο μιας χρήσης που θα μεταπηδά από εργασία σε εργασία χωρίς να κατοχυρώνει δικαίωμα και προϋπηρεσία.

Οι ρυθμίσεις τέτοιου είδους ευνοούν ακόμα περισσότερο τα ιδιωτικά δουλεμπορικά γραφεία ευρέσεως εργασίας και ενοικιαζόμενης εργασίας που θα στέλνουν τους εργαζόμενους κάτω από την απειλή της απόλυσης, χωρίς γνώση βασικών μέτρων υγείας και ασφάλειας σε πολλές βαριές δουλειές, ακόμα και μέσα στην ίδια μέρα. Παραδείγματος χάρη σε μια αποθήκη να κουβαλά, μετά σε μια επιχείρηση courier με μηχανάκι, μετά σε ένα εργοστάσιο ανακύκλωσης.

Στο νομοσχέδιο τορπιλίζεται η πενθήμερη εργασία όχι μόνο σε επιχειρήσεις συνεχούς παραγωγής, αλλά και σε όσες μπορούν να δουλεύουν 6 και 7 μέρες τη βδομάδα, με το σύστημα των βαρδιών. Η ακόμα μεγαλύτερη παρέμβαση των επιχειρηματικών ομίλων, είχε ως αποτέλεσμα να έρθει το νομοσχέδιο ακόμα χειρότερο από τη διαβούλευση, αφού προβλέπει κατάργηση της κυριακάτικης αργίας, εκτός των άλλων και στους εργαζόμενους της βιομηχανίας τροφίμων και εμφιαλωμένων ποτών, εμφιάλωσης φυσικού μεταλλικού νερού, παραγωγής αναψυκτικών και παραγωγής προϊόντων εμφιάλωσης.

Αντί οι επιχειρήσεις να κάνουν προσλήψεις εργαζομένων από τη μεγάλη δεξαμενή των ανέργων, έρχεστε και υλοποιείτε μια πάγια επιδίωξη να ξεζουμίζουν το ίδιο υπάρχον προσωπικό μέχρι τελικής πτώσης. Το τραγικό παράδειγμα του νεκρού εργάτη στην ΕΒΓΑ, κύριε Υπουργέ, που πέθανε πάνω στη μηχανή του εργοστασίου, γιατί δούλευε 15 συνεχόμενα 12ωρα ή τα παραδείγματα των ναυτεργατών που αφήνουν την τελευταία τους πνοή στα πλοία της ακτοπλοϊας κάθε καλοκαίρι από την εντατικοποίηση της δουλειάς το επιβεβαιώνουν.

Έτσι η υψηλή ανεργία αξιοποιείται για να μην επανέλθουν οι τριετίες, δηλαδή ο συσσωρευμένος κόπος των εργαζομένων από την προϋπηρεσία τους μέχρι αυτή να πέσει, όπως λέτε, κάτω από 10%. Ακόμα και από αυτή τη μικρή αύξηση της έκτης μέρας που με τίποτα δεν αντικαθιστά τη φυσική φθορά των εργαζομένων, η Κυβέρνηση αφήνει απέξω τους εργαζόμενους στον τουρισμό επισιτισμό στη βαριά βιομηχανία της χώρας, όπου οι μεγαλοξενοδόχοι και οι άλλοι επιχειρηματικοί όμιλοι του κλάδου έχουν εξασφαλίσει με τη σύμφωνη γνώμη των συνδικαλιστών της ΠΑΣΚΕ και της ΔΑΚΕ η έκτη μέρα να είναι χωρίς καμιά προσαύξηση.

Στο νομοσχέδιο σβήνει η υποχρέωση των επιχειρήσεων να καταχωρούν στο πληροφοριακό σύστημα, τις αλλαγές ή την τροποποίηση του ωραρίου εργασίας ή της οργάνωσης του χρόνου εργασίας ή της υπερωριακής απασχόλησης, πριν από την έναρξη πραγματοποίησής τους. Η διευθέτηση του χρόνου εργασίας θα γίνεται απλά με εντολή του εργοδότη και όχι με αίτημα του εργαζομένου, όπως ίσχυε. Παράλληλα, παραμένει σε ισχύ η μη αποζημίωση σε περίπτωση που καταγγελθεί η σύμβαση πριν τους 12 μήνες, ενώ η διευθέτηση του χρόνου εργασίας θα μπορεί να γίνεται πλέον με ατομική σύμβαση εργαζόμενου-εργοδότη.

Καταργείτε τους γιατρούς εργασίας. Διαμορφώνετε χειρότερους όρους για την υγεία και ασφάλεια στην εργασία, που έχουμε εδώ νεκρούς και πολλές επαγγελματικές ασθένειες. Εκτός από την Εταιρεία των Γιατρών Εργασίας και ο Ιατρικός Σύλλογος της Αθήνας, ζητά την απόσυρση του συγκεκριμένου άρθρου και αυτοί είναι δικοί σας άνθρωποι, Νέα Δημοκρατία είναι.

Για να ολοκληρωθεί η εργασιακή ζούγκλα και για να πατήσει πιο γερά στα πόδια της η σύγχρονη σκλαβιά απαιτείται σιγή νεκροταφείου. Το νομοσχέδιο ποινικοποιεί την απεργία και τη συνδικαλιστική δράση με την εισαγωγή βαρύτατου προστίμου και ποινής φυλάκισης σε όσους ασκήσουν ψυχολογική πίεση ή εμποδίσουν τους απεργοσπάστες να εισέλθουν στο χώρο δουλειάς. Προστασία της εργασίας δεν είναι η προστασία των απεργοσπαστικών μηχανισμών που χτυπούν άμεσα το δικαίωμα στην απεργία που τάχα η Κυβέρνηση το προασπίζει. Προστασία της εργασίας σημαίνει μείωση του εργάσιμου χρόνου με αύξηση των μισθών, σταθερή και μόνιμη δουλειά, σταθερό ημερήσιο χρόνο δουλειάς, δηλαδή ό,τι το νομοσχέδιο τσακίζει.

Η Κυβέρνηση επιχειρεί να καταστείλει, να χτυπήσει κάθε φωνή που αντιστέκεται στον αντεργατικό όλεθρο, στη δουλειά ως τα γεράματα, με τη μαγκούρα, στη διαρκή ομηρία, μέσω της ευελιξίας, στην κακοπληρωμένη εργασία. Η επέκταση της ευελιξίας, το 13ωρο, η δουλειά ως τα 74 χρόνια, οι συμβάσεις μηδενικών ή ελάχιστων ωρών, η εξαήμερη εργασία είναι έμμεση ομολογία ότι τα χρήματα δεν επαρκούν ότι το λαϊκό εισόδημα λεηλατείται από την ακρίβεια, από τους φόρους, που αυτές τις μέρες βέβαια κορυφώνονται και από τους δεκάδες αντεργατικούς νόμους που τσάκισαν συλλογικές συμβάσεις και δικαιώματα και δεν φτάνει βέβαια να καλύψει ούτε τις βασικές λαϊκές ανάγκες.

Λέτε πως υπάρχει ελευθερία επιλογής και συναίνεση των εργαζομένων.

Ελευθερία επιλογής, όταν αρχίζουν να λείπουν ή να απουσιάζουν τα βασικά αγαθά, όταν δεν καλύπτονται οι βασικές ανάγκες, όταν ο μισθός που μπαίνει σε ένα λαϊκό σπίτι υπολείπεται των εξόδων;

Δεν είναι έτσι η ελευθερία, αυτός είναι εξαναγκασμός.

Η νομιμοποίηση της εκμετάλλευσης είναι η σύγχρονη σκλαβιά. Κανένας εργαζόμενος, κανένας νέος δεν επιτρέπεται να αποδεχτεί αυτό το σχέδιο νόμου. Σύγχρονο δικαίωμα είναι να μπορεί κάθε εργαζόμενος να ζει με αξιοπρέπεια από τη δουλειά και το μισθό του, να απολαμβάνει ο ίδιος και η οικογένειά του ό,τι μπορεί να του προσφέρει η άνοδος της επιστήμης και της παραγωγικότητας της εργασίας, αλλά του το στερούν οι επιχειρηματικοί όμιλοι και το κράτος τους.

Καμία ανοχή στη σύγχρονη βαρβαρότητα. Δε ζούμε για να δουλεύουμε, λένε οι εργάτες, δουλεύουμε για να ζούμε και να απολαμβάνουμε όλα τα αγαθά της σκέψης και της εργασίας.

Οι εργαζόμενοι προετοιμάζονται να δώσουν άμεση αγωνιστική απάντηση στο νομοσχέδιο που περνάει αλυσίδες στη ζωή τους και να φέρουν στο προσκήνιο την κάλυψη των σύγχρονων αναγκών, με σταθερή και μόνιμη εργασία, με συλλογικές συμβάσεις εργασίας που να προβλέπουν αυξήσεις στους μισθούς και στα μεροκάματα, σύγχρονα δικαιώματα, για να μειωθεί ο εργάσιμος χρόνος στο επτάωρο, πενθήμερο 35άωρο, με κατάργηση των συμβάσεων ομηρείας, για την προστασία και τη διεύρυνση των συνδικαλιστικών δικαιωμάτων και ελευθεριών των εργαζομένων, για την προστασία του λαϊκού εισοδήματος από τα χαράτσια και την ακρίβεια, για την προστασία της κατοικίας του λαού από τους πλειστηριασμούς.

Δε θα περάσει η προπαγάνδα της Κυβέρνησης και των εργοδοτών. Θα φροντίσουμε και εμείς γι’ αυτό, κύριε Υπουργέ. Ήδη, οργανώνεται η πάλη στους χώρους δουλειάς, στους κλάδους, στις γειτονιές, στις μεγάλες πόλεις παντού, για να μην περάσει αυτό το νομοσχέδιο, για να το αποσύρει η Κυβέρνηση.

Καλούμε, δε, από αυτό το βήμα, στο αυριανό συλλαλητήριο των συνδικάτων στο Σύνταγμα, στις 7.30 το απόγευμα και καθολική συμμετοχή στην απεργία, που ήδη οργανώνονται στη συνέχεια.

Τέλος, σας καλούμε, για άλλη μια φορά, να αποσύρετε αυτό το νομοσχέδιο, γιατί είναι, όπως το είπαμε, όλεθρος για τους εργαζόμενους.

Σας ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Κι εμείς ευχαριστούμε.

Μια πρώτη εικόνα των φορέων, είναι για την Δευτέρα, για να τους ειδοποιήσουμε. ….. (Ανάγνωση φορέων).

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του ΚΚΕ):** Καλά, δεν είπατε κάποιον από αυτούς που σας δώσαμε;

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Από το κεφάλι μου τα έχω βγάλει;

Από αυτά που μου δώσατε τα έχω βγάλει.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του ΚΚΕ):** Όχι, δεν είναι αυτά. Τίποτα δεν είναι από αυτά. Σας τα έγραψε η κ. Στρατηνάκη.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ένα λεπτό, κύριε Κατσώτη, σε παρακαλώ.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του ΚΚΕ):** Είναι ντροπή να σας τα δίνει η κ. Στρατηνάκη, είναι ντροπή.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Σας παρακαλώ.

**ΝΕΟΚΛΗΣ ΚΡΗΤΙΚΟΣ (Εισηγητής της Πλειοψηφίας):** Καμία σχέση, καμία σχέση. Δεν έχει δοθεί από τη Νέα Δημοκρατία.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ποιο;

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του ΚΚΕ):** Είναι ντροπή να μη δίνει ο Εισηγητής και να δίνει η κ. Στρατηνάκη, η Γραμματέας του Υπουργείου, τους φορείς που θα έρθουν.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ποια Στρατηνάκη, τι λέτε, τώρα;

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του ΚΚΕ):** Εγώ, τι λέω;

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Προσβάλλεις έτσι τον συνάδελφο;

Ο Κρητικός τα έφερε.

Τι λες τώρα;

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του ΚΚΕ):** Προτείναμε την Ομοσπονδία Τροφίμων και Ποτών. Προτείναμε το Εργατικό Κέντρο Πειραιά, εκεί που σκοτώνεται ο κόσμος κάθε μέρα.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Πρώτη φορά, κύριε Κατσώτη, κάνουμε συνεργασία γι’ αυτό το θέμα;

Βάζω μία πρώτη πρόταση. Έχετε κάνει και εσείς τις προτάσεις, τα κόμματα. Δε μπορούμε να βάλουμε όλους όσους έχετε προτείνει.

**ΝΑΣΟΣ ΗΛΙΟΠΟΥΛΟΣ:** Δεν έχετε βάλει κάποιον από αυτούς που σας είπαμε. Σας είπαμε έξι και δε βάλατε ούτε έναν.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ένα λεπτό.

**ΝΑΣΟΣ ΗΛΙΟΠΟΥΛΟΣ:** Βάλατε όλους τους εργοδοτικούς.

**ΘΕΑΝΩ ΦΩΤΙΟΥ:** Βάλατε μόνο τους εργοδοτικούς.

**ΒΑΣΙΛΕΙΟΣ ΟΙΚΟΝΟΜΟΥ** (Πρόεδρος της Επιτροπής): Ένα λεπτό.

Πρώτη φορά κάνουμε συνεργασία, κυρία Φωτίου;

Δεν τα έχουμε ξανακάνει και βρίσκουμε τρόπο;

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του ΚΚΕ):** Όχι, δεν τα κάνατε έτσι, βάζατε και τους δικούς μας φορείς, που λέγαμε. Τώρα τους αποκλείσατε όλους.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Κύριε Κατσώτη, κανέναν δεν έχω αποκλείσει. Είπα να συζητήσουμε.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Κύριε Πρόεδρε, κάντε μια επιλογή εκεί. Έχει γύρει η πλάστιγγα προς τους εργοδοτικούς.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Συγγνώμη, τώρα. Είμαστε Βουλή, εδώ πέρα.

Διαβούλευση κάνω, δεν κάνω τώρα απόφαση, κύριε Κατσώτη. Δεν κάνω απόφαση, σας λέω μια πρώτη πρόταση. Σας είπα κάποια πρώτα, γιατί, ούτως ή άλλως, όπως γνωρίζετε κι εσείς, που είστε έμπειρος, δε μπορούμε να καλέσουμε τρεις σελίδες φορείς.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής της Κ.Ο. «ΚΚΕ»):** Εγώ δύο φορείς πρότεινα.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ένα λεπτό. Έχετε δίκιο. Τα Εργατικά Κέντρα εάν τα πούμε, πρέπει να τα καλέσουμε όλα. Έχετε καλέσει όλη την Ελλάδα.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής της Κ.Ο. «ΚΚΕ»):** Τον Πειραιά που έχει το λιμάνι και έχει τους νεκρούς.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ένα λεπτό. Λοιπόν. Την Ομοσπονδία Τροφίμων και Ποτών, φυσικά θα την καλέσουμε. Αλλά αν πούμε στα Εργατικά Κέντρα θα πρέπει να καλέσουμε 20 τουλάχιστον. Αφού καλούμε το από πάνω όργανο.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Τα δυο μεγάλα, κ. Πρόεδρε, Πειραιά και Αθήνα.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Και τα άλλα Εργατικά Κέντρα, πώς θα τους πω;

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κύριε Πρόεδρε, αν μου επιτρέπετε.Να προσκληθεί η Αθήνα και ο Πειραιάς. Δεν πειράζει. Εργατικά Κέντρα είναι. Καταλαβαίνω ότι κάποια άλλα μπορεί να θεωρηθούν ότι τους ρίχνουμε, αλλά, εντάξει, είναι τα δύο μεγαλύτερα Εργατικά Κέντρα.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Με αυτή την έννοια, κ. Υπουργέ. Είναι μεγάλα Εργατικά Κέντρα.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Με τη συζήτηση θα βγάλουμε ένα συμπέρασμα. Άρα, λοιπόν.

**ΘΕΑΝΩ ΦΩΤΙΟΥ:** Κύριε Πρόεδρε, με συγχωρείτε. Ο Υπουργός τι δουλειά έχει σε αυτή την ιστορία; Γιατί πραγματικά, εγώ, έχω μείνει έκπληκτη. Τι δουλειά έχει ο Υπουργός στη διαβούλευση που κάνουν τα κόμματα σ’ αυτή την ιστορία των προσκλήσεων των φορέων. Δεν ρωτάμε τον Υπουργό, ούτε να μας υποδείξει, ούτε να μας εγκρίνει.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Δεν μπορώ να πω σε κανέναν αν μιλάει ή δεν μιλάει. Ο Υπουργός πετάχτηκε μόνος του. Τώρα, συγνώμη δηλαδή.

**ΘΕΑΝΩ ΦΩΤΙΟΥ:** Άλλη φορά να μην πετάγεσαι λοιπόν, Υπουργέ.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Πρέπει να πω στην κυρία συνάδελφο, ότι εκτός από Υπουργόςέχω δικαίωμα και ως βουλευτής να μιλήσω στην Επιτροπή.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Κύριε Πρόεδρε, ας βάλουμε όσους περισσότερους φορείς μπορούμε και αν χρειαστεί να επιμηκύνουμε και τον χρόνο της δεύτερης συνεδρίασης.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ένα λεπτό. Προσπαθώ να βάλω κι ένα νούμερο για να μην γίνει ατελείωτη η δεύτερη συνεδρίαση. Γιατί, όπως καταλαβαίνετε πρέπει να το δούμε, γιατί ξεκινάει στις 12.00΄ και στις 15.00΄ είναι η επομένη συνεδρίαση.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Να βάλουμε στις 16.00΄ την επόμενη, κ. Πρόεδρε.

**ΒΑΣΙΛΕΙΟΣ ΓΡΑΜΜΕΝΟΣ:** Κύριε Πρόεδρε, μία πρόταση.Κύριε Οικονόμου, Ελληνική Λύση. Μία πρόταση. Τουλάχιστον έναν φορέα από αυτούς που έχουμε προτείνει. Έχουμε προτείνει έξι και δεν μπήκε ούτε ένας. Έναν ζητάμε, δεν ζητάμε και τους έξι.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Όχι. Καθίστε.

**ΒΑΣΙΛΕΙΟΣ ΓΡΑΜΜΕΝΟΣ:** Τι καθίστε; Κοιτάξτε καλά να δείτε. Έναν φορέα δεν έχετε. Έναν. Έναν από κάθε κόμμα.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Σας έχω βάλει έναν.

**ΒΑΣΙΛΕΙΟΣ ΓΡΑΜΜΕΝΟΣ:** Έχετε βάλει; Εντάξει. Ευχαριστούμε πολύ, κ. Πρόεδρε.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ακούστε τώρα.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Να πάμε πιο αργά, κ. Πρόεδρε, τη συζήτηση της τρίτης συνεδρίασης.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ωραία. Μπορείτε να έρθετε ο κάθε ένας εδώ να το δούμε για να το τελειώνουμε;

**ΒΑΣΙΛΕΙΟΣ ΓΡΑΜΜΕΝΟΣ:** Γιατί τη ΓΣΕΕ, κ. Πρόεδρε, την έχουν βάλει όλα τα κόμματα. Καταλάβατε;

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Δύο. Δεν σας χρεώνω τη ΓΣΕΕ, γιατί θα έχετε δύο.

**ΒΑΣΙΛΕΙΟΣ ΓΡΑΜΜΕΝΟΣ:** Ευχαριστούμε. Ικανοποιημένοι είμαστε.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τέλος πάντων. Εγώ δεν έρχομαι εδώ να σας πω τώρα. Σας λέω. Βάζουμε μια βάση και αν βάλουμε και τα δύο Εργατικά Κέντρα, Αθηνών και Πειραιώς, πάμε στα 17. Αν πάμε βάσει Κανονισμού λέει 10.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής της Κ.Ο. «ΚΚΕ»):** Ομιλία εκτός μικροφώνου.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Την έχω βάλει. Ένα νέο σας έβαλα, κ. Κατσώτη.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Το Σωματείο Εργαζομένων του Υπουργείου Εργασίας και την Επιθεώρηση Εργασίας, κ. Πρόεδρε;

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Λοιπόν. Να συνεχίσουμε τη συνεδρίασή μας και έρχεστε εδώ να δούμε ποιο είναι τόσο κρίσιμο που πρέπει να μπει;

**ΧΡΗΣΤΟΣ ΚΑΤΣΩΤΗΣ (Ειδικός Αγορητής της Κ.Ο. «ΚΚΕ»):** Εντάξει. Έτσι θα το κάνουμε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ομιλία εκτός μικροφώνου.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Πρέπει να έχουμε έναν περιορισμό, λίγο, στους φορείς.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Είναι πολύ μεγάλο Εργατικό Κέντρο, κ. Πρόεδρε.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Συμφωνώ. Δεν λέω όχι σε αυτό που λέτε, αλλά από την Πλεύση Ελευθερίας όμως θα μου πουν τώρα. Ξέρετε πόσα σας έχω βάλει; Όλα σας τα έχω βάλει.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ομιλία εκτός μικροφώνου.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Της Πλεύσης Ελευθερίας. Βέβαια. Και το Δικηγορικό Σύλλογο Αθηνών και την ΠΟΜΕΝΣ. Θα κατηγορηθώ ότι έχω κρυφή συμπάθεια.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κύριε Πρόεδρε, να ξέρετε ότι μπορεί ναέχουμε πρόβλημα με το τριτοβάθμιο όργανο, αν καλέσουμε τα από κάτω. Δεν είναι τόσο απλό αυτό που λέμε τώρα. Εδώ υπάρχει μια ιεραρχία στον Κανονισμό. Δεν κάνει ο καθένας ό,τι θέλει.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Εγώ γι’ αυτό είπα ΓΣΕΕ και καλύπτει όλα τα Εργατικά Κέντρα. Το καταλαβαίνω, υπάρχουν σκοπιμότητες πολιτικές, τους καταλαβαίνω, απλά, όμως, δεν είναι το θέμα ότι δεν θέλω να ακουστούν τα θέματα, νομίζω και την κυβέρνηση άνετη τη βλέπω.

**ΣΠΥΡΙΔΩΝ - ΆΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Ακούστε, έχουμε βουλευτές από όλη την Επικράτεια, αν όλοι θέλανε να φέρουν τα Εργατικά Κέντρα του νομού τους, δεν θα βγάλουμε άκρη, θα πάρει 7 ημέρες η ακρόαση των φορέων. Κανένα Εργατικό Κέντρο, πάμε στο τριτοβάθμιο και τέρμα.

**ΓΕΩΡΓΙΟΣ ΜΟΥΛΚΙΩΤΗΣ (Ειδικός Αγορητής της Κ.Ο. ΠΑΣΟΚ - ΚΙΝΗΜΑ ΑΛΛΑΓΗΣ):** Κύριε Πρόεδρε, τον επιστημονικό φορέα της εργασίας, ΕΔΕΚΑ, δεν θα τον καλέσετε; Είναι ένας φορέας κρίσιμος, είναι επιστήμονες εγνωσμένου κύρους.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ακούστε, θέλω να είμαι καθαρός, δεν έχω πρόβλημα με κανέναν φορέα από αυτούς που έχετε προτείνει, θέλω να είμαι καθαρός, αγαπητέ κύριε Μουλκιώτη, δεν έχω πρόβλημα με κανέναν φορέα που έχετε προτείνει, πάμε να βγάλουμε ένα πλαίσιο, να είναι γύρω στους 18 φορείς από 10 που λέει ο Κανονισμός. Με χαρά και το Εργατικό Κέντρο Θεσσαλονίκης, δεν έχω πρόβλημα, όλοι να μπουν, αλλά μην πάμε και ξεχειλώσουμε τη διαδικασία. Αν κάποιος έχει θέμα, αν έχουμε ξεχάσει ή πρέπει να βάλουμε άλλον ένα φορέα ή δύο το πολύ, ελάτε να το δούμε εδώ.

Στο σημείο αυτό γίνεται η β΄ ανάγνωση του καταλόγου των μελών τη Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Κρητικός Νεοκλής, Λιάκος Ευάγγελος, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Βασίλειος, Παπαθανάσης Αθανάσιος, Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Παπασωτηρίου Σταύρος, Ράπτη Ζωή, Ρουσόπουλος Θεόδωρος (Θόδωρος), Σαλμάς Μάριος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στεφανάδης Χριστόπουλος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Ακρίτα Έλενα, Γαβρήλος Γεώργιος, Ηλιόπουλος Αθανάσιος (Νάσος), Καλαματιανός Διονύσιος – Χαράλαμπος, Λινού Αθηνά, Παναγιωτόπουλος Ανδρέας, Παππάς Πέτρος, Πολάκης Παύλος, Φωτίου Θεανώ, Καζάνη Αικατερίνη, Λιακούλη Ευαγγελία, Μουλκιώτης Γεώργιος, Μπαράν Μπουρχάν, Πουλάς Ανδρέας, Τσίμαρης Ιωάννης, Έξαρχος Νικόλαος (Πάκος), Κατσώτης Χρήστος, Λαμπρούλης Γεώργιος, Στολτίδης Λεωνίδας, Γαυγιωτάκης Μιχαήλ, Δημητριάδης Πέτρος, Αθανασίου Μαρία, Γραμμένος Βασίλειος, Κουρουπάκη Ασπασία, Τσιρώνης Σπυρίδων, Μπιμπίλας Σπυρίδων, Χουρδάκης Μιχαήλ και Φλώρος Κωνσταντίνος.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει η κυρία Αθανασίου.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Κ.Ο. της ΕΛΛΗΝΙΚΗΣ ΛΥΣΗΣ - ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ, κύριε Πρόεδρε, για τη συμπάθεια, αμοιβαία. Κύριε Πρόεδρε, κύριε Υπουργέ, κυρίες και κύριοι συνάδελφοι, το υπό ψήφιση νομοσχέδιο, αποτελεί ενσωμάτωση Ευρωπαϊκής Οδηγίας στην ελληνική νομοθεσία και πραγματικότητα σε έναν τόσο ευαίσθητο τομέα όπως η εργασία. Με το παρόν νομοσχέδιο, αλλάζουν σημαντικότατοι όροι στην εγχώρια αγορά εργασίας, αλλά παράλληλα, τίθενται σε κίνδυνο εργασιακά προνόμια και ισορροπίες ετών. Επανέρχεται, ούτε λίγο ούτε πολύ, η εξαήμερη εβδομάδα εργασίας, με την πρόφαση να εξυπηρετούνται οι επιχειρήσεις, οι οποίες λειτουργούν σε εξαήμερη είτε και σε αδιάκοπη επταήμερη εβδομαδιαία βάση, είτε καλούνται να καλύψουν απρόσμενο φόρτο εργασίας.

Σε αυτή την περίπτωση, ναι μεν, το ημερομίσθιο της έκτης ημέρας εργασίας προσαυξάνεται κατά 40% ωστόσο δεν θεωρείται ούτε υπερωριακή ούτε υπερεργασία, κύριε Υπουργέ. Έτσι, με αυτόν τον τρόπο οι εργαζόμενοι χάνουν προνόμια και παροχές ετών ενώ παράλληλα από τις διατυπώσεις του νομοσχεδίου δεν εμφανίζεται να λαμβάνει η πολιτεία ιδιαίτερη μέριμνα για την προστασία των εργαζομένων από κακόπιστες είτε καταχρηστικές συμπεριφορές του εκάστοτε καιροσκόπους εργοδότη.

Επιπροσθέτως στην πραγματικότητα θεσμοθετείται ημέρα εργασίας δεκατριών ωρών, ενώ παράλληλα, αποδυναμώνεται η θέση του εργαζομένου έναντι κακόπιστου εργοδότη ο οποίος θα μπορεί να κρίνει ανέλεγκτα αν η περίφημη δοκιμαστική περίοδος απέφερε καρπούς ή όχι, δηλαδή, αν κρίνει τον εργαζόμενο επαρκή και αποτελεσματικό ή όχι. Σαφώς και αποτελεί αναμφισβήτητο δικαίωμά του να κρίνει έναν εργαζόμενο ως επαρκή ή όχι, ωστόσο τούτη η κρίση του θα πρέπει να διασφαλίζεται από κανόνες και διαδικασίες διαφάνειας και αμεροληψίας, να υφίστανται ρεαλιστικές διαδικασίες και κανόνες οι οποίοι θα προστατεύουν τον εργαζόμενο από τυχόν εκβιαστικές, επιθετικές άδικα ή και κακόπιστες εργοδοτικές συμπεριφορές με άμεσα αποτελέσματα προς αποκατάσταση της αδικίας χωρίς να εμπλακεί ο εργαζόμενος σε διαδικασίες χρονοβόρες, δαπανηρές και ψυχοφθόρες για να επιτύχει το αυτονόητο.

Και ναι μεν η πολλαπλή απασχόληση σε περισσότερους του ενός εργοδότες προϋποθέτει την ήδη θεσμοθετημένη 11ωρη ανάπαυση του εργαζόμενου, ωστόσο γεννάται το ερώτημα του: πώς θα διασφαλίζεται το εργαζόμενος έναντι κακόπιστου εργοδότη ο οποίος δε θα έχει καμία διάθεση να προσμετρήσει το χρόνο κατά τον οποίο ο εργαζόμενος του είχε ήδη παράσχει εργασία σε άλλον εργοδότη; Η σχέση εργαζομένου και εργοδότη είναι προσωπική, ενέχει και το στοιχείο της διαπροσωπικές σχέσεις το οποίο περιλαμβάνει και στοιχεία αποκλειστικότητας. Ο εργαζόμενος στον ιδιωτικό τομέα δύσκολα θα πλησιάσει σε είδος εργασιακής σχέσης στον εκπαιδευτικό φερ’ ειπείν ο οποίος μπορεί να παράσχει τις υπηρεσίες του σε περισσότερα του ενός σχολεία προκειμένου να συμπληρώσει ώρες διδασκαλίας. Σαφώς και είναι καλό εργαζόμενος να συμπληρώνει το οκτάωρό του σε περισσότερους του ενός εργοδότες εφόσον τούτο είναι εφικτό μέσα σε πλαίσια καλής πίστης, συναλλακτικών ηθών, αμοιβαίου σεβασμού, ειλικρίνειας μεταξύ εργοδοτών και εργαζομένου και στα πλαίσια στοιχειωδών υλικών ανθρώπινων σχέσεων μεταξύ των δύο πλευρών.

Ακούγεται πολύ καλό για να είναι αληθινό. Φοβούμαστε ότι στην πραγματικότητα αυτό το οποίο είναι πολύ πιθανό να συμβαίνει είναι η καταπάτηση του ορίου της 11ώρης ανάπαυσης, αφού, ο καθένας εκ των εργοδοτών θα θέλει και θα αξιώνει από τον εργαζόμενο την παροχή εργασίας πολλών ωρών προκειμένου να βγει η δουλειά αδιαφορώντας για το εάν ο εργαζόμενος του, δηλαδή ο υπάλληλός του, έχει ήδη εργαστεί για την ημέρα πολλές ώρες και σε εκείνον τον εργοδότη απομένουν και αναλογούν λίγες ώρες εργασίας ακόμη.

Μα ακόμη κι έτσι να είναι, είναι ξένο το ότι πλέον δεν θα υφίσταται όρος   
«ο υπάλληλος μου» αφού έτσι καταρρίπτεται η αποκλειστική σχέση εργοδότη και εργαζόμενου στοιχείο κύριο το οποίο χαρακτηρίζει την έννοια της σχέσης εξαρτημένης εργασίας μεταξύ εργαζομένων και εργοδότη. Πιο πολύ ταιριάζει αυτή η διαμορφούμενη σχέση, σε σχέση μεταξύ εργοδότη και εργάτη ο οποίος κάνει μεροκάματα σε διάφορους εργοδότες για να εξασφαλίζει τα προς το ζην.

Προσέξτε παρακαλώ. Δεν λέμε ότι αυτό είναι απαραιτήτως κακό. Λέμε όμως ότι αυτό δεν είναι κακό εφόσον επικρατούν ιδανικές συνθήκες και κάτω από υγιείς ανθρώπινες σχέσεις οι οποίες επεκτείνονται και στις σχέσεις εργαζομένων και εργοδοτών. Αλλιώς, και πολύ φοβόμαστε, πως έτσι εν τέλει θα εξελιχθεί σε πολλές περιπτώσεις ο εργαζόμενος θα εργάζεται ή μάλλον θα εξαναγκαστεί να εργάζεται για 16 ή 18 ή 20 ώρες από τις οποίες οι περισσότερες «μαύρες», αδήλωτες, απλήρωτες και κάτω από κακές συνθήκες εργασίας αλλά και σχέσεων. Και τούτο αποβαίνει σε βάρος της αποδοτικότητας, της υγείας αλλά και της προσωπικής ζωής του εργαζόμενου. Τούτο θέτει σε άμεσο κίνδυνο επίσης τις κοινωνικές σχέσεις αλλά και πολύ περισσότερο αποσταθεροποιεί την οικογένεια, τη θέτει σε κίνδυνο και σε δοκιμασία να υποφέρει από τη συνεχή απουσία των μελών της με όποια συνεπακόλουθα αυτό θα έχει για την ποιότητα ζωής τους και πολύ περισσότερο για τις σχέσεις τους.

Ο εργασιακός μεσαίωνας είναι αυτός ο οποίος θα πρέπει να καταρριφθεί από την πολιτεία. Η πολιτεία θα πρέπει να λάβει μέτρα ώστε να εξαλείψει τις αχαρακτήριστες συμπεριφορές εργοδοτών οι οποίες καταστρατηγούν κάθε έννοια δικαίου και προχωρούν σε απαράδεκτες συμπεριφορές κατά εργαζομένων τους. Τι εννοώ; Ότι καλή είναι η δοκιμαστική περίοδος των εργαζομένων. Εύστοχη ιδέα και αποδοτική. Ποιος, όμως, διασφαλίζει τον εκάστοτε ικανό κατά τα άλλα εργαζόμενο έναντι του κακόπιστου εργοδότη, ο οποίος μεθόδευσε δολίως την απόλυση του ικανού αυτού εργαζομένου λίγο πριν συμπληρώσει 12 μήνες μόνο και μόνο για να μην καταβάλει αποζημίωση απόλυσης και ό,τι άλλο συνεπάγεται η διακοπή της εργασιακής σχέσης;

Ποιος θα ελέγξει τον εργοδότη;

Ποιος, εργαζόμενος θα έχει το θάρρος να πει την αλήθεια αρμοδίως;

Πώς, σκέπτεται η πολιτεία να εξαλείψει τα φαινόμενα ακραίας εκμετάλλευσης κατά εργαζομένων από εργοδότες οι οποίοι καταβάλλουν μεν τα συμφωνηθέντα μέσω τραπεζικών λογαριασμών και αξιώνουν την ίδια στιγμή από τους εργαζομένους τους να επιστρέψουν σε μετρητά ένα μέρος του μισθού τους, για να μην τους απολύσουν.

Είναι εκβιασμός αυτό ή όχι;

Είναι εργασιακός μεσαίωνας αυτός ή όχι;

Πως σκέφτεται η κυβέρνηση, να εξαφανίσει τέτοια νοσηρά φαινόμενα;

Πως σκέπτεται να προστατεύσει τους εργαζόμενους από τέτοιες απαράδεκτες και ακραίες συμπεριφορές κακών εργοδοτών;

Επιπλέον, οι εργοδότες υποχρεούνται να παράσχουν στους εργαζομένους τους γραπτή ενημέρωση με τους όρους εργασίας καθώς και τους ελάχιστους όρους αμοιβής.

Επίσης, οι εργαζόμενοι θα πρέπει να ενημερώνονται από τον εργοδότη τους για τους ουσιώδεις όρους εργασίας, όπως είναι ο τόπος απασχόλησης, η θέση και η ειδικότητα.

Επίσης, ο εργοδότης θα πρέπει να γνωστοποιήσει στον εργαζόμενο, την ημερομηνία έναρξης της σύμβασης η την ημερομηνία λήξης της εφόσον αυτή είναι σύμβαση εργασίας ορισμένου χρόνου, τη διάρκεια της τυχόν δοκιμαστικής περιόδου, τον τρόπο λύσης της σύμβασης, αλλά και το ακριβές ωράριο, την αρχή και το τέλος, τον ελάχιστο χρόνο για την ανάθεση εργασίας, καθώς και την αμοιβή του εργαζομένου, σύμφωνα με τις εκάστοτε ισχύουσες συλλογικές συμβάσεις εργασίας. Το ερώτημα το οποίο εν προκειμένω γεννάται είναι, το εξής. Ποιος, θα διασφαλίσει τον εργαζόμενο, ότι θα του παρασχεθούν αυτές οι πληροφορίες; Ακόμα περισσότερο πώς θα διασφαλιστεί ο εργαζόμενος ότι θα τηρηθούν αυτοί οι όροι;

Προτίθεται η πολιτεία, να λάβει μέτρα προστασίας των εργαζομένων από κακούς εργοδότες οι οποίοι, ακόμα κι αν τηρήσουν τις τυπικές προϋποθέσεις θα τις καταπατήσουν στη συνέχεια. Στην ουσία σε βάρος, όπως είναι προφανές των εργαζόμενων.

Στο σημείο αυτό όμως, από την άλλη πλευρά θα μου επιτρέψετε να αναφερθώ και σε συγκεκριμένα περιστατικά τα οποία αφορούν σε αδικίες σε βάρος εργοδοτών Ελεγκτικά Όργανα της Πολιτείας.

Συγκεκριμένα συμβαίνει σε πρατήριο καυσίμων, να βρίσκεται ως επισκέπτης στους εργαζόμενους ένας γείτονας ο όποιος είχε σταματήσει τη δουλειά λίγες εβδομάδες νωρίτερα για λόγους υγείας. Μάλιστα, φορούσε και διαφημιστικό μπλουζάκι της εταιρείας το οποίο ήταν δώρο του τότε εργοδότη του. Για να τον ευχαριστήσει, λοιπόν, φόρεσε το μπλουζάκι και επισκέφτηκε το πρατήριο μόλις ανάρρωσε από δύσκολο χειρουργείο. Κατά συγκυρία, διεξαγόταν εκείνη τη στιγμή έλεγχος από τα αρμόδια όργανα και τον βρήκε, να κάθεται στο δωμάτιο του πρατηρίου και να συζητάει με το φίλο του ιδιοκτήτη και τον εργοδότη του. Έγραψαν στην έκθεση τους ότι δήθεν κατελήφθη εργαζόμενος, χωρίς ωστόσο να είναι σε θέση να προσδιορίσουν το είδος, της δήθεν εργασίας την οποία τάχα παρείχε.

Επιβλήθηκε πρόστιμο, ύψους 10.500 ευρώ στην επιχείρηση. Ανένδοτοι ήταν οι υπάλληλοι του ελεγκτικού οργάνου, καθώς επίσης και τα αρμόδια όργανα, τα οποία εξέτασαν την ένσταση και την πρωτοφανή προσφυγή του επιχειρηματία. Ο επιχειρηματίας βρέθηκε σε δεινή οικονομική, αλλά και ψυχική θέση. Τελικώς, ο επιχειρηματίας δικαιώθηκε στα διοικητικά δικαστήρια, μετά από πολυετή ταλαιπωρία, αγωνίες και δαπάνες.

Δεύτερη περίπτωση, καταστηματάρχης του οποίου το κατάστημα πλημμύρισε, μικρό της γειτονιάς κατάστημα, ζήτησε τη βοήθεια τριών των φίλων του να καθαρίσουν τα απόνερα. Διεξήχθη έλεγχος, και του επέβαλαν πρόστιμα συνολικά πλέον των 30.000 χιλιάδων ευρώ και συγκεκριμένα 10.500 ευρώ, για κάθε φίλο βοηθό ο όποιος, άστοχα θεωρήθηκε ως, αδήλωτος εργαζόμενος. Προφανώς και θα δικαιωθεί δικαστικώς.

Είναι, συντριπτικά υπέρ του τα στοιχεία. Φανταστείτε όμως, το σοκ του, όταν από την μια στιγμή στην άλλη βρίσκεται αντιμέτωπος με τέτοιο πρόστιμο, χωρίς καμία ένδειξη, αλλά και χωρίς καμία δυνατότητα να εισακουστεί, σε στάδιο προγενέστερο του δικαστικού. Ας φανταστούμε την αγωνία του, την πικρία του, την αίσθηση αδίκου την οποία γεύτηκε εκ μέρους της πολιτείας η οποία στάθηκε απέναντι και τον έκανε αντίδικο τής.

Είναι, αυτονόητο ότι και οι δύο επιχειρηματίες θα δικαιωθούν όμως, δικαστικώς και όχι νωρίτερα. Αυτό συνεπάγεται αγωνίες, έξοδα, χρόνο, καθυστερήσεις ετών. Αν πρόκειται μάλιστα για διοικητικά δικαστήρια Αθηνών, εκτός από τη σπίλωση της επιχειρηματικής τους εικόνας στην Εφορία και στον «Τειρεσία» μέχρι να τελεσιδικήσει η υπόθεσή τους. Κι όλα αυτά χωρίς ουσιαστικό λόγο.

Ερωτάται η κυβέρνηση: Προτίθεστε να λάβετε μέτρα προστασίας έντιμων εργοδοτών έναντι οργάνων της πολιτείας τα οποία πολλές φορές εξαντλούν τη σκληρότητά τους και τον παραλογισμό τους βάζοντας άσκοπα και αψυχολόγητα σε περιπέτειες τους εργοδότες, εξαντλώντας τη γραφειοκρατική ισχύ τους με δυσμενείς, πολυετείς συνέπειες, μέχρι να αποδείξουν το αυταπόδεικτο το οποίο αρνήθηκαν να δουν οι αρμόδιοι νωρίτερα;

Όλα αυτά, πολλές φορές, απευθύνονται και βαρύνουν μικρές επιχειρήσεις, τις οποίες το ποσό των 10.000 € μπορεί να τις οδηγήσει πολύ απλά, κύριε Υπουργέ, σε κλείσιμο. Ομοίως να ισχύει και στο πρόστιμο ύψους 10.500 €, το οποίο προβλέπεται με το παρόν σε περίπτωση παράβασης για υποδηλωμένη εργασία, δηλαδή σε αναντιστοιχία πραγματικής απασχόλησης με τις καταχωρήσεις στην ψηφιακή κάρτα. Εάν η αναντιστοιχία αυτή είναι μόνιμη και εκ συστήματος από τον εργοδότη, τότε καλώς, εάν, όμως, συμβεί για μια φορά και για κάλυψη έκτακτων αναγκών και κυρίως τότε να πρόκειται περισσότερο για παροχή βοήθειας ανθρώπων παρά για εργασία, είτε ακόμη κι εάν πρόκειται για αντιμετώπιση έκτακτης ανάγκης και για μια φορά τότε και η αντιμετώπιση των αρμοδίων αρχών να είναι ανθρωπίνως ανάλογοι και όχι παράλογοι και εκτός πραγματικότητας.

Όχι, δεν πρέπει ο τύπος, η γραφειοκρατία, να υπερισχύσει της λογικής. Οι διαδικασίες και ο τύπος έχουν θεσπιστεί για την προστασία του νόμου και της λογικής, όχι για την επιβολή παράλογων και εκτός πραγματικότητας τιμωριών.

Προχωρώντας, ως προς τη θέσπιση της ψηφιακής πλατφόρμας REBRAIN GREECE στο Σύστημα «ΕΡΓΑΝΗ ΙΙ» με σκοπό την καλύτερη διασύνδεση εργαζομένων του εξωτερικού με την αγορά εργασίας στην Ελλάδα, τούτο θεσπίζεται, προφανώς, με σκοπό την προσέλκυση νέων εργαζόμενων Ελλήνων του εξωτερικού οι οποίοι έφυγαν από την πατρίδα μας για να βρουν καλύτερες συνθήκες εργασίας και υψηλότερο βιοτικό επίπεδο και προφανώς το βρήκαν εκεί γι’ αυτό και παραμένουν. Είναι, δυστυχώς, μεγάλη η αιμορραγία σε Έλληνες επιστήμονες και υψηλών προσόντων εργαζομένους, τους οποίους η χώρα μας με τις κακές πολιτικές της έδιωξε και δεν μπορεί πλέον να προσελκύσει.

Δυστυχώς, στην πολυπόθητη επιστροφή των εκατοντάδων χιλιάδων παιδιών μας τα οποία ξενιτευτήκαν, οι συγκρίσεις δεν μας ευνοούν. Οι χώρες υποδοχής των εργαζομένων στο εξωτερικό τους προσφέρουν υψηλό επίπεδο καθημερινής διαβίωσης το οποίο τους δίνει τη δυνατότητα να προγραμματίσουν και να σχεδιάσουν. Τι εννοούμε: υψηλού επιπέδου υπηρεσίες υγείας τις οποίες ούτε σε μικρό ποσοστό δεν μπορούμε να ανταγωνιστούμε, ούτε υψηλού επιπέδου δημόσιες συγκοινωνίες με σύγχρονο στόλο οχημάτων, αξιόπιστων και επαρκών σε αριθμό, με συνέπεια και συχνότητα στα δρομολόγια, υψηλού επιπέδου εξυπηρέτησης από δημόσιους φορείς, από το κράτος, από το αντίστοιχο δημόσιο.

Αντιθέτως, εδώ η υποστελέχωση αλλά και η γραφειοκρατία οδηγεί σε ουσιαστική αδυναμία εξυπηρέτησης, σε ματαιώσεις σχεδίων και σε αίσθημα πικρίας και εγκατάλειψης εκ μέρους της πολιτείας. Για να μην αναφερθούμε σε στοιχειώδη ζητήματα ενίσχυσης των νέων και της οικογένειας η οποία βάλλεται στη χώρα μας από την κυβέρνησή σας, γιατί τι άλλο θεσμοθετεί το παρόν υπό ψήφιση νομοσχέδιο παρά μόνο τη δυνατότητα υπερδωδεκαώρου ημερήσιου ωραρίου με τις ευλογίες της κυβέρνησης σας, κάτι το οποίο με μαθηματική ακρίβεια σε λίγο καιρό θα διαλύσει ότι έχει απομείνει από την ελληνική οικογένεια ή μήπως θα βάλετε σε σύγκριση τον Έλληνα εργαζόμενο με τον αντίστοιχο ξένο παράνομο ή μη παράνομο για να διαμορφώσετε όρους εργασίας, συνθήκες και αμοιβές. Εάν αναφερθούμε δε στο ζήτημα των αποδοχών, τότε υπολειπόμαστε στην Ελλάδα κατά πολύ.

Κύριοι της κυβέρνησης, κλείνοντας, οι ξενιτεμένοι μας δεν επαναπατρίζονται με πλατφόρμες αλλά με έργα υποδομής και προόδου. Τον ξενιτεμένο δεν τον υποδέχεται ο γονιός του με μιζέρια, γιατί θα του θυμίσει τους λόγους για τους οποίους έφυγε και τότε δεν θα επιστρέψει ποτέ πια.

Περιμένουμε έργα από την κυβέρνησή σας, κύριε Υπουργέ. Έχετε λάβει ισχυρή εντολή. Το διπλάσιο ποσοστό διαφοράς σας διπλασιάζει την ευθύνη σας και όχι την άνεσή σας. Δεν πρέπει να είστε άνετοι, αλλά σε εγρήγορση. Οι προκλήσεις των εξ ανατολών απειλών πολέμου, των Τεμπών, της πολύπαθης Θεσσαλίας, του Έβρου, της Κέρκυρας, της Ρόδου, κάνει το λαό να απαιτεί από μέρους σας σοβαρότητα και συνέπεια. Επιτέλους δείξτε την.

Σας ευχαριστώ. Η Ελληνική Λύση επιφυλάσσεται επί της αρχής.

Ευχαριστώ, κύριε Πρόεδρε, και για την ανεκτικότητά σας.

**ΔΙΟΝΥΣΙΟΣ ΑΚΤΥΠΗΣ (Προεδρεύων της Επιτροπής)**: Σας ευχαριστώ, κυρία Αθανασίου.

Να πούμε την τελική λίστα των φορέων: ΓΣΕΕ, ΣΕΒ, ΓΣΕΒΕΕ, ΣΦΕΕ, Ελληνική Εταιρεία Ιατρών Εργασίας και Περιβάλλοντος, ΠΙΣ, Σύνδεσμος Επιχειρήσεων και Πληροφορικής και Επικοινωνιών Ελλάδος, Σύνδεσμος Ελληνικών Βιομηχανιών Τροφίμων, Σύνδεσμος Επιχειρήσεων και Λιανικής Πωλήσεως Ελλάδος, ΑΔΕΔΥ, ΣΕΠΕ, Δικηγορικός Σύλλογος Αθηνών, Σύλλογος Επιθεωρητών Εργασίας, Σύλλογος Εργαζομένων Επιθεώρησης Εργασίας, Ομοσπονδία Συλλόγων Υπαλλήλων Υπουργείου Εργασίας, Ελληνική Εταιρεία του Δικαίου της Εργασίας και της Κοινωνικής Ασφαλίσεως, Πανελλήνια Ομοσπονδία Εργαζομένων στον Επισιτισμό Τουρισμό, Πανελλήνια Ομοσπονδία Τροφίμων Ποτών, Εργατικό Κέντρο Πειραιά, Εργατικό Κέντρο Θεσσαλονίκης και Αθήνας.

Τον λόγο έχει ο κ. Δημητριάδης.

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. των Σπαρτιατών):** Ευχαριστώ, κ. Πρόεδρε. Καταρχάς, θα ήθελα να πω πως η σημερινή συζήτηση διεξάγεται υπό το βάρος της μεγάλης καταστροφής στη Θεσσαλία. Θα θέλαμε για ακόμη μια φορά να εκφράσουμε τα θερμά μας συλλυπητήρια στις οικογένειες των θανόντων, να πούμε καλό κουράγιο και καλή δύναμη στους πληγέντες και ελπίζουμε η παρέμβαση της Εισαγγελίας του Αρείου Πάγου να οδηγήσει τους πραγματικούς υπαίτιους αυτής της τραγωδίας, διότι, εμείς θεωρούμε πως θα πρέπει να αποδοθούν οι πρέπουσες ευθύνες.

Επίσης, να πω πως σήμερα είναι μια θλιβερή ημέρα για τον Ελληνισμό, διότι, θρηνούμε τους χιλιάδες θανόντες Έλληνες της Μικράς Ασίας. Δεν θα πρέπει να τους ξεχνάμε και θα πρέπει να θυμόμαστε πάντα όλους αυτούς που πέθαναν για να είναι Έλληνες.

Επί του νομοσχεδίου. Σήμερα και με καθυστέρηση ενός χρόνου ήρθε στην Επιτροπή μας το πολυσυζητημένο εργασιακό νομοσχέδιο που κατά κύρια βάση έχουμε την ενσωμάτωση της Ευρωπαϊκής Οδηγίας 2019/1152. Παρατηρούμε, όμως, πως στην Ευρωπαϊκή Οδηγία 2019/1152 που στηρίζεται το παρόν νομοσχέδιο δεν αναφέρονται κάποιες υποχρεωτικότητες και κάποιες ρυθμίσεις που υπάρχουν σε κάποια άρθρα. Η κυβέρνηση με αφορμή την ενσωμάτωση της Οδηγίας έχει πάρει πρωτοβουλία να νομοθετήσει τη διεύρυνση της ελαστικής εργασίας και την πρόσθετη γραφειοκρατική διαδικασία.

Καμία ευρωπαϊκή Οδηγία δε μας αναγκάζει να αναθεσμοθετήσουμε τις λεγόμενες «λευκές συμβάσεις», τα συμβόλαια μηδενικών ωρών, τους κατά παραγγελία εργαζόμενους. Να ξεκαθαρίσουμε πως η Οδηγία αυτή περιέχει απλά την υποχρέωση των εργοδοτών να αναφέρουν τους εργαζόμενους, το περιεχόμενο, το ωράριο, τις υπερωρίες και άλλα ποιοτικά και ποσοτικά χαρακτηριστικά σε τακτά χρονικά διαστήματα, καθώς και τις μεταβολές σε αυτά τα χαρακτηριστικά, όπου μέχρι εκεί είμαστε και σύμφωνοι.

Εδώ να τονίσω πως αν αφορούσε στο παρόν νομοσχέδιο μόνο την ενσωμάτωση θα είμασταν σύμφωνοι. Όμως, παρατηρούμε πως παραπάνω από τα μισά άρθρα είναι καθαρά διατάξεις με πρωτοβουλία του Υπουργείου Εργασίας. Είναι καθαρά διατάξεις που αλλάζουν ραγδαία το ατομικό εργατικό δίκαιο.

Από την ημέρα που κατατέθηκε αυτό το νομοσχέδιο έχω λάβει πάρα πολλά αρνητικά μηνύματα και τον προβληματισμό πάρα πολλών ανθρώπων που συναντάω και παρ’ όλα αυτά η κυβέρνηση ανένδοτη συνεχίζει τη διαδικασία. Δε νομίζω πως υπάρχει κάποιος τρόπος να πειστούμε ότι η διευθέτηση όλων αυτών διατάξεων μπορεί να λειτουργήσει ευεργετικά για τους εργαζόμενους και εξηγούμαι: Νομιμοποιείται η εξαθλίωση των εργασιακών τους σχέσεων, η οποία δεν ήταν στόχος, αλλά κατάντια των μνημονίων.

Κανείς δεν έχει όραμα να δουλεύει 13 ώρες. Θεσπίζεται η εξαήμερη εργασία, καταργείται η πενθήμερη και πλέον οι εργαζόμενοι θα δουλεύουν 13 ώρες την ημέρα, 78 ώρες την εβδομάδα, ούτε το κάνει από χαρά. Είναι η ανάγκη για επιβίωση να εργαστείς που σε ωθεί. Επίσης, δε νομίζω να θεωρείται εργασιακή κατάκτηση να δουλεύει κάποιος μόνο όταν το ζητήσει ο εργοδότης ή να υπάρχει τρόπος να μην αποζημιώνεται σε περίπτωση απόλυσης πριν από τους 12 μήνες.

Επίσης, να πω πως δε μπορώ να καταλάβω πώς εξυπηρετεί τον εργαζόμενο να μη μπορεί να επαναπροσληφθεί σε περίπτωση που η απόλυση κριθεί καταχρηστική. Δεν ξέρω πώς εξυπηρετεί αυτό εδώ τους εργαζόμενους. Πραγματικά, όμως, πόσο εφικτό είναι το 11ωρο της συνεχιζόμενης ανάπαυσης που ορίζει η Ευρωπαϊκή Ένωση. Διότι, τι θα γίνει σε περίπτωση που ένας εργαζόμενος δουλεύει σε δυο διαφορετικούς εργοδότες οι οποίοι έχουν μεγάλη απόσταση ή μπορεί να είναι και κακόπιστοι. Πως ακριβώς εξασφαλίζεται με το νομοσχέδιο το 11ωρο; Αυτό δεν το αποσαφηνίζει.

Επίσης, να πω ότι στη δεύτερη δουλειά θα ασχολούνται αν έχει ξεκουραστεί 11 ώρες σερί ο εργαζόμενος; Ή η μεν επιχείρηση θα σκέφτεται να βγάλει κέρδος και ο δε εργαζόμενος να βγάλει με οποιονδήποτε τρόπο ένα εισόδημα για να μπορεί να πληρώσει τις δυσβάστακτες οικονομικές του υποχρεώσεις; Να θυμίσω ότι έχουμε ένα ράλι ακρίβειας, έχουμε ράλι ανατιμήσεων, αυξάνονται τα πάντα, οι τιμές των καυσίμων, οι τιμές τροφίμων, πάρα πολλοί εργαζόμενοι στενάζουν κι αυτό το ζω.

Επίσης, θα ήθελα να πω πως ο εργαζόμενος τίθεται στη διαθεσιμότητα του εργοδότη όποτε τον χρειάζεται και ασχέτως από τις οικογενειακές ή και προσωπικές του υποχρεώσεις. Πραγματικά, η 24ωρη ειδοποίηση και αυτή υπό προϋποθέσεις το μόνο που εξυπηρετεί είναι τον εργοδότη, ο οποίος, αντί να προσλάβει μόνιμο προσωπικό θα καταθέτει τις υπηρεσιακές αποζημιώσεις κατά το δοκούν αφήνοντας τον εργαζόμενο στο έλεος της επισφάλειας.

Ακόμα, θα περιμέναμε την προάσπιση της πενθήμερης εργασίας. Δυστυχώς, όμως, βλέπουμε πως επιλέγετε ξεκάθαρα την πλευρά των εργοδοτών, όπου σε πάρα πολλές περιπτώσεις παρατηρείται ο εκβιασμός των εργαζομένων να δουλεύουν παραπάνω μέρες και ώρες λόγω του φόβου της απόλυσης. Το πενθήμερο εργασίας είναι μια κατάκτηση ετών και δε μπορούμε να μας γυρνάτε πίσω σε συνθήκες εργασιακού μεσαίωνα, όπου οι πολίτες θα δουλεύουν έως και 78 ώρες την ημέρα.

Επίσης, δεν θα μπορέσουν να δημιουργήσουν, ούτε οι οικογένειες, ούτε θα μπορούν να ζήσουν υπό αυτές τις συνθήκες. Ο ελληνικός λαός αναμένει καλυτέρους μισθούς στο οκτάωρο. Στην υπόσχεση για μέσο μισθό 1.500 ευρώ και κατώτατο 1000, πότε και πως θα την εκπληρώσετε, κάνοντας τον κόσμο να νομίζει πως δεν θα γίνει κάτι χειρότερο.

Σε ό,τι αφορά στην περαιτέρω ποινικοποίηση της απεργίας. Ναι, πράγματι σε πολλές περιπτώσεις ασκείται βία και μπορεί να γίνει καταχρηστικά όμως, δεν θα πρέπει να ποινικοποιηθεί η απεργία, διότι η απεργία είναι συνταγματικό δικαίωμα. Δεν θα πρέπει να κινδυνεύσει τo δικαίωμα των εργαζομένων να απεργούν και επίσης, δεν θα πρέπει να τους αφήσουμε έκθετους σε περίπτωση απεργοσπαστών. Εδώ να πω και κάτι ακόμα. Είναι επίσης, άξιο απορίας πώς γίνεται στο διεθνή τύπο, να διαβάζουμε όλο και περισσότερες χώρες, που δοκιμάζουν την τριήμερη εργασία, αναφέρω χαρακτηριστικά την Πορτογαλία και το Βέλγιο και εμάς αρνητικά αποτελέσματα ενώ, εμείς εδώ ακολουθούμε την αντίθετη πορεία.

Εδώ, να τονίσω πως η Σκωτία επίσης, θα εφαρμόσει το ίδιο πείραμα στην εργασία, σε κάποιες υπηρεσίες του δημοσίου κι ενώ, ακολουθώντας το επιτυχημένο πείραμα του Ηνωμένου Βασιλείου όπου 3.000 εργαζόμενοι, σε 61 οργανισμούς εφάρμοσαν το συγκεκριμένο ωράριο απασχόλησης για έξι μήνες. Η πλειονότητα τους συμμετείχαν στο πείραμα, συνέχισαν τριήμερη εβδομάδα όταν αυτό τελείωσε επικαλούμενοι κέρδη και μείωση της εξουθένωσης των εργαζομένων.

Επίσης, και μια σειρά από μικρότερης κλίμακας δοκιμές στις ΗΠΑ, τη Γροιλανδία και την Αυστραλία έδωσαν παρόμοια αποτελέσματα. Εδώ, θέλω να πω το εξής, επειδή μιλάμε για Ευρώπη να τονίσω πως, αυτή τη στιγμή στην Ευρωπαϊκή Ένωση τα στοιχεία της Eurostat, οι Έλληνες κατέχουμε την πρώτη θέση στην υπερεργασία καθώς, το 12,6% των εργαζόμενων δήλωσε ότι εργάζεται για πάνω από 49 ώρες την εβδομάδα.

Επίσης, να πω, πως είμαστε στην πρώτη θέση και στις ημέρες, ώρες της εργασίας σε ότι αφορά πλήρη και μερική απασχόληση με 39,7 ώρες, εμείς και η Ρουμανία. Θα περιμέναμε να έχουμε μια σύγκλιση με το μέσο όρο της Ευρωπαϊκής Ένωσης και όχι, νομοσχέδια που επεκτείνουν τις ώρες εργασίας.

Επίσης, να πω και το άλλο, θα περιμέναμε πως με την άνοδο και με την πρόοδο της τεχνολογίας και των νέων τεχνολογιών και των καινοτομιών θα είχαμε νομοσχέδια τα οποία θα μειώνουν την εργασία, την υπάρχουσα εργασία, τις υπάρχουσες ώρες και όχι να επεκτείνουν την εργασία.

Τέλος, θα πρέπει να πούμε πως, εμείς θεωρούμε, επιφυλασσόμαστε επί αρχής όμως, δεν θέλουμε να καταστρατηγηθούν εν έτη 2023, εργασιακά δικαιώματα τα οποία κατοχυρώσαμε πριν από 40 χρόνια και ονομάσετε αυτό πρόοδος. Ευχαριστώ πολύ.

**ΔΙΟΝΥΣΙΟΣ ΑΚΤΥΠΗΣ (Προεδρεύων της Επιτροπής):** Εκ μέρους της «Νίκης», η κύρια Ασπασία Κουρουπάκη.

**ΑΣΠΑΣΙΑ ΚΟΥΡΟΥΠΑΚΗ (Ειδική Αγορήτρια της Κ.Ο. της ΝΙΚΗΣ):** Καλησπέρα σας. Ευχαριστώ πολύ. Ο Μέγας και Ισαπόστολος Κωνσταντίνος, με αυτοκρατορικό διάταγμα της 3ης Μαρτίου 321 μ.Χ. προς τη Ρώμη, επιβάλλει την πρώτη ημέρα της εβδομάδος ως ημέρα αργίας. Κατά θεαματική σύμπτωση, καλούμαστε την ημέρα της μεγάλης εορτής της Υψώσεως του Τιμίου Σταυρού, να συζητήσουμε για την ψήφιση ενός νομοσχεδίου, που καταργεί την ημέρα της αργίας.

Η Βουλή των Ελλήνων, καταργεί το 2013, την κυριακάτικη αργία για επτά Κυριακές το χρόνο και το 2014 σε ορισμένες περιοχές της Επικράτειας για όλες τις Κυριακές του έτους. Η κατάλυση της αποτελεί σημείο πνευματικής παρακμής, διότι διαγράφει έναν πυρήνα της Ορθοδοξίας και καθιστά όλους εμάς κατά το ψαλμικό παράλογους « Είπε άφρων εν την καρδιά αυτού: ουκ έστι Θεός».

Με το παρόν σχέδιο νόμου του Υπουργείου Εργασίας, με τίτλο «Για την ενίσχυση της εργασίας- ενσωμάτωση της Οδηγίας (ΕΕ) 2019/1152 του Ευρωπαϊκού Κοινοβουλίου και του Συμβουλίου της 20ής Ιουνίου 2019 - Απλοποίηση ψηφιακών διαδικασιών και ενίσχυση της Κάρτας Εργασίας - Αναβάθμιση της επιχειρησιακής λειτουργίας του Υπουργείου Εργασίας και Κοινωνικής Ασφάλισης και της Επιθεώρησης Εργασίας» με το οποίο ενσωματώνεται η Οδηγία 2019/1152 για διαρκής και προβλέψιμους όρους εργασίας στην Ευρωπαϊκή Ένωση.

Προωθούνται ρυθμίσεις, οι οποίες είναι οι χειρότερες ρυθμίσεις από τη μεταπολίτευση μέχρι σήμερα, που συνιστούν την πλήρη αποκαθήλωση του Εργατικού Δικαίου, όπως το γνωρίζαμε μέχρι σήμερα σε βάρος των εργαζομένων, εισάγοντας και νέες μορφές εργασίας, οδηγώντας μας έτσι σε έναν εργασιακό Μεσαίωνα. Ξεχνάμε φαίνεται, ότι η Οδηγία, εισάγει τα ελάχιστα όρια προστασίας και πέρα από αυτά ο νομοθέτης της κάθε χώρας μπορεί μονομερώς, να παράσχει παραπάνω προστασία. Άλλωστε, από το προοίμιο της Οδηγίας, γίνεται σαφές ότι η Οδηγία δεν θα πρέπει να χειροτερεύει την ήδη υπάρχουσα προστασία, όπως είναι θεσμοθετημένη στο εκάστοτε Εθνικό Δίκαιο.

Επίσης, αναφέρει ρητά ότι δεν θα πρέπει να χρησιμοποιηθεί ως πρόσχημα για την εισαγωγή νέων μορφών συμβάσεων στις χώρες, που δεν έχουν αυτές τις συμβάσεις.

Το νέο εργασιακό νομοσχέδιο δεν υπηρετεί το σκοπό αυτό, αλλά τις ακραίες μορφές ευέλικτης οργάνωσης της εργασίας, σε βάρος της προστασίας και της ασφάλειας των εργαζομένων. Έτσι, στο εν λόγω νομοσχέδιο, υπάρχει μόνο φαινομενικά η ενσωμάτωση της ευρωπαϊκής Οδηγίας σε μερικές διατάξεις. Αντίθετα, εισάγονται αλλαγές στην κατεύθυνση της αποδυνάμωσης του επιπέδου προστασίας των εργαζομένων. Κατά τον τρόπο αυτό, επιχειρείται, σε δήθεν εφαρμογή της Οδηγίας, η «από το παράθυρο» καθιέρωση των συμβάσεων και ρυθμίσεων, που οδηγούν τους εργαζόμενους σε απελπισία.

Ειδικότερα, με την εισαγωγή της διάταξης στο άρθρο 4 του νομοσχεδίου, κατ’ επίφαση μειώνεται η δοκιμαστική περίοδος του εργαζόμενου από 12 σε 6 μήνες, όταν σε περίπτωση που κριθεί από τον εργοδότη ότι δεν είναι επαρκής, η σύμβαση λύεται αυτοδίκαια και χωρίς την καταβολή αποζημίωσης απόλυσης.

Εισάγεται η δυνατότητα απασχόλησης σε περισσότερους εργοδότες, με απελευθέρωση των ημερήσιων ωρών απασχόλησης των εργαζομένων. Δηλαδή, με κατάργηση του 8ωρου, αδιαφορώντας για τις επιπτώσεις στην υγεία και ασφάλεια των εργαζομένων, αλλά και την κοινωνική προέκταση του ζητήματος της υπεραπασχόλησης, στην προσωπική και στην οικογενειακή ζωή του εργαζόμενου.

Θεσμοθετείται η 6ημερη εργασία σε επιχειρήσεις συνεχούς λειτουργίας, καταργώντας το πενθήμερο, με άμεσο κίνδυνο την εξάπλωση της έκτης ημέρας απασχόλησης, χωρίς κανέναν φραγμό.

Ο υπεραπασχολούμενος εργαζόμενος δεν μπορεί να λάβει παραπάνω ένσημα για να θεμελιώσει συνταξιοδοτικό δικαίωμα, παρά μόνον την ισχνή προσαύξηση στο ανταποδοτικό μέρος της σύνταξής του.

Εισάγονται οι συμβάσεις μηδενικών ωρών, με τις οποίες εξαναγκάζεται ο εργαζόμενος να βρίσκεται σε διαρκή ετοιμότητα για εργασία, χωρίς να ξέρει νωρίτερα πότε και πόσες ώρες θα εργαστεί. Αυτό ρητά αντιβαίνει την ευρωπαϊκή Οδηγία, η οποία προβλέπει όχι την εισαγωγή τους, αλλά τον περιορισμό τους. Πρόκειται για ακραία μορφή ευελιξίας των εργασιακών σχέσεων, που ευνοούν μονομερώς τους εργοδότες. Στη σύμβαση μηδενικού χρόνου χωρίς εγγυήσεις, ποιος ωφελείται; Ποιος οικογενειάρχης μπορεί να προγραμματίσει τα προς το ζην;

Παράλληλα, πως μπορεί να διατηρηθεί μια υγιής ισορροπία μεταξύ εργασίας και προσωπικής ζωής;

Εισάγεται, γενικά, ένα Δίκαιο που χαρακτηρίζεται από ακραία ευελιξία υπέρ του εργοδότη, στις περισσότερες διατάξεις και σε βάρος των εργαζομένων, παρά το σκοπό της Οδηγίας της Ευρωπαϊκής Ένωσης, ο οποίος είναι η αναβάθμιση του επιπέδου της προστασίας των εργαζομένων.

Επίσης, έχουμε ένα νομοσχέδιο, το οποίο -στο άρθρο 31- περιορίζει μέχρι κατάργησης το δικαίωμα στην απεργία και επιβάλει αυστηρές ποινικές κυρώσεις στους απεργούς, καταλύοντας το ίδιο το δικαίωμα, καθώς και το άρθρο 23 παράγραφος 2 του Συντάγματος.

Υπό τη συνταγματική της έννοια, η απεργία έχει στενότερο περιεχόμενο. Πρόκειται για την πρόσκαιρη και εκούσια συλλογική αποχή των μισθωτών από την εργασία τους, η οποία κηρύσσεται από τη νόμιμη συνδικαλιστική Οργάνωση, με στόχο τη διαφύλαξη και προαγωγή των οικονομικών και εργασιακών συμφερόντων τους. Ενώ η απεργία προστατεύεται από το Σύνταγμα, εσείς εισηγείσθε την κατάργησή της. Σήμερα είναι η απεργία, αύριο η διαδήλωση;

Οι ρυθμίσεις, που προωθείτε, αποδεικνύουν πως, για εσάς, οι προστατευτικές διατάξεις του εργαζόμενου είναι βαρίδι για την παραγωγική οικονομία. Η ευελιξία, που προωθείτε, οδηγεί στην ανασφάλεια και απειλεί πλέον την κοινωνική συνοχή. Οι νέες ρυθμίσεις οδηγούν το Εργατικό Δίκαιο πολλά βήματα πίσω, σε εποχές που πιστεύαμε ότι έχουν παρέλθει.

Οφείλουμε να διασφαλίσουμε το ελάχιστο απαραίτητο για την ασφάλεια της απασχόλησης και την αξιοπρεπή εργασία, χωρίς αυτό να παρεμποδίζει την ανάπτυξη στην ανταγωνιστική αγορά.

Ναι, χρειαζόμαστε στη χώρα μας μια μεταρρύθμιση στο Εργατικό Δίκαιο, όμως όχι συνυφασμένη με τις προσδοκίες των αγορών, αλλά για την εφαρμογή ενός πραγματικά ανθρώπινου καθεστώτος εργασίας.

Σας ευχαριστώ.

**ΔΙΟΝΥΣΙΟΣ ΑΚΤΥΠΗΣ (Προεδρεύων της Επιτροπής):** Εκ μέρους της «Πλεύσης Ελευθερίας» τον λόγο, έχει ο κύριος Σπυρίδων Μπιμπίλας.

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο της Πλεύσης Ελευθερίας):**Θα προσπαθήσω να είμαι σύντομος και κυρίες και κύριοι βουλευτές. Ένα πράγμα είναι να βλέπει κανείς τον εργαζόμενο ως απλό συντελεστή παραγωγής δηλαδή ως ένα από τα τρία στοιχεία μαζί με το κεφάλαιο και τη γη που κάνουν μια οικονομία να παράγει και είναι άλλο πράγμα να τον βλέπει ως άνθρωπο, ο οποίος πέρα από όσα παράγει θα πρέπει και να του εξασφαλίζει μια αξιοπρεπή ζωή, κάποιες κοινωνικές ανάγκες, πέρα από την επιβίωση και μια σειρά από ελευθερίες και δικαιώματα.

Η εργασία δεν είναι μόνο μέσο για την επιβίωση, αλλά και ο τρόπος με τον οποίο γίνεται ο άνθρωπος ευτυχής στη ζωή του με την δημιουργία του και να μπορεί μετά να απολαμβάνει, απρόσκοπτα την προσωπική του ζωή ήρεμος και γαλήνιος.

Δυστυχώς, όμως το νομοσχέδιο του Υπουργείου Εργασίας κατά την άποψή μας που έχουμε σήμερα μπροστά μας, αντιμετωπίζει τον εργαζόμενο πρωτίστως ως συντελεστή παραγωγής, ως μια μηχανή, δηλαδή μέσα από μια ακραία οικονομιστική σκοπιά που νοιάζεται κυρίως για ένα πράγμα για την ελαστικοποίηση της αγοράς εργασίας ή αλλιώς για το πως θα κάνει τον εργαζόμενο πιο εύκολα διαχειρίσιμο από τον εργοδότη.

Η «Πλεύση Ελευθερίας» αντιθέτως βλέπει τον εργαζόμενο μέσα από μια ανθρωπιστική σκοπιά που είναι ολιστική, δηλαδή εξίσου οικονομική και κοινωνική μαζί. Του να τον αντιμετωπίζει ως έναν άνθρωπο που έχει την ίδια ακριβώς αξία με τον εργοδότη όχι λιγότερη όμως, όπως τον βλέπετε πιθανόν εσείς και του οποίου οι συνθήκες πρέπει να βελτιώνονται διαρκώς και όχι να επιδεινώνονται, όπου στην πραγματικότητα επιχειρεί να κάνει με κάποιον υπόγειο τρόπο αυτό το νομοσχέδιο δεν δίνουμε τόση σημασία στο ωράριο αλλά κυρίως στην προσωπικότητα του εργαζόμενου.

Δια της πλαγίας οδού να εργαλοποιείται ο εργαζόμενος και δεν μας μοιάζει και τόσο ηθικό. Να σας θυμίσω ότι στη δεκαετία του ΄60 ο πατέρας μου που ήταν δημόσιος υπάλληλος κατάφερνε με το μισθό του να ζει μια πενταμελή οικογένεια με τρία παιδιά, σύζυγο που δεν δούλευε και να έχει σπίτι με ενοίκιο και να καταφέρνει το καλοκαίρι να πηγαίνει την οικογένεια ενάμιση μήνα διακοπές. Αυτό μοιάζει πάρα πολύ μακρινό πια και δεν συμβαίνει στις μέρες μας. Δεν είμαστε αντίθετοι, ούτε στην εξεύρεση ποιων ευέλικτων και παραγωγικών μορφών εργασίας, ούτως να παρέχεται η επιλογή το τονίζω όχι υποχρέωση αλλά η προαιρετική επιλογή σε κάποιους εργαζόμενους εφόσον το επιθυμούν να εργάζονται κάποιες ώρες πέραν του 8ωρου.

Όμως πάντα στο πλαίσιο του ορίου των 48 ωρών την εβδομάδα και των 13ωρών την ημέρα που ορίζει Ευρωπαϊκό Δίκαιο. Με άλλα λόγια δεν προσεγγίζουμε την εργασία παραγνωρίζοντας τις ανάγκες μιας σύγχρονης και ανταγωνιστικής ελληνικής οικονομίας. Αφετέρου όμως είμαστε εντελώς αντίθετοι στις ακραίες και δυστυχώς αρκετά διαδεδομένες επιθυμίες κάποιων εργοδοτών που οραματίζονται μια αγορά εργασίας στην Ελλάδα με τον ίδιο τρόπο που έβλεπαν οι καουμπόηδες στο far west. Για εμάς η προστασία των δικαιωμάτων της εργασίας όταν γίνεται με έναν έξυπνο τρόπο, καλή συνεννόηση και μακριά από νεοφιλελεύθερες, ιδεολογικές εκδηλώσεις τότε πράγματι μπορεί να προσφέρει ταυτόχρονα και πιο ανταγωνιστική εργασία και καλύτερες συνθήκες δουλειάς για τους εργαζόμενους.

Σε μεγάλο βαθμό η Ευρωπαϊκή Οδηγία 11/52του 2019, για διαφανή και προβλέψιμη εργασία που προσπαθεί να ενσωματώσει αυτό το νομοσχέδιο στην ελληνική νομοθεσία, πράγματι με καθυστέρηση 13 μηνών, χωρίς όμως να εξηγήσει καθαρά ποιος ακριβώς ευθύνεται γι’ αυτήν. Παρά τις ατέλειές της διέπετέ από ένα τέτοιο πνεύμα, γι’ αυτό στο Ευρωπαϊκό Κοινοβούλιο έλαβε τη στήριξη του Κόμματος της Ευρωπαϊκής Αριστεράς των Πράσινων και των Σοσιαλιστών, ενώ κάποιοι ευρωβουλευτές από το Λαϊκό Κόμμα στο οποίο συμμετέχει και το κόμμα που κυβερνά αυτή τη στιγμή, καθώς και οι συντηρητικοί εναντιώθηκαν σε αυτήν.

Όμως δεν είναι απλώς μια προσπάθεια ενσωμάτωσης της ευρωπαϊκής Oδηγίας. Η Oδηγία 11/52 του 2019, χρησιμοποιείται από την κυβέρνηση δυστυχώς ως φύλλο συκής για να εισαγάγει μια σειρά από άκρως αντεργατικά μέτρα, με ναυαρχίδα τα κακόβουλα συμβόλαια μηδενικόν ωρών που δεν προκύπτουν από την Ευρωπαϊκή Οδηγία που υποτίθεται πως ενσωματώνει το νομοσχέδιο όπως είπε ο Υπουργός Εργασίας στην συνέντευξη του στην ΕΡΤ στις 21/8. Είπε, «σήμερα ενδεχομένως θα βγει σε δημόσια διαβούλευση το νομοσχέδιο του Υπουργείου Εργασίας, το οποίο έχει ως βασικό κορμό την ενσωμάτωση της Ευρωπαϊκής Οδηγίας ως βασικό κορμό» και τι κάνει το νομοσχέδιο αυτό που έχει ως βασικό κορμό την οδηγία της Ενωμένης Ευρώπης;

Δίνει την ευκαιρία σε επιχειρήσεις να δημιουργούν συμβάσεις μηδενικού ωραρίου με εργαζόμενους. Σε αυτή την περίπτωση ο εργαζόμενος θα πρέπει να ειδοποιείται 24 ώρες πριν, ότι υπάρχει επείγουσα ανάγκη να πάει να δουλέψει. Θα να είναι αναγκαστικά δηλωμένος με άδειες και ασφαλιστικές εισφορές, άρα δεν θα είναι μαύρη και ανασφάλιστη εργασία.

Η επιχείρηση δεν θα μπορεί να πάρει άλλους από αυτούς που έχει δηλώσει. Είναι μια ρύθμιση, εξαιρετικά, υπέρ αυτών. Ναι, λέμε εμείς, αλλά θα δηλώνεται μόνο για την ώρα που απασχολείται. Τις άλλες ώρες που θα είναι stand by θα περνάει στο αόρατο. Ακούστε τώρα τι λέει, κατά λέξη, στο προοίμιο της, η Οδηγία της Ενωμένης Ευρώπης στον αριθμό 47. Για να καταλάβετε το μέγεθος της απόκλισης που διέπει το νομοσχέδιο. Η παρούσα Οδηγία καθορίζει τις ελάχιστες απαιτήσεις, αφήνοντας έτσι άθικτο το προνόμιο των κρατών μελών να θεσπίζουν και να διατηρούν πιο ευνοϊκές διατάξεις. Τα δικαιώματα που έχουν αποκτηθεί με βάση το υφιστάμενο νομικό πλαίσιο, θα πρέπει να εξακολουθήσουν να ισχύουν, εκτός εάν εισάγονται ευνοϊκότερες διατάξεις με την παρούσα Οδηγία. Η εφαρμογή της παρούσας Οδηγίας δεν μπορεί να χρησιμεύει για τη μείωση των υφιστάμενων δικαιωμάτων, που καθορίζονται στο συγκεκριμένο τομέα, με την ισχύουσα εθνική ή ενωσιακή νομοθεσία, ούτε να συνιστά βάσιμη δικαιολογία, για την υποβάθμιση του γενικού επιπέδου προστασίας των εργαζομένων στον τομέα που καλύπτεται από την παρούσα Οδηγία.

Ειδικότερα, δεν θα πρέπει να χρησιμοποιείται ως βάση για την καθιέρωση συμβάσεων μηδενικών ωρών εργασίας ή άλλων παρόμοιων συμβάσεων εργασίας. Οπότε μας φαίνεται πολύ περίεργο γιατί μπήκαν στο νομοσχέδιο αυτοί οι όροι. Επίσης, δεν βλέπουμε πουθενά να υπάρχει σχέδιο για τις συλλογικές συμβάσεις, που σε μερικά επαγγέλματα όπως είναι το δικό μας, των καλλιτεχνών, είναι ανύπαρκτες και δημιουργούνται πάρα πολύ σοβαρά προβλήματα σε πολλούς τομείς της δουλειάς μας.

Για να μην χανόμαστε, χρησιμοποιείτε την Οδηγία αυτή, που περιέχει αρκετές αποδεκτές διατάξεις, αυτού που ονομάζουμε έξυπνη ελαστικοποίηση, ως φύλλο συκής, για να κρύψετε πίσω από αυτές, μια σειρά από αντεργατικές μεταρρυθμίσεις, που έχουν ένα διπλό σκοπό. Να εξευτελίσετε και να ταπεινώσετε περισσότερο τους ανθρώπους της εργασίας, κυρίως τους εργαζόμενους που λαμβάνουν χαμηλές αμοιβές και φυσικά, τους νέους και πολλές γυναίκες, για να ευχαριστήσετε με αυτό τον τρόπο τους εργοδότες, τους μετόχους και τους μεσαίους και ανώτατους μάνατζερ. Δεύτερον, για να κάνετε μια πολιτική επίδειξη ταξικής ηγεμονίας, ιδίως προς την Τρόικα και τους τοποτηρητές του μνημονιακού καθεστώτος, που περιμένουν να διαφυλάσσετε την εγχώρια μας οικονομία.

Γι’ αυτό θα παρακαλούσαμε, τέτοιου είδους όροι και διατάξεις, να γίνουν αντικείμενο εκτενών διαβουλεύσεων και συζητήσεων, γιατί, ήδη, τα διαδικαστικά ατοπήματα, η βιασύνη, ο περιορισμός του δικαιώματος της απεργίας και των συνδικαλιστικών δικαιωμάτων και η μόνιμη επωδός «ο λαός μίλησε με το 41%», φέρνουν στις τάξεις των εργαζομένων αναταραχή, ανησυχία, έντονες αντιδράσεις και προετοιμαζόμενες διαδηλώσεις, όπως καταλαβαίνετε, που θα ζητούν την απόσυρση του νομοσχεδίου. Το ότι έγινε γνωστό στα τέλη Ιουλίου, μέσα στο καλοκαίρι των διακοπών και εν μέσω συνεχών καταστροφών, δεν σημαίνει ότι πρόλαβαν οι φορείς να κάνουν τις απαραίτητες διεργασίες, για να κατανοήσουν, πλήρως, το αντικείμενο των άρθρων του νομοσχεδίου. Ευχαριστώ.

**ΔΙΟΝΥΣΙΟΣ ΑΚΤΥΠΗΣ (Προδρεύων της Επιτροπής)**: Και εμείς σας ευχαριστούμε, κύριε Μπιμπίλα. Υπάρχουν και τρεις ομιλητές από τους συναδέλφους βουλευτές. Ο κ. Παπασωτηρίου Σταύρος. Χρόνια πολλά κιόλας.

**ΣΤΑΥΡΟΣ ΠΑΠΑΣΩΤΗΡΙΟΥ**: Συζητούμε σήμερα το πρώτο νομοσχέδιο της νέας κυβέρνησης, που αφορά τα εργασιακά θέματα. Βασικοί στόχοι του Υπουργείου είναι η απλοποιημένη εφαρμογή της ψηφιακής κάρτας εργασίας και η προαγωγή νέων δυνατοτήτων απασχόλησης με ρυθμίσεις, όπως η δυνατότητα παράλληλης εργασίας σε δύο διαφορετικούς εργοδότες. Πρόκειται για θετικές και αναγκαίες ρυθμίσεις στο σύνολό τους, οι περισσότερες εκ των οποίων, αποτελούσαν χρόνια αιτήματα των κοινωνικών εταίρων. Τέτοιες είναι, η θεσμοθέτηση των συμβάσεων κατά παραγγελία, έτσι ώστε πλέον να καλύπτονται νομικά και από βασικές εγγυήσεις του εργατικού δικαίου. Η αμοιβή θα γίνεται αναλόγως του χρόνου απασχόλησης, αλλά και πάντοτε με το νόμιμο ημερομίσθιο ή ωρομίσθιο και βέβαια, με την αντίστοιχη ασφάλιση.

Για τη σύναψη τέτοιων συμβάσεων, τίθενται συγκεκριμένοι προστατευτικοί όροι για τον εργαζόμενο, ώστε να αντιμετωπίζονται αποτελεσματικά ο αιφνιδιασμός του ή τυχόν καταχρήσεις εκ μέρους των εργοδοτών. Σε αυτή την περίπτωση, ο εργαζόμενος θα πρέπει να ειδοποιείται 24 ώρες πριν, ότι υπάρχει ανάγκη, για να πάει να δουλέψει. Θα είναι υποχρεωτικά δηλωμένος, με άδειες και ασφαλιστικές εισφορές και η επιχείρηση δεν θα μπορεί να πάρει άλλους εργαζόμενους, πέραν από αυτούς που έχει δηλώσει. Η δυνατότητα παράλληλης εργασίας σε δύο διαφορετικούς εργοδότες, στην οποία ήδη αναφέρθηκα, προφανώς δίνεται με απόλυτη τήρηση των προβλεπόμενων όρων και πάντοτε σύμφωνα με το ευρωπαϊκό κεκτημένο.

Εξίσου σημαντική όμως είναι και η ποινικοποίηση της παρακώλυσης της εργασίας που εισάγει το νομοσχέδιο. Προβλέπονται ποινικές κυρώσεις για όσους παρεμποδίζουν την προσέλευση στην εργασία άλλων εργαζομένων, όποιος θα εμποδίσει την ελεύθερη προσέλευση ή αποχώρηση από την εργασία ή ασκήσει σε βάρος των εργαζομένων σωματική ή ψυχολογική βία θα τιμωρείται με ποινικές κυρώσεις χωρίς δική τους έγκριση.

Ένα άλλο μέτρο είναι η θέσπιση δοκιμαστικής περιόδου 6 μηνών για τους νεοπροσλαμβανόμενους εργαζομένους αντί της ετήσιας που ισχύει σήμερα. Επομένως, περιορίζεται δραστικά η δυνατότητα του κακού εργοδότη να επιβάλει επισφαλούς όρους εργασίας στη πράξη. Φυσικά όλα τα παραπάνω υποστηρίζονται από την ενσωμάτωση στην ελληνική έννομη τάξη, την οποία περιλαμβάνει το παρόν νομοσχέδιο της κοινοτικής Οδηγίας 2019/1152 για τους διαφανείς όρους εργασίας. Ο εργοδότης, πλέον θα έχει υποχρέωση να ενημερώνει έγκαιρα τους εργαζόμενους για αλλαγές στο ωράριο, στο χώρο εργασίας τους, στο είδος της εργασίας και για κάθε εργασιακό δικαίωμα, η ενημέρωση αυτή θα περιέχει όλες τις αλλαγές για τους εργαζόμενους πληροφορίες, προκειμένου να εξασφαλίσουν τη διαφάνεια και την προβλεψιμότητα στους όρους εργασίας για όλους.

Τέλος, θέλω να υπογραμμίσω τη καίρια αλλαγή που εισάγει το Υπουργείο στον τρόπο εφαρμογής της ψηφιακής κάρτας εργασίας για τις περιπτώσεις επιχειρήσεων που την υιοθετούν οικειοθελώς. Οι επιχειρήσεις αυτές θα απαλλάσσονται στην πράξη από το 90% των γραφειοκρατικών διαδικασιών που προβλέπονται κατά την υποχρεωτική εφαρμογή της ψηφιακής κάρτας εργασίας. Εδώ, σημειώνω, ότι αυτή ήδη έχει προχωρήσει σε διάφορους κλάδους καταγράφοντας θετικά αποτελέσματα για πολλές χιλιάδες εργαζόμενους.

Κύριε Υπουργέ, κλείνοντας θέλω να αναγνωρίσω δημόσια τις προσπάθειές σας για την αντιμετώπιση ενός άλλου πολύ σπουδαίου ζητήματος που απασχολεί και την περιφέρεια την οποία εκπροσωπώ την Φλώρινα και γενικότερα τη δυτική Μακεδονία. Αναφέρομαι στο πρόβλημα της εποχιακής ανεργίας και στη δυνατότητα χρηματοδότησης από το Υπουργείο Εργασίας, της εργασιακής κινητικότητας ανέργων που προκηρύξατε πριν από λίγες ημέρες και απευθύνεται στη ΔΥΠΑ. Έχοντας ο ίδιος υπηρετήσει ως σύμβουλος επί σειρά ετών στον τότε ΟΑΕΕ, γνωρίζω πάρα πολύ καλά τις διαφορετικές πλευρές του προβλήματος της ανεργίας και το πώς αυτό επηρεάζει τη δυτική Μακεδονία στο σύνολό της. Γι’ αυτό θεωρώ ότι η συγκεκριμένη πρόσκληση αποτελεί το πρώτο βήμα σε μία σειρά νέων προγραμμάτων που είμαι βέβαιος ότι θα ακολουθήσουν στους τομείς της επιχειρηματικής κατάρτισης της χορήγησης μικροπιστώσεων σε ανέργους και ούτω καθεξής. Τα οποία θα αλλάξουν και τα δεδομένα στη Φλώρινα. Σας ευχαριστώ.

**ΔΙΟΝΥΣΙΟΣ ΑΚΤΥΠΗΣ (Προεδρεύων της Επιτροπής):**Ευχαριστούμε κ. Παπασωτηρίου. Η κυρία Φωτίου έχει τον λόγο.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε. Δεν νομίζω, κύριε Πρόεδρε, ότι υπάρχει νοήμων πολίτης από τη δεξιά μέχρι την αριστερά, που δεν κατανοεί γιατί η κυβέρνηση καθυστέρησε, ενώ έπρεπε να είχε ψηφίσει μέχρι τον Αύγουστο του 2022 την Οδηγία. Γιατί προφανώς, αν θυμάστε καλά, όλοι το 2022 είχαμε μπει σε μια παρατεταμένη προεκλογική περίοδο. Όλη την ώρα ο κύριος Μητσοτάκης επανεκτιμούσε αν θα πάει ή δεν θα πάει και τα λοιπά. Άρα, δεν συνέφερε τότε. Δεν θέλατε να εκτεθείτε τότε. Αφού εξασφαλίσατε την εκλογή σας με το περιβόητο 41% που λέτε, από κει και ύστερα σκέφτεστε ποια είναι η καλή περίοδος να το φέρουμε αυτό ώστε ο ελληνικός λαός να μην ασχοληθεί και να μην ανοίξει μύτη; Η καλή περίοδος είναι στις πυρκαγιές μέσα, μέσα στις διακοπές, μέσα στις πλημμύρες. Αυτό είναι που κάνετε και αυτό είναι επαίσχυντο.

Κύριε Πρόεδρε, η κυβέρνηση με πρόσχημα την ενσωμάτωση λοιπόν, από τη μια προωθεί την ακραία επισφάλεια στο επίπεδο των εργασιακών σχέσεων και από την άλλη με ρυθμίσεις τις οποίες εισάγει αντιστρατεύεται και καταργεί το ίδιο το πνεύμα της Οδηγίας.

Θα το εξηγήσω γιατί συμβαίνει αυτό σε τέσσερα σημεία.

Το πρώτο, εισάγεται με πληθώρα άρθρων μια νέου τύπου σύμβαση εργασίας στο ελληνικό δίκαιο της σύμβασης μηδενικών ωρών, στην πραγματικότητα τη σύμβαση φάντασμα, όπου ο εργαζόμενος δεσμεύεται σε μία σύμβαση που δεν ξεκαθαρίζει το ωράριο, το μισθό και το χώρο εργασίας. Δηλαδή, με απλά λόγια θα έχει συνάψει μία σύμβαση που θα λέει, παραδείγματος χάριν, να εργάζεται Δευτέρα με Παρασκευή από 8 έως 8 το βράδυ και αν προκύψει ανάγκη ο εργοδότης θα μπορεί να ειδοποιεί τον εργαζόμενο 24 ώρες πριν με sms. Ακόμη και τον ελάχιστο αριθμό αμειβομένων ωρών δεν τον ορίζετε.

Είναι τραγικό, ότι ισχυρίζεστε, ότι με αυτό αντιμετωπίζετε τη μαύρη και αδήλωτη εργασία. Η αλήθεια, όμως, βέβαια, είναι ότι αυτό έρχεται σε ευθεία αντίθεση με όσα αναφέρονται στο προοίμιο της Ευρωπαϊκής Οδηγίας του Ευρωπαϊκού Κοινοβουλίου, το χωρίο δηλαδή 47. Νομίζω, ότι οι περισσότεροι το ανέφεραν που ρητώς αναφέρει ότι η Οδηγία δεν θα πρέπει να χρησιμοποιείται ως βάση για την καθιέρωση συμβάσεων μηδενικών ωρών εργασίας ή άλλων παρόμοιων συμβάσεων εργασίας. Επομένως, παραβιάζετε συνειδητά την ευρωπαϊκή νομοθεσία και η χώρα μας θα βρεθεί εξαιτίας αυτού στα ευρωπαϊκά δικαστήρια. Μη φαντάζεστε ότι θα το γλιτώσετε.

Δεύτερον, εισάγεται η δυνατότητα παράλληλης απασχόλησης σε έτερο εργοδότη που μπορεί να οδηγήσει σε 13 ώρες εργασία μέσα στο 24ωρο. Το Υπουργείο υποστηρίζει, ότι με τη ρύθμιση αυτή ο εργαζόμενος μπορεί να αυξήσει τα έσοδά του δουλεύοντας επιπλέον μέχρι και πέντε ώρες σε άλλο εργοδότη. Κατ’ αρχήν, το Υπουργείο δίνοντας τη δυνατότητα 13 ώρες εργασίας σε διαφορετικό εργοδότη, σε πάρα πολλές περιπτώσεις, δίνει ελεύθερο χρόνο όχι 11 ώρες ξεκούρασης αν υπολογίσει κανείς και τις ώρες μετακίνησης του εργαζόμενου, τόσο από την μια δουλειά στην άλλη όσο και από το σπίτι του προς την άλλη δουλειά.

Εργαζόμενη, λοιπόν, μητέρα χρησιμοποιώ παράδειγμα εργαζόμενου που υποκριτικά δηλώνετε ότι κόπτεστε - τόσο πολύ κόπτεστε - που δημιουργήσατε και Υπουργείο Κοινωνικής Συνοχής και Οικογένειας, για να στηρίξετε ότι σε 9 ώρες ή και 11 ώρες, θα μπορεί να κοιμηθεί αυτή η γυναίκα, να φροντίσει το παιδί, να κάνει τις απαραίτητες δουλειές για τις δικές της ανάγκες και της οικογένειας. Αντί, λοιπόν, να νοιαστείτε πραγματικά για την αύξηση του εισοδήματος του εργαζόμενου με αύξηση μισθών με αξιοπρεπείς συνθήκες εργασίας, εσείς επιμένετε να απομυζάτε όλη του τη ζωή για να φέρετε τη φθηνή εργασία του σχεδίου Πισσαρίδη. Ξέρετε, ότι δεν πρόκειται να καταπολεμήσετε την μαύρη εργασία αφού έχετε διαλύσει το ΣΕΠΕ.

Τρίτος λόγος, επιτρέπεται η εργασία την έκτη μέρα εργασίας σε επιχειρήσεις συνεχούς ή εποχιακής λειτουργίας. Ο στόχος της ρύθμισης, είναι να ευνοηθεί η βαριά βιομηχανία και βεβαίως ο τουρισμός, που είναι η ιστορία της εποχικής εργασίας και βέβαια με αυτό τον τρόπο δεν υπάρχουν νέες προσλήψεις. Πού βρίσκεται η ανεργία;

Τέταρτος λόγος, δεν ανατρέπεται η ελάχιστη υποχρέωση των 12 μηνών προϋπηρεσίας, για τη θεμελίωση δικαιώματος απόλυσης. Έτσι, η οριοθέτηση της περιόδου μαθητείας σε έξι μήνες χωρίς αυτό να συνιστά στην πράξη κανένα επιπλέον δικαίωμα είναι κενή περιεχομένου. Είναι, σαφές ότι γνωρίζετε ότι οι ρυθμίσεις σας αποσκοπούν στην απορρύθμιση της εργασίας και στη φτηνή εργασία. Είναι το σχέδιο Πισσαρίδη και βέβαια στα πλαίσια αυτά, δεν μπορεί παρά να έχετε και τη ρύθμιση με την οποία τιμωρείται η συνδικαλιστική δράση και προβλέπεται βαρύ πρόστιμο και φυλάκιση για όποιον αποφασίσει να εμποδίσει σε εισαγωγικά, να εργαστούν οι απεργοσπάστες που παραβιάζουν τη συλλογική απόφαση του συνδικάτου για να προχωρήσει η απεργία.

Είμαστε εντελώς αντίθετοι και με το αναπτυξιακό μοντέλο που πρέπει να ακολουθήσει η χώρα. Σας ξαναλέμε ότι την εποχή της γνώσης και της τέταρτης βιομηχανικής επανάστασης είναι εντελώς λάθος η προσέγγιση σας ότι η φθηνή εργασία θα οδηγήσει σε επενδύσεις και ανάπτυξη. Το είδαμε. Δεν οδήγησε στη Βουλγαρία, δεν οδήγησε στις ανατολικές χώρες καμία φθηνή εργασία σε ανάπτυξη. Θα οδηγήσει σε αύξηση της ανεργίας και σε περαιτέρω φυγή των ανθρώπων της γνώσης από τον τόπο μας. Ευχαριστώ, κύριε Πρόεδρε.

**ΔΙΟΝΥΣΙΟΣ ΑΚΤΥΠΗΣ (Προεδρεύων της Επιτροπής):** Και εμείς ευχαριστούμε, κυρία Φωτίου.

Η κυρία Λινού έχει τον λόγο.

**ΑΘΗΝΑ ΛΙΝΟΥ:** Ευχαριστώ, κύριε Πρόεδρε. Θα μιλήσω καθαρά για τις συνέπειες αυτού του νόμου που θέλετε να κυρώσουμε, στην υγεία των εργαζομένων και στην υγεία του συνολικού πληθυσμού της χώρας.

Ουσιαστικά αυτό που επιχειρείται με αυτό το νομοσχέδιο είναι να καταργηθεί κάθε δυνατότητα πρόληψης εργατικών ατυχημάτων, εργατικών νόσων και κάθε δυνατότητα προαγωγής υγείας του πληθυσμού του εργαζόμενου αλλά και του υπόλοιπου και θα σας εξηγήσω γιατί το λέω αυτό.

Υπάρχουν 3 βασικά στοιχεία σε αυτό το νομοσχέδιο που πλήττουν απευθείας την υγεία και την επιβίωση των εργαζομένων και του γενικού πληθυσμού. Το πρώτο είναι η διάρκεια εργασίας. Όταν κάποιος εργάζεται 13 ώρες και ας πούμε ότι είναι ειδικευόμενος σε κάποιο νοσοκομείο και καλύπτει εφημερίες - υπάρχουν μελέτες για αυτό που λέω - ή νταλικιέρης ή δουλεύει σε έναν εργοδότη ακόμα και σε δουλειά γραφείου και μετά προσθέτει 5 ώρες σε μια εταιρεία ταξί. Αυτός ο άνθρωπος είναι πλέον ή σίγουρο ότι θα προκαλέσει ατύχημα και θα κινδυνεύσει και ο ίδιος και θα βάλει σε κίνδυνο τον πληθυσμό και αυτόν που εξυπηρετεί, αλλά και τον γενικό πληθυσμό.

Το δεύτερο θέμα είναι ότι επιτρέπετε σε ειδικές κατηγορίες σε ανθρώπους να δουλεύουν σε ηλικία και άνω των 70 και 72. Και τι θα συμβεί; Ποιος θα κρίνει αν αυτός ο άνθρωπος σε αυτή την ηλικία έχει παραδείγματος χάριν και σακχαρώδη διαβήτη ή υπνοαπνοϊκό σύνδρομο και μπορεί να προκαλέσει ατύχημα και να χάσει και τη ζωή του, αν δεν είναι ο γιατρός εργασίας; Γιατί νομίζω κάπου η Κυβέρνηση έχει μπλέξει το ρόλο του γιατρού εργασίας, της ειδικότητας, που είναι μια ειδικότητα κατεξοχήν και κυρίως προληπτικής ιατρικής, ειδικότητα πρόληψης, με τον ρόλο του κλινικού γιατρού και φαίνεται αυτό και από την έκφραση στην οποία θα αναφερθώ αμέσως μετά, με την οποία περιγράφετε τους στόχους αυτού του νομοσχεδίου όσον αφορά την υγεία.

Ουσιαστικά η Κυβέρνηση προσπαθεί να βάλει ταφόπλακα στην ειδικότητα της ιατρικής της εργασίας, κάτι που δεν έκανε καμία κυβέρνηση τα τελευταία 40 χρόνια, που παρακολουθώ το θέμα της υγιεινής και ασφάλειας της εργασίας. Το δίδαξα και βλέπω και τι γίνεται στον κόσμο.

Γιατί επηρεάζεται υγεία του πληθυσμού, το είπα, αλλά ήθελα να σας ρωτήσω πώς είναι δυνατόν να ζητάτε μόνο τη γνώμη και όχι τη σύμφωνη γνώμη του ΚΕΣΥ, του Κεντρικού Συμβουλίου Υγείας, που είναι το κύριο συμβουλευτικό όργανο του Υπουργού Υγείας για το ποιος μπορεί να ασκήσει την ειδικότητα της ιατρικής της εργασίας, μια ειδικότητα, την οποία σχεδίασα πρέπει να σας πω και παρακολουθώ όλες τις κυβερνήσεις, το τι κάνουν για αυτή την ειδικότητα και με τιμά νομίζω το ότι έχω υπηρετήσει κυβερνήσεις και της Νέας Δημοκρατίας από το 1980 που είμαι στην Ελλάδα ενεργή στα θέματα δημόσιας υγείας μέχρι σήμερα και κυβερνήσεις του ΠΑΣΟΚ και κάθε κυβέρνηση που ζήτησε τη γνώμη μου. Ποιος, λοιπόν, θα μπορέσει να κάνει αυτή τη δουλειά, τη δουλειά του γιατρού εργασίας και μάλιστα να το κάνει νόμιμα, όταν απαγορεύεται οποιοσδήποτε εργαζόμενος γιατρός να ασκεί ακόμα και αν τις κατέχει 2 ειδικότητες;

Ποιος, λοιπόν, θα καλύψει θεωρητικά όλα αυτά τα πράγματα που δεν ξέρει κανένας άλλος γιατρός;

Ο λόγος είναι πως η ιατρική της εργασίας είναι από τις ελάχιστες ειδικότητες που εκτός από δουλειά στο νοσοκομείο περιέχει και 1.280 ώρες εκπαίδευσης, θεωρητικής εκπαίδευσης.

Πώς, λοιπόν, θα ξέρει ο μη γιατρός εργασίας όλα αυτά που πρέπει να κάνει, για να προστατεύσει και τους εργαζόμενους και το γενικό πληθυσμό;

Θέλω τώρα να αναφερθώ σε μερικά συγκεκριμένα χωρία του νόμου. Λέει, λοιπόν, ότι «διά του παρόντος καθορίζονται οι κατηγορίες ιατρών οι οποίοι μπορούν να ασκούν καθήκοντα ιατρού εργασίας, εφόσον αυτό κρίνεται αναγκαίο, προκειμένου να αντιμετωπιστεί η αύξηση των εργατικών ατυχημάτων».

Ναι, έχουμε αύξηση. Το 1982, που ανέλαβα υπηρεσία στο εργαστήριο υγιεινής, μέτρησα τότε και υπάρχει διδακτορική διατριβή, 101 θανατηφόρα ατυχήματα στη χώρα και τώρα έχουμε περισσότερα από 101.

Σαράντα χρόνια μετά.

Αυτό δείχνει πόσο μεγάλη ανάγκη έχουμε να αναπτύξουμε αυτές τις δυνατότητες πρόληψης και να ενταθεί η αντιμετώπιση των επαγγελματικών κινδύνων και ασθενειών. Η ιατρική της εργασίας, αυτός που ασκεί το επάγγελμα της ιατρικής της εργασίας δεν αντιμετωπίζει τη νόσο. Αν κάποιος πάθει, λόγω της δουλειάς του, χρόνια αναπνευστική ανεπάρκεια ή καρκίνο του πνεύμονα, δε θα τον αντιμετωπίσει γιατρός εργασίας.

Βεβαίως, εκεί, θα τον αντιμετωπίσει ο κλινικός γιατρός, είτε ο πνευμονολόγος είτε ο πνευμονοχειρουργός. Όμως, δε θα μπορεί να τον διαγνώσει, να του δώσει άλλη θέση εργασίας ο γυναικολόγος ή ο χειρουργός.

Γιατί, τότε, αν ήταν έτσι, αν όλες οι ειδικότητες κάνανε όλες τις δουλειές, θα μπορούσα και εγώ, που είμαι επιδημιολόγος, να κάνω τη δουλειά του άντρα μου, ας πούμε, να τον καλύψω σε κάποιο χειρουργείο.

Το δεύτερο, που επίσης είναι σημαντικό και πρέπει να το δούμε σε αυτό το θέμα, είναι ότι λέτε ότι θα έχουμε, το είπα και πριν, σύμφωνη γνώμη του ΣΥΑΕ, που είναι το Συμβούλιο Υγείας και Ασφάλειας στην Εργασία. Αυτό είναι ένα συμβούλιο φορέων που περιλαμβάνει και εργοδότες και εργαζόμενους. Οπότε, θα πάει ο εργοδότης να πει ποιος γιατρός, ο οποιοσδήποτε εργοδότης, μπορεί να είναι καλά μορφωμένος ή μπορεί να είναι και κάποιος που έχει υπηρεσία εκκενώσεων βόθρων, είναι και επίκαιρο αυτό.

Αυτός ο εργοδότης ή η ομάδα των εργοδοτών, λοιπόν, θα αποφασίσει ποιος γιατρός, ποια ειδικότητα γιατρού μπορεί να ασκήσει ιατρική της εργασίας. Μια ειδικότητα που στην Αμερική είναι επτά χρόνια, σε μας είναι τέσσερα ή πέντε χρόνια και που περιλαμβάνει, όπως σας είπα, ένα πλήρες έτος θεωρητικής εκπαίδευσης.

Το τελευταίο που θέλω να πω, που λέει ακόμα πόσο αδιαφορείτε για την υγεία του πληθυσμού, σε μια παράγραφο που βάλατε, την 32, προσθέσατε τις ευθύνες του εργοδότη προς τον εργαζόμενο σε περιόδους κρίσεων και φυσικών καταστροφών. Το μόνο στο οποίο αναφέρεστε είναι πως θα φύγει ο εργαζόμενος από τη δουλειά του για να μην έχει και ευθύνες ο εργοδότης.

Και δεν μιλάτε ότι έχουμε αυτή τη στιγμή, σήμερα, διασώστες που δεν τους μοιράσατε μπότες, μάσκες, αδιάβροχα ενδύματα και κινδυνεύουν να πεθάνουν από αρρώστιες, που έχουν τόσο πολύ υψηλή θνητότητα που ξεπερνάει το 10%. Η θνητότητα είναι από αυτούς που θα αρρωστήσουν πόσοι θα πεθάνουν.

Δε μπορούμε, λοιπόν, να αδιαφορούμε για την υγεία των εργαζομένων, του γενικού πληθυσμού, για να κάνουμε εύκολη τη μη τήρηση των νόμων της δημόσιας υγείας που υπάρχουν για όλη την Ευρώπη. Αυτή, δε, η ειδικότητα είναι ειδικότητα πανευρωπαϊκή και είναι κάτι που απασχολεί όλες τις χώρες.

Ευχαριστώ πολύ.

**ΔΙΟΝΥΣΙΟΣ ΑΚΤΥΠΗΣ (Προεδρεύων της Επιτροπής):** Κι εμείς ευχαριστούμε.

Ο κ. Γεωργιάδης, έχει τον λόγο.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Ευχαριστώ πάρα πολύ, κύριε Πρόεδρε. Εισαγωγικά, για να δώσω χρόνο στην φίλτατη, κυρία Λινού, θα της κάνω το ερώτημα για να απαντήσει αφού τελειώσω. Πόσοι σήμερα είναι ειδικευόμενοι στην ειδικότητα του ιατρού εργασίας; Γιατί κάθε χρόνο από τον πεπερασμένο αριθμό των σήμερα ασκούντων αυτήν την ιατρική ειδικότητα στις επιχειρήσεις κάποιοι παίρνουν σύνταξη. Άρα, θα έπρεπε να θεωρήσουμε ότι τουλάχιστον όσοι παίρνουν σύνταξη σε ένα κλειστό σώμα είναι αυτοί που ετοιμάζονται να μπουν στο ίδιο σώμα. Αφού, λοιπόν, αυτή είναι μια τόσο καταπληκτική ειδικότητα που εμείς θέλουμε για λόγους κάποιων συμφερόντων ή αδιαφορίας να καταργήσουμε, θα ήθελα να μου πείτε, σήμερα, από την ιατρική μας κοινότητα πόσοι έχουν επιλέξει την ειδικότητα του ιατρού εργασίας, για να ξέρω εγώ ως Υπουργός Εργασίας, του χρόνου, πόσοι καινούργιοι ιατροί εργασίας θα βγούνε. Τον παραπάνω χρόνο πόσοι ιατροί εργασίας θα βγούν; Να υπολογίσω αυτούς που παίρνουν σύνταξη και να δούμε αν αυτό έχει μία ισορροπία.

Το λέω αυτό, διότι και το 2017, η κυβέρνηση του κόμματος που έχετε την τιμή να είστε βουλευτής νομοθέτησε και προσέθεσε επιπλέον ιατρικές ειδικότητες, το σώμα των ιατρών εργασίας, για τους ίδιους λόγους που θα εξηγήσω κατά τη συζήτηση, κυρίως στην επί των άρθρων συζήτηση και αφού ακούσουμε και τους φορείς για να καταλάβουμε τι είναι αυτό που θέλουμε να κάνουμε. Πάντως, σίγουρα, δεν είναι γιατί αδιαφορούμε για τα εργατικά ατυχήματα ή γιατί αδιαφορούμε για την υγεία των εργαζομένων, όπως μας κατηγορήσατε. Εξαιρετικά βαριά κατηγορία. Θέλω να πιστέψω ότι η έναρξη της κοινοβουλευτικής θητείας δεν θα είναι με τέτοιες βαριές κατηγορίες. Θα μου επιτρέψετε να πω ότι όσο ενδιαφέρεστε εσείς για την υγεία των εργαζομένων, τόσο ενδιαφερόμαστε κι εμείς. Δεν σας παραχωρούμε κανένα επιπλέον κίνητρο ή μεγαλύτερη ευαισθησία. Την ίδια ευαισθησία συμμεριζόμαστε όλοι. Ούτε εγώ περισσότερο, ούτε εσείς λιγότερο. Την ίδια. Τα υπόλοιπα αναμένω μετά να μου πείτε, πόσοι σήμερα γιατροί έχουν πάρει αυτή την ειδικότητά και μετά θα σας πω κι εγώ τον αριθμό για να καταλάβουμε λίγο, αν η ζήτηση θα επανέλθει στον πραγματικό κόσμο ή αν θα λέμε φληναφήματα στη Βουλή.

Κυρίες και κύριοι συνάδελφοι, κάθομαι εδώ περίπου δύο ώρες και ακούω, πιστεύω χωρίς να διακόψω κανέναν, τους Εισηγητές όλων των κομμάτων με σεβασμό. Έχω ακούσει χαρακτηρισμούς, ότι είναι καταστροφικό, ότι ξηλώνει εργατικά δικαιώματα δεκαετιών, ότι κάνει τη βρώμικη δουλειά των επιχειρήσεων. Έως και περίπου αντίχριστο κατάλαβα ότι είναι το νομοσχέδιο, αφού αντιστρατεύεται τη θεία βούληση της κυριακάτικης αργίας και διάφορους άλλους χαρακτηρισμούς. Ας δεχθώ, για την ανάγκη της συζήτησης, ότι αυτά που λέτε είναι αληθή και ότι αυτός ο κακός άνθρωπος, ο Άδωνις Γεωργιάδης, που μάλιστα μόνο αυτός θα μπορούσε να κάνει αυτή τη βρώμικη δουλειά κατά την εύφημο μνεία που μου απέδωσε ο κύριος συνάδελφος του ΣΥΡΙΖΑ, μάλλον λόγω άγνοιας κινδύνου όπως είπε, κάνει ένα τόσο φοβερό πράγμα που ξηλώνει τα πάντα. Το πενθήμερο, το οκτάωρο, τα εργασιακά δικαιώματα, τον συνδικαλισμό. Τα πάντα.

Πού είναι η κοινωνία; Δηλαδή, κάνω εγώ κάτι τέτοιο και η κοινωνία σιωπά; Πιστεύω θα συμφωνήσουμε ότι δεν υπήρξε καμία τρομερή αντίδραση. Μα, το νομοσχέδιο έχει βγει στη δημόσια διαβούλευση πολύ πριν από τις πλημμύρες. Πριν από τις πλημμύρες υπήρχε καμία μεγάλη φασαρία; Είχατε διαπιστώσει την κοινωνία να σείεται από τις αντιδράσεις των ανθρώπων που αντιλήφθηκαν το νομοσχέδιο αυτό, ότι καταργούνται όλα αυτά που αναφέρετε; Γιατί, αν εγώ πράγματι τα κάνω αυτά και η αντίδραση της κοινωνίας είναι αυτή που βλέπουμε, τότε κάτι πολύ περίεργο συμβαίνει στην κοινωνία μας. Πλην κάποιας συγκέντρωσης του ΚΚΕ με το ΠΑΜΕ, τη μια φορά ήταν αν θυμάμαι καλά γύρω στους 150 και την άλλη καμιά διακοσαριά, για την τιμή των όπλων. Θα δούμε λέει, όταν θα κάνουμε απεργία. Να δούμε πόσοι θα απεργήσουν. Πρέπει να καταλάβουμε όλοι μας ότι όταν η κριτική που ασκούμε είναι εκτός πραγματικότητας, πλέον, η κοινωνία δεν ακολουθεί. Η κύρια Φωτίου είπε ότι ο Μητσοτάκης σκεφτόταν πότε θα κάνει τις εκλογές και το 41% το οποίο μας λέτε συνέχεια.

 Εμείς δεν μιλάμε για κανένα 41%. Το 41% το είπε ο ελληνικός λαός στην κάλπη. Και το είπε ο ελληνικός λαός στην κάλπη, αφού άκουσε εσάς για τα 4 προηγούμενα χρόνια να λέτε περίπου αυτά που είπατε σήμερα και έρχεστε σήμερα, αφού μετρηθήκαμε και φάγατε 23 μονάδες στο κεφάλι, να λέτε πάλι τα ίδια. Δηλαδή, συγγνώμη, τον ελληνικό λαό τον ακούτε καθόλου, έχει δικαίωμα να έχει άλλη γνώμη από τη δική σας, ή πρέπει όλοι να συμφωνούν με αυτά που λέτε εσείς;

Οφείλω εδώ και μια πολιτική παρατήρηση, που μου έκανε εντύπωση, δεν μπορώ να μην την κάνω. Υπήρξε μια μεγάλη συζήτηση για το αν στις εκλογές αυτές μπήκαν πολλά περισσότερα κόμματα δεξιότερα της Ν.Δ, αναφερόμενος στους ΣΠΑΡΤΙΑΤΕΣ, στη ΝΙΚΗ, στην ΕΛΛΗΝΙΚΗ ΛΥΣΗ. Πιστεύω όλοι θα το καταλάβουμε αν πάρουμε τα πρακτικά, ότι η κριτική που άσκησαν τα τρία αυτά κόμματα στο νομοσχέδιο, ήταν πιο Αριστεροί από τα αριστερά κόμματα. Με συγχωρείτε, εγώ δεν σας αναγνωρίζω ως Δεξιούς, πηγαίνετε από την άλλη μεριά, γιατί όλη σας η κριτική ήταν εκρηκτική σοσιαλιστική και μάλλον σοσιαλιστική των αρχών του σοσιαλισμού, ούτε καν της εποχής της σοσιαλδημοκρατίας. Ενδιαφέρουσα πολιτική και κοινωνιολογική παρατήρηση, ότι τα κόμματα που υποδύονται τη Δεξιά όχι μόνο δεν έχουν καμία σχέση με την Δεξιά, την Δεξιά κατά βάση που είναι υπέρ της ελεύθερης οικονομίας, αλλά αναμασούν «τσιτάτα» της Αριστεράς, που ταλάνιζαν την Ελλάδα 50 χρόνια, την ώρα που η Ελλάδα γύριζε τη πλάτη στην Αριστερά. Έχει πολύ ενδιαφέρον και θα είναι ωραία πολιτική συζήτηση αυτή την τετραετία, να αναδείξουμε τη δική μας ευθύνη στον ελληνικό λαό, ότι εσείς με τη Δεξιά δεν έχετε καμία σχέση, αν λέτε τέτοια, είστε κανονικοί Κομμουνιστές.

Πάμε λοιπόν τώρα στην ουσία, τι κάνει αυτό το νομοσχέδιο. Πρώτα από όλα, κύριε συνάδελφε από το ΠΑΣΟΚ, δεν μπορώ να μη σας το πω αυτό, γιατί πραγματικά, καμιά φορά όλα πρέπει να έχουν κάποια όρια. Κάνατε τη σφοδρότερη κριτική στο θέμα της 12μηνης μη αποζημιωτικής περιόδου, σφοδρότατη κριτική από όλα τα κόμματα που ακούστηκαν σήμερα, στο ότι διατηρείται το 12μηνο χωρίς αποζημίωση, έγινε από τον Εισηγητή του ΠΑΣΟΚ, ότι παραβιάζει, είπατε επί λέξει, τη χάρτα των εργατικών δικαιωμάτων της Ευρωπαϊκής Ενώσεως. Για να συνεννοούμαστε, ο νόμος που καθιέρωσε την 12μηνη περίοδο χωρίς αποζημίωση, ψηφίστηκε, είναι ο νόμος 3863 του 2010 το άρθρο 74, Πρωθυπουργός ήταν ο κ. Γεώργιος Παπανδρέου, μέλος της Κοινοβουλευτικής Ομάδας σήμερα και θα ήταν τραγικό να λέτε στη Βουλή, στα αλήθεια, ότι στη τελευταία σας φορά ως συμμετέχοντες αυτοδυνάμως σε κυβέρνηση, ένας από τους πρώτους σας νόμους και μάλιστα προ του Μνημονίου, ήταν να ξηλώσετε την ανθρώπινη χάρτα δικαιωμάτων των εργαζομένων της Ευρωπαϊκής Ενώσεως. Αν κάνατε κάτι τέτοιο, ντροπή σας. Εγώ λέω ότι δεν το κάνατε, αλλά αν το κάνατε, ντροπή σας, αν πράγματι το ΠΑΣΟΚ με τον Γιώργο Παπανδρέου ξήλωσε τη Χάρτα Ανθρωπίνων δικαιωμάτων Εργατών στη Βουλή, ντροπή σας αν το κάνατε. Εγώ λέω ότι κακώς κατηγορήσατε κατ’ αυτό τον τρόπο τον κ. Παπανδρέου, ή ίσως να έχετε κάποιο εσωκομματικό ζήτημα μαζί του για να λέτε κάτι τόσο βαρύ στη Βουλή των Ελλήνων. Πάντως ο νόμος στον οποίον αναφερθήκατε και η προσφυγή της ΓΣΕΕ, είναι επί του νόμου του ΠΑΣΟΚ. Ζητήστε συγγνώμη από τον ελληνικό λαό λοιπόν, φέρτε τον κ. Παπανδρέου εδώ που το εισηγήθηκε να μας ζητήσει συγγνώμη και τα ξαναλέμε για τον νόμο.

Απαντώ λοιπόν σε αυτό, για να μη χάνουμε και χρόνο. Ψεύδεστε. Η Ευρωπαϊκή Οδηγία επιβάλλει τα όρια της υπό δοκιμή του εργαζομένου, τη δοκιμαστική του περίοδο, δηλαδή, την απόλυσή του. Το αποζημιωτικό σκέλος αποτελεί εθνική νομοθεσία, γι’ αυτό και δεν είναι ίδια σε όλα τα κράτη. Υπάρχουν κράτη, για να ξέρετε, που έχουν αποζημίωση από τη πρώτη μέρα, υπάρχουν κράτη που έχουν αποζημίωση 9 ή 12 μήνες, όπως εμείς, ή 6 μήνες ή 4 μήνες και υπάρχουν και κράτη που δεν έχουν καθόλου αποζημίωση, μηδέν. Γιατί; Γιατί η Ευρωπαϊκή Οδηγία αναφέρεται στο κομμάτι της σύμβασης, το αν είναι Αορίστου δηλαδή ή όχι και δεν υπεισέρχεται καθόλου στο αποζημιωτικό σκέλος, το οποίο είναι εθνική νομοθεσία και έχουμε δικαίωμα να το κάνουμε ότι θέλουμε εμείς.

Αφήστε τώρα το πνεύμα, εφόσον θέλατε να πάμε νομικά, να πάμε νομικά για να τελειώνουμε, και γι’ αυτό και εσείς τότε ως ΠΑΣΟΚ το ψηφίσατε, γιατί μπορούσατε, αυτή είναι η απάντηση.

Πάμε τώρα, κατά τη γνώμη μου, στο γιατί αυτό το νομοσχέδιο δεν έχει προκαλέσει αντιδράσεις και εσείς υποκρίνεστε ότι υπάρχει. Γιατί το νομοσχέδιο αυτό και αυτή ήταν η βασική μας προσπάθεια δεν ήταν και δεν είναι- και αυτό θα είναι και τα επόμενα μας νομοσχέδια - μια προσπάθεια να αποτυπώσουμε σε χαρτί πράγματα που ήδη ισχύουν προ πολλού στην αγορά εργασίας στην Ελλάδα, τα οποία μέχρι τώρα γίνονταν παράνομα, οδηγούσαν τον κόσμο σε «μαύρη» εργασία, σε «μαύρη» οικονομία και εμάς «να κλείνουμε τα μάτια» ότι αυτά γίνονται αλλά κάνουμε ότι δεν τα βλέπουμε. Παράδειγμα: Όταν κάναμε την πρώτη αναφορά στους πολλαπλούς εργοδότες, εκεί που είπε ο κύριος συνάδελφος από τον ΣΥΡΙΖΑ ότι είχα μια ατυχή στιγμή, ευκαιρία να εξηγήσω εκείνη την πράγματι άτυχη στιγμή, η ατυχής στιγμή πως προέκυψε;

Είμαι στην εκπομπή του ΣΚΑΪ του κυρίου Ανδρίτσου, τη θερινή, από το γραφείο μου με skype. Αναφέρομαι στους δύο εργοδότες και λέω: «κάτω από τη βάση, βεβαίως, του Προεδρικού Διατάγματος τάδε που είναι οι 11 ώρες συνεχούς αργίας». Αυτό δεν παίζει γιατί έχει κολλήσει το skype μου, κι αν δείτε εκείνη την ώρα την εκπομπή «κόβομαι» στον αέρα, μιλάνε και μετά όταν επανέρχονται πάμε σε άλλο θέμα. Ξεχνάω να το πω, συνειδητοποιώ ότι δεν έχει ακουστεί γιατί μου το λένε από το Γραφείο Τύπου μου, και παίρνω τον κύριο Ανδρίτσο, τηλέφωνο και σε είκοσι λεπτά βγαίνω στο ραδιόφωνο του ΣΚΑΪ και λέω, να ξέρετε το πρωί δεν ακούστηκε αυτό γιατί κόλλησε το skype.

Ανακοινώσεις τα κόμματα, φασαρίες, τι είπε ο Γεωργιάδης, έβγαλα Δελτίο Τύπου στη μία ώρα κλπ. Ερώτηση: Οι δημοσιογράφοι, οι πρώτοι που αντέδρασαν με πρωτοσέλιδο- όχι όλοι ορισμένοι από αυτούς - με ένα πρωτοσέλιδο «Σκλαβιά Γεωργιάδη»! Οι δημοσιογράφοι! Είναι ένας κλάδος που εδώ και χρόνια έχει εργασία σε πολλαπλούς εργοδότες ναι ή όχι; Δηλαδή, οι πρώτοι υποκριτές ήταν αυτοί που γράφουν τα άρθρα, διότι οι πιο συνήθεις εργασιακές σχέσεις δημοσιογράφων Ελλάδα σήμερα είναι: Να είναι υπάλληλος σε μια εφημερίδα, σε ένα κανάλι, να δουλεύει σε ένα site, να γράφει σε ένα δεύτερο site στην επαρχία να βγαίνει και σε ένα ραδιόφωνο. Αυτή είναι η συνήθης θέση του δημοσιγράφου σήμερα. Ούτε καν σε δύο. Σε πέντε εργοδότες! Οι περισσότεροι! Κάτι που το ξέρουν όλοι και το κάνουν μπροστά στα μάτια τους υποκρίνονταν ότι το βρήκε ο Γεωργιάδης.

Πάμε λοιπόν να εξηγήσουμε τι είναι αυτό. Είναι ένα άρθρο εκπορευόμενο σαφώς από την Οδηγία και πάρα πολύ υπέρ του εργαζομένου, κατά τη δική μου γνώμη, εσείς έχετε κάθε δικαίωμα να έχετε άλλη γνώμη. Το γεγονός ότι οι εργαζόμενοι όχι μόνο δεν εξεγείρονται αλλά το υποστηρίζουν, πιστεύω ότι μου δίνει το δικαίωμα να πω ότι είναι η δική μου γνώμη ορθή. Να εξηγήσω τώρα γιατί είναι υπέρ του εργαζόμενου. Γιατί θεσπίζουμε το Εργατικό Δίκαιο στις κοινωνίες; Γιατί υπάρχει το Εργατικό Δίκαιο; Ποιος ο λόγος υπάρξεώς του; Είναι η ρύθμιση η προστασία μιας άνισης σχέσης: η σχέση εργοδότη- εργαζομένου. Όπου ο εργοδότης είναι το ισχυρό μέλος και ο εργαζόμενος με αδύναμο. Και έρχονται τα κράτη και σωστά, και με σειρά νομοθετικών πρωτοβουλιών προσπαθούν να ενισχύσουν τη διαπραγματευτική σχέση του αδύναμου μέλους έναντι του ισχυρού και να φέρει μια ισορροπία στις ανθρώπινες σχέσεις.

Πότε είναι ισχυρότερη η θέση ενός εργαζόμενου, η διαπραγματευτική του θέση, έναντι του εργοδότη του; Όταν έχει και δεύτερο εργοδότη ή όταν έχει έναν εργοδότη; Εγώ ισχυρίζομαι και γι’ αυτό εισηγούμαι αυτή την ρύθμιση, και μάλιστα, με περηφάνια ότι το να έχει ένας εργαζόμενος και μια δεύτερη εργασία ενισχύει τη διαπραγματευτική του θέση, μειώνει την απόσταση με το ισχυρό μέρος τον εργοδότη, και κάνει τον εργοδότη εξαιρετικά πιο προσεκτικό στη συμπεριφορά του ως προς τον εργαζόμενό του, φοβούμενος ότι θα τον χάσει εφόσον «έχει ανοίξει κι άλλη πόρτα». Δεν είναι μόνο ζήτημα εισοδήματος είναι ζήτημα διαπραγματευτικής ισχύος. Ενισχύουμε τον εργαζόμενο.

Ποιοι το κατάλαβαν πρώτοι; Οι εργαζόμενοι. Τα περισσότερα θετικά σχόλια που έλαβα ήταν για αυτή τη ρύθμιση, την οποία εσείς πολεμάτε λες και δεν ξέρετε όλοι εσείς στον κοινωνικό σας περίγυρο ανθρώπους που κάνουν και δουλειά για να πάρουν- όπως το λένε «ένα εξτραδάκι». Δεν το έχετε ακούσει, από εμένα το ακούτε πρώτη φορά. Τι γίνεται όμως σήμερα; Αυτό το «εξτραδάκι» είναι «μαύρο». Και η επιχείρηση είναι σε κίνδυνο στον έλεγχο από την Επιθεώρηση Εργασίας και ο εργαζόμενος είναι ελεγχόμενος για «μαύρα» εισοδήματα.

Τι λέμε εμείς εδώ; Αντί κύριε να δουλεύεις μαύρος και ανασφάλιστος το «εξτραδάκι» σου, κάντο «άσπρο», θα πάρεις και μεγαλύτερη σύνταξη, θα έχεις τα εισοδήματα στη φορολογική σου δήλωση για να δικαιολογήσεις τις δαπάνες σου, θα είναι και η επιχείρηση νόμιμη, θα πάρει και πιο πολλά χρήματα ο ΕΦΚΑ και αυτό που σήμερα γίνεται παράνομα θα μπορεί να γίνεται νόμιμα.

Τι λέτε εσείς που είστε αντίθετοι στη ρύθμιση; Να συνεχίσουμε την υποκρισία, γιατί σίγουρα γνωρίζετε εκατοντάδες ανθρώπους ο καθένας σας που κάνουν αυτό το πράγμα και αντί να θέλετε να μας πείτε πώς θα το ρυθμίσουμε, μας λέτε «άρες μάρες κουκουνάρες». Υπάρχει, γίνεται, το ξέρετε, υποκρίνεστε, ψεύδεστε.

Η κυρία Φωτίου άρχισε με μεγάλο στόμφο, ως συνήθως, καλά μου έχει και αγάπη, είναι γνωστό αυτό. Κυρία Φωτίου, τι να κάνουμε, η πολιτική μας καριέρα δεν εξελίχθηκε κατά τον ίδιο τρόπο. Η δικιά μου είναι μάλλον λίγο περισσότερο επιτυχημένη από τη δικιά σας. Δικαιούμαι λίγο περισσότερο στόμφο. Άρχισε, λοιπόν, να μας λέει ότι θεσμοθετούμε τις συμβάσεις μηδενικών ωρών. Πρώτα απ’ όλα, ούτε «Εφημερίδα Συντακτών» δεν διαβάζετε. Καλά να μην διαβάζετε «Ελεύθερο Τύπο», να σας συγχωρέσω, «Αυγή» δεν διαβάζετε προφανώς, πουλάει 100 φύλλα, αλλά ούτε «Εφημερίδα Συντακτών»;. Δεν είδατε την κυρία Κοψίνη που έκανε ένα πρωτοσέλιδο «Υποχώρηση Γεωργιάδη. Αφαίρεσε τις συμβάσεις μηδενικών ωρών». Η κυρία Κοψίνη είναι μία έγκριτος δημοσιογράφος, εγώ τη σέβομαι.

**ΘΕΑΝΩ ΦΩΤΙΟΥ**: Αφού ανακατεύεις και την κυρία Κοψίνη, είναι ντροπή σου.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης)**: Μα, είπα ότι η κυρία Κοψίνη έγραψε «Υποχώρηση Γεωργιάδη», δεν είπα ότι με αποθέωσε, το αντίθετο.

Τι είναι, λοιπόν, και γιατί θεσμοθετείται η κατά παραγγελία σύμβαση, για να το καταλάβουμε. Θέλω να είμαι ειλικρινής - γιατί εγώ δεν έχω κόμπλεξ, ό,τι βλέπω το λέω - προς τιμήν του ίσως την πιο εύστοχη κριτική την έκανε ο κ. Μπιμπίλας. Πράγματι, έχει διαβάσει το άρθρο και κατάλαβε τι είναι γιατί αφορά πολύ και στον καλλιτεχνικό χώρο, κύριε Μπιμπίλα, το άρθρο αυτό. Εσείς το καταλαβαίνετε γιατί σίγουρα στην τέχνη το ξέρετε. Τι λέει αυτό το άρθρο. Έχεις μία εταιρεία catering ή έχεις ένα cast μιας ταινίας και εκεί που είχες κλείσει μία δεξίωση που σου είχαν πει ότι θα έχουν 200 καλεσμένους, σε παίρνουν στην εταιρεία δυο ημέρες πριν και σου λένε θα έχουμε 300 καλεσμένους και εκεί που είχες ανάγκη να έχεις 8 σερβιτόρους, έχεις ανάγκη να έχεις 12 σερβιτόρους. Τι γίνεται σήμερα; Παίρνει τηλέφωνο η εταιρεία όσους έχει στον τηλεφωνικό της κατάλογο και τους λέει «έχω ένα γάμο το Σάββατο και χρειάζομαι έξτρα προσωπικό. Έρχεσαι να κάνεις ένα «εξτραδάκι;». Λέει ναι ο εργαζόμενος, του δίνει 20€ - 50€ μαύρα, τα παίρνει, φεύγει. Μαύρος, ανασφάλιστος, κρυφός. Αυτό γίνεται σήμερα. Τι λέμε εμείς; Αντί να γίνεται αυτό έτσι, δίνουμε τη δυνατότητα στην επιχείρηση να το κάνει διαφορετικά, να το κάνει νόμιμα. Πώς δηλαδή; Πάει και συνάπτει σύμβαση με αυτούς που είπαμε πριν στον κατάλογο ή όσους θέλει από αυτούς, κατά παραγγελία. Συμφωνεί με αυτόν για να κάνει τη σύμβαση ότι έχει ένα ελάχιστο μηνιαίο ωράριο που τελικά θα τον χρησιμοποιήσει. Το ¼ αυτού του ωραρίου που θα συμφωνήσουν οι δύο είναι εγγυημένο, θα το πληρωθεί δουλέψει δε δουλέψει. Εάν τον καλέσει να δουλέψει εντός 24 ωρών και τον ακυρώσει τελευταία στιγμή γιατί έβρεξε και δεν έγινε η δεξίωση ή γιατί κάτι έπαθε ο σκηνοθέτης και δεν έγινε το γύρισμα στο καστ της ταινίας στο αντίστοιχο παράδειγμα, το πληρώνεται κανονικά σαν να πήγε και να δούλεψε. Έχει όλες του τις πρόνοιες, εφόσον έχει κανονικά ενεργή σύμβαση η οποία υπάρχει στην ΕΡΓΑΝΗ του εργατικού δικαίου, προστατεύεται, δηλαδή, από εργατικά ατυχήματα και οτιδήποτε άλλο, παίρνει τα λεφτά του άσπρα, τα βάζει στη φορολογική του δήλωση, πληρώνει τα ένσημα του, τα βάζει και η επιχείρηση στα έξοδά της.

Ποιο από τα δύο είναι καλύτερο για τον εργαζόμενο; Αυτό που γίνεται τώρα ή αυτό που νομοθετούμε εμείς; Ο κ. Μπιμπίλας είπε κάτι σωστό. Είπε ότι ωραίο είναι αυτό που λέμε και πράγματι είναι καλύτερο για τον εργαζόμενο, αλλά όλη την υπόλοιπη περίοδο που κάθεται; Πολύ σωστό. και πολύ σωστό.

Γι’ αυτό και θα το γράψουμε, το λέω και εδώ και θα γραφτεί και στην εγκύκλιο, πρώτον, εάν τον παίρνει μία επιχείρηση και του λέει έλα να δουλέψεις τρεις ώρες, δέκα με μία και έλα πάλι τέσσερις, δηλαδή, εντός τριών ωρών τον ξαναχρειαστεί, θα πληρώνεται και την αναμονή του. Αν είναι μεγάλη απόσταση μπορεί να γυρίσει σπίτι του και να ξαναπάει. Αλλά αν η απόσταση είναι έως τρεις ώρες θα πληρώνεται και την αναμονή του. Σαν να εργάζεται, δηλαδή, έτσι ώστε να καλύψουμε και την περίπτωση της διακοπτόμενης εργασίας που θα μπορούσε να είναι εις βάρος του εργαζόμενου. Πάλι πολύ καλύτερο από αυτό που ισχύει σήμερα που αυτό δεν το πληρώνεται ο εργαζόμενος που κάνει αυτό το «εξτραδάκι».

Άρα, βελτιώνουμε δραστικά τη θέση του εργαζόμενου σε μία μορφή εργασίας που σήμερα υπάρχει, αλλά πάλι υποκρινόμαστε όλοι μας ότι δεν υπάρχει κάτι ακόμα. Επίσης, βάλαμε ρητώς ότι απαγορεύεται η μετατροπή συμβάσεων μερικού ή ορισμένου χρόνου σε συμβάσεις κατά παραγγελία, θεωρώντας τη ρητά ως βλαπτική μεταβολή των εργαζομένων και άρα με δικαίωμα καταγγελίας του εργαζόμενου.

Όποιος μπορέσει να υποστηρίξει με λογικά επιχειρήματα ότι αυτή η ρύθμιση δεν είναι περισσότερο υπέρ των εργαζομένων, από αυτό που ισχύει σήμερα, θα του πω μπράβο. Όλοι οι εργαζόμενοι ξέρουν ότι αυτό είναι πάγιο αίτημα τους δεκαετιών.

Το οκτάωρο δεν καταργείται, το πενθήμερο δεν καταργείται. Δεν μπορώ να ακούω τσιτάτα που δεν έχουν καμιά σχέση με την πραγματικότητα. Προφανώς, αν καταργούσαμε το οκτάωρο ή το πενθήμερο και λογικά θα είχαμε απέξω 1,5 εκατ. κόσμο. Δεν είμαστε τρελοί. Ούτε δεν αγαπάμε τους εργαζόμενους. Διατηρείται και το πενθήμερο και το οκτάωρο.

Πάμε να εξηγήσω λίγο και το θέμα της εξαήμερης βάρδιας, κυλιόμενο πενθήμερο, δηλαδή, με εξαήμερη βάρδια. Όχι ο ίδιος εργαζόμενος έξι μέρες. Στις βάρδιες να βγαίνει και έκτη βάρδια κυλιόμενη. Ο κάθε εργαζόμενος πέντε μέρες. Εδώ, ερχόμαστε στις επιχειρήσεις 7μερης συνεχόμενης εργασίας και τους δίνουμε μία επιπλέον βάρδια την εβδομάδα που δεν μετράει στην υπερωριακή απασχόληση. Δεν απαγορεύεται, δηλαδή.

Σε αντιστάθμισμα δίνουμε αύξηση του μισθού εκείνης της ημέρας συν 40%. Καλύτερο από υπερωρία. Γιατί το κάνουμε αυτό; Διότι, δυστυχώς στη χώρα μας υπάρχει μεγάλη έλλειψη εξειδικευμένων βιομηχανικών εργατών. Υπάρχουν μια σειρά βιομηχανίες κρίσιμες για την ελληνική οικονομία που δε βρίσκουν επιπλέον εργατικό δυναμικό και πρέπει να βάλουν τους εργαζόμενους να δουλεύουν μαύρα για να μη σταματήσουν να δουλεύουν οι μηχανές, γιατί αν σταματήσουν να δουλεύουν για μία ώρα μετά κάνουν ημέρες για να ξαναπάρουν μπρος και στην πραγματικότητα καταστρέφεται η επιχείρηση.

Λέμε, λοιπόν, αντί να τον βάζεις να δουλεύει μαύρα και να το κάνουμε μεταξύ μας ψέματα ότι αυτό δε συμβαίνει, θα σου δώσω το δικαίωμα να το κάνεις νόμιμα για να μη φοβάσαι τον έλεγχο, αλλά θα τον πληρώσεις συν 40% και θα είναι όλοι ευχαριστημένοι.

Είπε η κυρία Λινού ότι δεν σεβόμαστε την υγεία τους. Λάθος κάνετε. Όταν δουλεύει «μαύρα» την έκτη μέρα δεν σεβόμαστε την υγεία του. Όταν δουλεύει νόμιμα και ο εργοδότης θα τον προσέχει και θα έχει όλη την ασφαλιστική κάλυψη που προβλέπει η εργατική νομοθεσία και αν συμβεί κάτι θα είναι εργατικό ατύχημα, ενώ όταν δουλεύει «μαύρα».

Εσείς λέτε να τους αφήνουμε να δουλεύουν «μαύρα». Γιατί ή θα μου βρείτε εργάτες να πάνε να δουλέψουν - που δεν υπάρχουν - ή θα μου πείτε να κλείσουν τα εργοστάσια ή θα μου πείτε να βάλουμε μια επιπλέον βάρδια.

Κανένας, κανένα Σωματείο, όχι το ΠΑΜΕ, όχι τα συνδικαλιστικά Σωματεία, τους ίδιους αυτούς που συγκροτούν τα Σωματεία, μέσα στα εργοστάσια. Να έχουν βγάλει μια ανακοίνωση, ένας; Ένας να λέει ότι δεν το θέλουμε;

Θέλετε να σας πω ποια είναι η αλήθεια; Όλα τα Σωματεία εργαζομένων σε εργοστάσια μάς το έχουν ζητήσει και το θέλουν, γιατί οι ίδιοι θέλουν να δουλεύουν «άσπρα», από το να δουλεύουν «μαύρα».

Στην πραγματικότητα, κυρία Λινού, αυτό που υπερασπίζεστε είναι μια υποκρισία. Θέλετε μεταξύ μας να λέμε ψέματα και να κλείνουμε τα μάτια σαν τη στρουθοκάμηλο. Όχι, εγώ δεν θα το κάνω αυτό. Αυτή η Κυβέρνηση θα νομοθετεί στον πραγματικό κόσμο στην αγορά εργασίας, με σεβασμό στα δικαιώματα των εργαζομένων, αλλά στον πραγματικό κόσμο.

Θέλω να πω στην αγαπητή συνάδελφο από τη «ΝΙΚΗ»: Δεν καταργείται η κυριακάτικη αργία. Δεν καταργείται η κυριακάτικη αργία. Σε κάποιους κλάδους, επεκτείνεται η δυνατότητα 7ημερης εργασίας, δηλαδή πενθήμερο και 8ωρο ανά κυλιόμενες βάρδιες και Κυριακή. Αυτό σημαίνει κατάργηση της κυριακάτικης αργίας και κάποια διάθεση αντιχριστιανική; Γιατί, σήμερα, αγαπητή συνάδελφε, δεν υπάρχουν κλάδοι που δουλεύουν τις Κυριακές, μόνιμα; Δεν το ξέρετε ότι στον τουρισμό, π.χ., δουλεύουν και τις Κυριακές; Δεν το ξέρετε ότι στην εστίαση δουλεύουν και τις Κυριακές; Δεν δουλεύουν τα περίπτερα τις Κυριακές; Τα πρατήρια καυσίμων δεν δουλεύουν και τις Κυριακές και ούτω καθ’ εξής; Τα γραφεία τελετών –άκρως χριστιανικά- δουλεύουν και τις Κυριακές.

Δηλαδή, το ότι θα γίνουν και οι παραγωγές εμφιαλωμένων νερών, αυτό καταργεί την κυριακάτικη αργία και μας κάνει αντίχριστους; Τώρα, σοβαρά τα λέμε αυτά, στη Βουλή των Ελλήνων; Τι να πω, πια; Μένω έκπληκτος.

Στη πραγματικότητα, τι κάνουμε; Προσθέσαμε τρεις κρίσιμους κλάδους – ο πρώτος είναι και πολύ επίκαιρος, λόγω της πλημμύρας. Η ανάγκη να προμηθευτούμε εμφιαλωμένα νερά αυξήθηκε πάρα πολύ. Και υπήρχε αίτημα. Δεν λέω ότι το κάναμε γι’ αυτό. Είχε έρθει αίτημα πριν από αυτό, αλλά οι πλημμύρες το έκαναν πολύ πιο επιτακτικό και πολύ πιο έντονο. Γιατί; Διότι ήλθαν οι οικονομικοτεχνικές μελέτες που λένε ότι τα εργοστάσια αυτά, όταν σταματάνε την Κυριακή, για να ξαναπάρουν μπρος τα μηχανήματά τους, χάνουν και τη Δευτέρα. Δημιουργούνται βλάβες στα μηχανήματα αυτά και, σε όλο τον υπόλοιπο κόσμο, αυτά δουλεύουν 7 ημέρες. Και δίνουμε το δικαίωμα σε αυτά τα εργοστάσια να δουλέψουν νόμιμα 7 μέρες – με κυλιόμενες βάρδιες, 5θήμερο, υπερωρία και 8ωρο. Πού είναι το φοβερό που κάναμε, το τρομερό, που καταργούμε την κυριακάτικη αργία;

Πάμε, τώρα, στο θέμα της απεργίας. Καταργείται -λέει- το δικαίωμα της απεργίας. Να το δούμε στον πραγματικό κόσμο. Τι λέει το άρθρο μας; Λέει ότι αν κάποιος πάει να παρεμποδίσει, στα πλαίσια της συνδικαλιστικής του δράσης, την είσοδο ή την έξοδο εργαζομένων σε μία εταιρεία, αυτό γίνεται ποινικό αδίκημα και επισείει τις πρόνοιες του νόμου, όπως είναι γραμμένο μέσα.

Επιφέρει και χρηματικό πρόστιμο και δεν είναι φιξ 5.000 ευρώ, όπως το είχαμε στη διαβούλευση, αλλά - σε συνεννόηση με το Υπουργείο Δικαιοσύνης - πηγαίνει στην κείμενη νομοθεσία και γίνεται όπως αποφασίζει το δικαστήριο. Το δικαστήριο μπορεί να αποφασίσει κάτω από 5.000 ή πάνω από 5.000 –αυτό είναι πρόβλημα του δικαστηρίου.

Γιατί μπήκε αυτό το άρθρο; Γιατί θέλουμε να εμποδίσουμε το δικαίωμα στην απεργία; Αυτός είναι ο σκοπός; Όχι. Απεργία όποιος θέλει να κάνει.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής της Κ.Ο. του Κ.Κ.Ε.):** *(Ομιλεί εκτός μικροφώνου)* Επειδή την εργοδοσία θέλεις να στηρίξεις.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Θα το εξηγήσω με ένα παράδειγμα και θα το καταλάβετε πάρα πολύ καλά όλοι, όσοι στην αίθουσα δεν είστε υποκριτές. Δεν λέω εσάς, κύριε Κατσώτη. Εσείς το πιστεύετε και καλά κάνετε είναι δικαίωμά σας.

Σχετικά με το θέμα της «ΜΑΛΑΜΑΤΙΝΑ». Ήμουν Υπουργός Ανάπτυξης, χειρίστηκα την υπόθεση και την ξέρω όσο κανείς άλλος. Η επιχείρηση αυτή χρεοκόπησε. Γιατί χρεοκόπησε, δεν έχει σημασία. Με κόπο, βρήκαμε επενδυτές. Οι επενδυτές διέσωσαν όλες τις θέσεις εργασίας. Απέλυσαν 5, δεν τους θέλανε αυτούς τους 5. Γι’ αυτούς τους 5, ένα σωματείο -δεν είναι ακριβώς το ΠΑΜΕ, αν έχω καταλάβει καλά, μπορεί να είναι μάλλον κάποιο συνεργαζόμενο με το ΠΑΜΕ, διότι κάπως έτσι ξεκίνησε- αποφάσισε να κάνει κινητοποίηση για το εργοστάσιο αυτό. Και τι έκαναν; Απέκλεισαν την είσοδο του εργοστασίου, για να εμποδίζουν τους εργάτες να δουλέψουν. Μάλιστα.

Οι εργάτες οι ίδιοι της «ΜΑΛΑΜΑΤΙΝΑΣ», από φόβο ότι θα χάσουν τη δουλειά τους αν δεν είχα βρει εγώ τους επενδυτές, μάς παρακαλούσαν να μπουν μέσα να δουλέψουν. Οι επενδυτές έλεγαν «Αν συνεχιστεί αυτό, εμείς τα μαζεύουμε και φεύγουμε και πάρτε εσείς το εργοστάσιο να το ετοιμάζετε μόνοι σας». Και ο εισαγγελέας, που πήγαινε εκεί, έλεγε ότι δεν υπάρχει ποινικό αδίκημα, δεν απαγορεύεται να κλείσουν την είσοδο, μόνο κάποιες πράξεις βίας. Αλλά, πολύ έξυπνα οι συνδικαλιστές, εκεί δεν έκαναν πράξεις βίας. Πήγαιναν απλώς και έκλειναν την είσοδο, για να μην προκαλέσουν ποινικό αδίκημα και την επέμβαση της αστυνομίας.

Εάν δεν καταφέρναμε, τελικά, να βγάλουμε τους ανθρώπους από την είσοδο και να λειτουργήσει το εργοστάσιο, αυτή η επιχείρηση θα είχε κλείσει και όλοι οι εργαζόμενοι σήμερα θα ήταν στο δρόμο. Δεν κατάλαβα, κύριε συνάδελφε. Άμα οι εργαζόμενοι σε ένα εργοστάσιο θέλουν να δουλέψουν και δεν συμφωνούν με την απεργία που προκηρύσσει το ΠΑΜΕ, είναι υποχρεωμένοι να απεργήσουν; Μάλλον τα έχετε μπερδέψει εδώ. Το Σύνταγμα κατοχυρώνει το δικαίωμα στην απεργία και το σεβόμαστε απολύτως. Αλλά το Σύνταγμα κατοχυρώνει και το δικαίωμα στην εργασία. Δεν κατοχυρώνει μόνο το δικαίωμα στην απεργία. Για να τελειώνουμε κ. Κατσώτη και κύριοι του ΚΚΕ, γιατί για εσάς ήταν περισσότερο το άρθρο. Όποιος πάει και κλείνει την είσοδο θα πηγαίνει αυτόφωρο στον εισαγγελέα.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής της Κ.Ο. «ΚΚΕ»):** Εδώ θα είμαστε και θα το δείτε.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):**  Να βάλετε ντουντούκες, να βάλετε πανό, να φωνάξετε όσο θέλετε, να πείτε ό,τι θέλετε, να πείτε τα αιτήματά σας, αλλά δεν θα εμποδίσετε ποτέ ξανά εργαζόμενο που θέλει να εργαστεί να πάτε εσείς να τον εμποδίσετε.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδος»):** Πολλοί προσπάθησαν και στο παρελθόν να καταργήσουν το δικαίωμα αυτό, αλλά δεν το κατάφεραν. Και ο Λάσκαρης το προσπάθησε………

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κάνετε λάθος. Εσείς δεν είστε οι καθοδηγητές των εργαζομένων. Οι εργαζόμενοι θα επιλέγουν μόνοι τους αν θέλουν να απεργήσουν ή όχι.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδος»):** Η απόφαση απεργίας είναι των εργαζομένων. Παίρνεται απόφαση από το Σωματείο.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κάνετε λάθος. Στη «Μαλαματίνα» καμία απόφαση των εργαζομένων δεν βγήκε. Το σωματείο των εργαζομένων είπε θα δουλέψει και εσείς πηγαίνατε απ’ έξω και κλείνατε την είσοδο. Αλλά εσείς που πηγαίνατε και κλείνατε την είσοδο δεν ανησυχούσατε αν θα χάσετε τη δουλειά σας. Καλά τα παίρνετε από το συνδικαλισμό που κάνετε. Οι άνθρωποι που θα έμεναν στο δρόμο όμως;

**ΧΡΗΣΤΟΣ ΚΑΤΣΩΤΗΣ (Ειδικός Αγορητής της Κ.Ο. «ΚΚΕ»):** Αυτό να το πάρετε πίσω, ότι τα «παίρνουμε» από το συνδικαλισμό.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Τα «παίρνετε», φυσικά, από τη δουλειά που κάνετε.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής της Κ.Ο. «ΚΚΕ»):** Κανένας δεν παίρνει από αυτούς που είμαστε μαζί, από τον συνδικαλισμό. Κανένας.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):**  Δεν ξέρω τι κάνετε. Ξέρω ότι το σωματείο των εργαζομένων του εργοστασίου ήθελε να πάει να δουλέψει και εσείς δεν τους αφήνατε. Αυτό το δικαίωμα πια δεν θα το έχετε. Αν θέλει να απεργήσει κάποιος θα απεργεί, εάν δεν θέλει δεν θα απεργεί. Σεβαστό το δικαίωμα στην απεργία, σεβαστό το δικαίωμα και στην εργασία. Δια της βίας κανένας δεν θα εμποδίζει κανένα στην Ελλάδα να κάνει αυτό που θέλει.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής της Κ.Ο. «ΚΚΕ»):** Βία ασκούν οι εργοδότες και εσείς. Κρατική και εργοδοτική βία. Αυτή ασκείται καθημερινά.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):**  Πάμε τώρα σε κάτι που άκουσα και θέλω να το εξηγήσω, για την Ανεξάρτητη Αρχή. Το ότι έγινε Ανεξάρτητη Αρχή η Επιθεώρηση Εργασίας, δε σημαίνει ότι έφυγε από το κράτος και είναι κάτι διαφορετικό. Τι προέκυψε από τη θεσμοθέτηση της Ανεξάρτητης Αρχής και μετά; Προέκυψαν περιπτώσεις, που το Υπουργείο Εργασίας έβγαζε μια εγκύκλιο, ως προς την ερμηνεία ενός νόμου και οι ελεγκτές της Επιθεώρησης, ερμήνευαν την εγκύκλιο με το δικό τους τρόπο. Είναι δυνατόν, κύριοι συνάδελφοι, μια επιχείρηση να ευδοκιμήσει στην Ελλάδα, αν το Υπουργείο τους λέει είναι νόμιμο να το κάνετε έτσι και η Επιθεώρηση τους λέει, όχι εγώ θεωρώ ότι είναι παράνομο αυτό που σας λέει το Υπουργείο; Γίνεται κράτος έτσι;

Τι λέμε, λοιπόν, εμείς; Η νομοθετική πρωτοβουλία είναι στην κυβέρνηση, στη Βουλή, στο Κράτος. Η ελεγκτική πρωτοβουλία είναι στην Επιθεώρηση. Εμείς θα θέτουμε τους κανόνες του τι είναι νόμιμο και τι είναι παράνομο και η Επιθεώρηση θα ελέγχει αν αυτό τηρείται ή όχι. Αυτοί είναι οι ρόλοι.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής της Κ.Ο. «ΚΚΕ»):** Που είναι η ανεξαρτησία;

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):**  Ανεξαρτησία ως προς τον έλεγχο. Δεν είναι η ανεξαρτησία ως προς τη νομοθέτηση. Αυτό σας λέω τόση ώρα. Δεν μπορεί να νομοθετεί καμία Ανεξάρτητη Αρχή στην Ελλάδα. Οι Ανεξάρτητες Αρχές στην Ελλάδα, υπακούν στους νόμους που ψηφίζει η Βουλή. Τελεία. Αν νομίζει κάποιος ότι έχουμε καταργήσει τη Βουλή των Ελλήνων, κάνει λάθος.

**ΓΕΩΡΓΙΟΣ ΜΟΥΛΚΙΩΤΗΣ(Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Να επανέλθει στο Υπουργείο η Επιθεώρηση Εργασίας.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):**  Αυτό είναι άλλο θέμα. Αυτό που λέτε είναι άλλο θέμα. Ο προκάτοχός μου επέλεξε μία μεταρρύθμιση. Εγώ σέβομαι και στηρίζω αυτή τη μεταρρύθμιση. Η μεταρρύθμιση αυτή τη στιγμή πηγαίνει καλά, οι έλεγχοι έχουν αυξηθεί, τα πρόστιμα είναι περισσότερα. Φαίνεται σιγά σιγά ότι η ανεξάρτητη Επιθεώρηση Εργασίας λειτουργεί με πάρα πολύ καλό τρόπο. Υπήρχε αυτή η δυσλειτουργία ως προς την ερμηνεία της νομοθεσίας.

Λύνεται αυτή η δυσλειτουργία με το παρόν άρθρο και ξεκαθαρίζει τι πράγμα; Το αυτονόητο, ότι η νομοθετική πρωτοβουλία είναι πάντα στην κυβέρνηση και σε κανέναν άλλο. Μόνο οι εκλεγμένοι εκπρόσωποι του ελληνικού λαού δύνανται να νομοθετούν. Ουδείς άλλος. Καμία ανεξάρτητη δεν μπορεί να νομοθετήσει, απολύτως καμία. Πάντα οι ανεξάρτητες αρχές μπορούν να εφαρμόζουν τους νόμους στα πλαίσια του νόμου που τους διέπει. Όχι πέραν αυτών.

**ΓΕΩΡΓΙΟΣ ΜΟΥΛΙΚΙΩΤΗΣ (Ειδικός Αγορητής της Κ.Ο. του ΠΑΣΟΚ – ΚΙΝΗΜΑΤΟΣ ΑΛΛΑΓΗΣ):** Δηλαδή τους επιβάλλετε.

**ΣΠΥΡΙΔΩΝ – ΆΔΩΝΙΣ ΓΕΩΡΓΙΑΔΗΣ (Υπουργού Εργασίας και Κοινωνικής Ασφάλισης):** Δεν τους επιβάλλουμε. Τους λέμε, ότι αυτό που γράφει το Υπουργείο, έχει υποχρεωτική εφαρμογή. Αυτό που λέει δηλαδή η κυβέρνηση, αυτό που ψηφίζει η Βουλή.

**ΓΕΩΡΓΙΟΣ ΜΟΥΛΙΚΙΩΤΗΣ (Ειδικός Αγορητής της Κ.Ο. του ΠΑΣΟΚ – ΚΙΝΗΜΑΤΟΣ ΑΛΛΑΓΗΣ):** Αυτό αφορά σε όλες τις ανεξάρτητες αρχές;

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργού Εργασίας και Κοινωνικής Ασφάλισης):** Εγώ μιλάω για την Ανεξάρτητη Αρχή της Επιθεώρησης Εργασίας. Αφού με ρωτάτε, την ίδια πολιτική είχα πει και ως Υπουργός Ανάπτυξης στην Επιτροπή Ανταγωνισμού. Για μένα είναι τελείως δεδομένο. Η κυβέρνηση προτείνει, η Βουλή νομοθετεί, οι ανεξάρτητες αρχές στα πλαίσια του νόμου που τους διέπει ακολουθούν αυτά που αποφάσισε η κυβέρνηση και η Βουλή. Λοιπόν, δεν κάνει ο καθένας ό,τι θέλει στην Ελλάδα και σίγουρα όχι στο Υπουργείο Εργασίας.

Άρα, λοιπόν, για να το κλείσω. Πιστεύω, ότι θα έχουμε μία εποικοδομητική συζήτηση και στην ακρόαση φορέων και στην επί των άρθρων συζήτηση και στην Ολομέλεια. Εγώ, θα περιμένω να δω αυτές τις φοβερές αντιδράσεις και το συγκλονισμό της κοινωνίας που προανήγγειλε ο κ. Κατσώτης. Και αν μου επιτρέπετε κύριε Πρόεδρε, για ένα λεπτό η κυρία Λινού να μας πει πόσοι είναι οι ειδικευόμενοι τώρα, αυτοί που τώρα σπουδάζουν για να γίνουν γιατροί εργασίας.

**ΔΙΟΝΥΣΙΟΣ ΑΚΤΥΠΗΣ (Προεδρεύων της Επιτροπής):** Ευχαριστούμε πολύ, κύριε Υπουργέ. Κυρία Λινού, έχετε τον λόγο.

**ΑΘΗΝΑ ΛΙΝΟΥ:** Ευχαριστώ πάρα πολύ κύριε Υπουργέ. Ξέρω πάρα πολύ καλύτερα τους αριθμούς και όχι μόνο και θα ήθελα να έχω τρία λεπτά.

**ΑΘΗΝΑ ΛΙΝΟΥ:** Το ύφος της συζήτησης προσβάλλει εμένα προσωπικά που είμαι καθηγήτρια πανεπιστημίου και που δούλεψα, κύριε Υπουργέ, όπως πολύ καλά ξέρετε σε πολύ δυσκολότερες συνθήκες ανθρώπων που προσπαθούν να αλλάξουν πράγματα. Βάλατε στο στόμα μου, ότι σας κατηγόρησα για έλλειψη ευαισθησίας. Σας κατηγόρησα και κυρίως τους συμβούλους σας, για άγνοια της ειδικότητος. Και για να το κάνω απλό, θα σας πω ένα πολύ απλό παράδειγμα και θα σας απαντήσω για τους αριθμούς γιατί τους ξέρω πολύ καλά. Αυτή τη στιγμή στη χώρα μας έχουμε τεράστια έλλειψη αναισθησιολόγων, θα δεχόσασταν να χειρουργηθείτε από έναν γιατρό εργασίας; Να σας δώσει αναισθησία ένας γιατρός εργασίας; Όχι. Κάνετε κάθε δυνατή προσπάθεια για να καλύψετε τη δουλειά με ειδικευμένους αναισθησιολόγος. Έχουμε έλλειψη καρδιοχειρουργών ή θωρακοχειρουργών. Βάζετε έναν παθολόγο να χειρουργήσει; Όχι.

Τώρα, όσον αφορά στους αριθμούς. Να μην παίζετε με εμένα με αριθμούς, γιατί ξέρετε ότι αυτή είναι η κύρια δουλειά μου. Έχουμε αυτή τη στιγμή 20 άτομα που είτε ειδικεύονται, είτε περιμένουν για να διοριστούν για ειδικότητα. Και έχουμε μελέτη από έγκριτο επιστήμονα καθηγητή Ιατρικής Σχολής της χώρας όχι εμένα, που θα επιβεβαιωθεί, ότι στη χώρα αυτή τη στιγμή έχουμε 522 γιατρούς εργασίας και απαιτούνται 425. Λοιπόν, αν είναι έτσι τα πράγματα και αν έχετε άλλα να λέτε, θα σας παρακαλούσα να την παρουσιάσετε και να τη δημοσιεύσετε ή όπως την έκανε σε διεθνές περιοδικό, όπως θα δημοσιευθεί και αυτή στην οποία αναφέρομαι. Αν είναι έτσι τα πράγματα, οι 20 υπέρ αρκούν.

Επιπλέον, κύριε Υπουργέ, επειδή εγώ δεν είμαι γιατρός εργασίας, αλλά είναι το μεράκι μου και ο πόνος μου γι’ αυτό το αντικείμενο που το σπούδασα στην Αμερική, το δίδαξα στην Αμερική και ήρθα εγώ και έφτιαξα την ειδικότητα, ξέρω πόσοι είναι.

Λοιπόν, δίνεται κάποιο κίνητρο όπως γίνεται σε άλλες ειδικότητες για την ιατρική της εργασίας; Κάνατε κάποια κίνηση για ειδικευμένους έγκριτους γιατρούς της εργασίας που βρίσκονται στην Αμερική και υπάρχει και καθηγητής στο Χάρβαρντ, Έλληνας που πετάει τη σκούφια του για να έρθει να υπηρετήσει στην Ελλάδα, αλλά αοίδιμος καθηγητής έκρινε ότι, ενώ είχε τελειώσει την Ιατρική Σχολή του Χάρβαρντ, είχε την ειδικότητα της παθολογίας στο Χάρβαρντ και ήταν και ήδη αναπληρωτής καθηγητής, δεν τον έκρινε κατάλληλο ότι ξέρει επαρκή παθολογία. Λοιπόν, μην κρυβόμαστε πίσω από το δάχτυλο. Δεν καταλάβατε τι δουλειά κάνει γιατρός εργασίας και πόσο απαραίτητος είναι. Ευχαριστώ πολύ.

**ΔΙΟΝΥΣΙΟΣ ΑΚΤΥΠΗΣ (Προεδρεύων της Επιτροπής):** Τον λόγο έχει ο κ. Υπουργός.

**ΣΠΥΡΙΔΩΝ ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Ευχαριστώ, κύριε Πρόεδρε. Είπατε αγαπητή κυρία Λινού, ότι είστε ειδική στους αριθμούς. Στη περίπτωση αυτή δεν είστε. Οι γιατροί εργασίας είναι σήμερα στην Ελλάδα 171, αυτοί που ασκούν το επάγγελμα. Είπατε ότι είναι 503. Είναι 171, 503 ασκούν καθήκοντα ιατρού εργασίας, γιατί όπως είπα και δεν προσέξατε, επί ΣΥΡΙΖΑ και επί covid, με νομοθετική πρωτοβουλία δόθηκε το δικαίωμα να ασκούν καθήκοντα ιατρού εργασίας και ιατροί με άλλες ειδικότητες.

Άρα, αφού το επικεντρώνετε στη ξεχωριστή σημασία αυτής της ειδικότητας δεν θα πείτε τους 503 που είναι άλλοι γιατροί που επιλέξαμε με το κριτήριο, ότι είχαν ασκήσει την ειδικότητα του ιατρού εργασίας πριν αυτή θεσμοθετηθεί στην Ελλάδα, όταν δεν υπήρχε ειδικότητα, άρα, μπορούσαν να τη κάνουν αυτή τη δουλειά άλλοι. Καρδιολόγοι, παθολόγοι κ.λπ.. Οι γιατροί εργασίας είναι 171.

**ΑΘΗΝΑ ΛΙΝΟΥ:** Δεν καταλαβαίνετε ότι δεν μπορούν να την κάνουν άλλοι.

**ΣΠΥΡΙΔΩΝ ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Δεν είμαι εγώ Υπουργός Υγείας, εγώ είμαι Υπουργός Εργασίας. Εγώ έχω να αντιμετωπίσω ένα πρακτικό πρόβλημα, όπως το είχαν και πολλοί προκάτοχοί μου. Ποιο είναι το πρακτικό; Πρέπει να το καταλάβει η Βουλή. Με το νόμο κάθε επιχείρηση που έχει από 50 εργαζομένους και άνω, υποχρεωτικά πρέπει να έχει ιατρό εργασίας. Ο αριθμός των ιατρών εργασίας φθίνει. Είπατε ότι φοιτούν 20 σήμερα, για να είμαστε απολύτως ακριβείς. Η απάντηση του Υπουργείου Υγείας είναι αυτή. Η ειδικότητα του ιατρού εργασίας έχει κηρυχθεί άγονη με την υπουργική απόφαση 2355, 12ης Μαΐου του 2022.Εγώ να δεχτώ ότι είναι 25 στο σύνολο. Επαρκεί αυτός ο αριθμός για να καλύψει τις ανάγκες μιας αναπτυσσόμενης οικονομίας με τον αριθμό 171, με επιχειρήσεις από 50 εργαζομένους και άνω; Τι λέμε εμείς στο άρθρο μας; Μας κατηγόρησε και η εταιρεία. Λέτε, ότι εγώ δεν θα καταργήσω την ειδικότητα, ίσα – ίσα που θέλω να αναμορφώσω το άρθρο για να έχουν πάντα προτεραιότητα οι ιατροί εργασίας στην πρόσληψη. Τι θα κάνουμε όμως, εκεί που δεν βρίσκουμε γιατρούς; Ξέρετε, ότι υπάρχουν κάποιες γεωγραφικές περιφέρειες της χώρας που δεν υπάρχει κανένας; Πως θα λειτουργεί μια επιχείρηση σε ένα νομό που δεν έχει κανέναν;

**ΑΘΗΝΑ ΛΙΝΟΥ:** Κύριε Υπουργέ, επειδή δεν έχει καρδιοχειρουργό……….

**ΣΠΥΡΙΔΩΝ ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Αν χρειαστεί καρδιοχειρουργό κάποιος από τα Δωδεκάνησα και δεν έχει, τον παίρνουμε με το ελικόπτερο, τον πάμε στην Αθήνα να τον χειρουργήσει καρδιοχειρουργός. Έτσι δεν είναι; Την επιχείρηση που έχει 50 εργαζομένους στα Δωδεκάνησα και δεν έχει γιατρό θα τους πάρουμε όλους με ελικόπτερο στην Αθήνα για να βρουν γιατρό εργασίας; Προσπαθώ να σας εξηγήσω, ότι οι θέσεις ειδικότητας προκηρύχθηκαν από άλλο Υπουργείο και όχι από το Υπουργείο Εργασίας. Κυρία Λινού, επιμένω ότι δεν το έχετε διαβάσει το άρθρο. Είπατε επί λέξη ότι θα πάρω την ευθύνη. Δεν παίρνω καμμιά ευθύνη, γιατί αυτό που βάζω στο άρθρο, είναι να εκδοθεί κοινή υπουργική απόφαση των δυο Υπουργών Εργασίας και Υγείας και μετά από σύμφωνη γνώμη του ΚΕΣΥ. Άρα, ο Υπουργός Υγείας δεν θα υπογράψει ποτέ χωρίς γνώμη του ΚΕΣΥ. Αυτό που θέτει ο Υπουργός Εργασίας, είναι ότι αν υπάρχουν περιοχές της χώρας που οι επιχειρήσεις δεν βρίσκουν κανένα γιατρό εργασίας, εγώ ως Υπουργός Εργασίας, πρέπει να βρω μια λύση για τις επιχειρήσεις αυτές και κυρίως για τους εργαζόμενους στις επιχειρήσεις αυτές.

Η προκήρυξη ειδικότητας, που λέτε, πάλι δεν είναι σωστή. Για ποιο λόγο; Διότι αν προκηρύξεις σήμερα θέσεις, ιατρούς θα δεις σε 5 χρόνια. Άρα σε μια αδυναμία που έχεις σήμερα σε περιοχές της χώρας, εσείς λέτε να περιμένουμε να περιμένουμε να βρούμε γιατρό εργασίας σε 5 χρόνια.

**ΑΘΗΝΑ ΛΙΝΟΥ:** Δεν με ρωτήσατε…

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Εγώ λοιπόν λέω: Υπάρχει αυτό το πρόβλημα. Πείτε μου εσείς οι γιατροί, εξ ου και το ΚΕΣΥ και ο Υπουργός Υγείας, ποιος είναι ο καλύτερος τρόπος να αντιμετωπιστεί αυτό το πρόβλημα. Δέχομαι απολύτως -το ξεκαθαρίζω- ότι το καλύτερο και το ιδανικό να υπάρχει πάντα Ιατρός Εργασίας. Σέβομαι απολύτως την ειδικότητα και θεωρώ ότι είναι το καλύτερο και θα γράψω τελικά να έχουν προτεραιότητα, αλλά αν δεν έχουν κανέναν γιατρό θα μου πείτε μια λύση, τι θα κάνουμε αυτή την περίπτωση και θα μου πείτε εσείς οι γιατροί από το ΚΕΣΥ και από το Υπουργείο Υγείας τι θα κάνουμε με αυτή την περίπτωση για να δουλέψει σωστά μια επιχείρηση και να μην κινδυνεύουν οι εργαζόμενοι στο μέτρο του εφικτού. Αλλά, δε θα μου λέτε «προκηρύξτε ειδικότητα και ελάτε να βρούμε λύση σε 5 χρόνια», γιατί αυτό δεν είναι λύση.

**ΑΘΗΝΑ ΛΙΝΟΥ:** Δεν είπα αυτό…

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Θα καταθέσω στα πρακτικά στην επόμενή μας συνάντηση συνεδρίαση, στην κατ’ άρθρο συζήτηση και τη λίστα την επίσημη των ιατρών εργασίας ανά νομό. Υπάρχουν νόμοι, πολύ συχνά που έχουν μηδέν, κανέναν ιατρό εργασίας, αντιθέτως έχουν επιχειρήσεις που αιτούνται ιατρού εργασίας. Άρα, λοιπόν, εσείς αντί να μου λέτε αυτά που μου λέτε, χρησιμοποιήστε την επιστημονική σας γνώση να μου πείτε ποια πρέπει να είναι η λύση. Εγώ δεν στρέφομαι κατά των ιατρών εργασίας. Τους σέβομαι, επιτελούν σπουδαίο έργο, δεν έχω τίποτα εναντίον τους, θα προσπαθήσω να αναμορφώσω το άρθρο έτσι για να μην ανησυχούν ότι «θα μας πάρουν τη δουλειά», δεν θέλουμε να τους πάρουμε τη δουλειά, αλλά θα πρέπει να υπάρχει πραγματική λύση στο πραγματικό πρόβλημα.

**ΑΘΗΝΑ ΛΙΝΟΥ:** Το ΚΕΣΥ έχει δώσει όμως γνωμάτευση και θα το πει και ο ΠΙΣ μεθαύριο, που λέει ότι πρέπει να εκπαιδευτούν οι ιατροί άλλων ειδικοτήτων.

**ΔΙΟΝΥΣΙΟΣ ΑΚΤΥΠΗΣ (Προεδρεύων της Επιτροπής):** Κυρίες και κύριοι συνάδελφοι, ολοκληρώθηκε συνεδρίαση της Διαρκούς Επιτροπής Κοινωνικών Υποθέσεων. Τη Δευτέρα 18.9.2023 θα έχουμε τη δεύτερη συνεδρίαση με την ακρόαση των φορέων στις 12.00΄.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Κρητικός Νεοκλής, Λιάκος Ευάγγελος, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Βασίλειος, Παπαθανάσης Αθανάσιος, Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Παπασωτηρίου Σταύρος, Ράπτη Ζωή, Ρουσόπουλος Θεόδωρος (Θόδωρος), Σαλμάς Μάριος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στεφανάδης Χριστόπουλος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Ακρίτα Έλενα, Γαβρήλος Γεώργιος, Ηλιόπουλος Αθανάσιος (Νάσος), Καλαματιανός Διονύσιος – Χαράλαμπος, Λινού Αθηνά, Παναγιωτόπουλος Ανδρέας, Παππάς Πέτρος, Πολάκης Παύλος, Φωτίου Θεανώ, Καζάνη Αικατερίνη, Λιακούλη Ευαγγελία, Μουλκιώτης Γεώργιος, Μπαράν Μπουρχάν, Πουλάς Ανδρέας, Τσίμαρης Ιωάννης, Έξαρχος Νικόλαος (Πάκος), Κατσώτης Χρήστος, Λαμπρούλης Γεώργιος, Στολτίδης Λεωνίδας, Γαυγιωτάκης Μιχαήλ, Δημητριάδης Πέτρος, Αθανασίου Μαρία, Γραμμένος Βασίλειος, Κουρουπάκη Ασπασία, Τσιρώνης Σπυρίδων, Μπιμπίλας Σπυρίδων, Χουρδάκης Μιχαήλ και Φλώρος Κωνσταντίνος.

Τέλος και περί ώρα 19.35΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΒΑΣΙΛΕΙΟΣ ΟΙΚΟΝΟΜΟΥ ΜΑΡΙΑ-ΝΕΦΕΛΗ ΧΑΤΖΗΙΩΑΝΝΙΔΟΥ**